ইতেকাফে বসার যেসব মাসআলা ও তথ্য জেনে নেয়া জরুরি\nপ্রকাশিত: ১৫:২৩, ৩ মে ২০২১\n২০ রমজান মোতাবেক ৩ মে সন্ধ্যা থেকেই ইতেকাফে বসবে রোজাদার মুসলমান। এ ইতেকাফ কী? কেন ইতেকাফে বসবে রোজাদার? ইতেকাফের শর্ত ও তথ্যগুলো কী? ইতেকাফে বসার আগে যে বিষয়গুলো জেনে নেয়া জরুরি, সেসবের কিছু তথ্য তুলে ধরা হলো-\nরাসুলুল্লাহ সাল্লাল্লাহু আলাইহি ওয়া সাল্লামের একটি গুরুত্বপূর্ণ রমজানের নিয়মিত আমল হলো ইতেকাফ। তিনি রমজানের শেষ দশ দিন এ ইবাদত করতেন। এ দশকে লাইলাতুল কদর পাওয়া এবং আল্লাহর সন্তুষ্টি অর্জনের জন্য ইতেকাফ অনেক জরুরি বিষয়। রাসুলুল্লাহ সাল্লাল্লাহু আলাইহি ওয়া সালাম আমৃত্যু ইতেকাফ করে গেছেন।\nইতেকাফ শব্দের হলো আঁকড়ে ধরা অর্থাৎ উদ্দেশ্য হাসিলের নিমিত্তে দৃঢ়ভাবে আঁকড়ে ধরা ও তার প্রতি মনকে আবদ্ধ রাখা। ইসলামি শরিয়তে আল্লাহ তাআলার সন্তুষ্টি অর্জনের জন্য মসজিদে অবস্থান করাকে ইতেকাফ বলে।\nআগের সব নবি-রাসুলগণ ও তাদের উম্মতগণ শ’ কিংবা হাজার বছর হায়াত (জীবন) পেয়েছেন। তারা বছরের পর বছর আল্লাহ ইবাদাত-বন্দেগিতে কাটাতেন। সে হিসেবে আল্লাহ তাআলা আমাদের অল্প আয়ু বা জীবনকাল দিয়েছেন।\nতাই মহান আল্লাহ তাআলা উম্মাতে মুহাম্মাদির জন্য দান করেছেন মহিমান্বিত লাইলাতুল কদর। যা হাজার মাসের চেয়েও উত্তম। যা রমজানের শেষ দশকের যে কোনো এক বেজোড় রাতে সংঘঠিত হয়। ইতেকাফকারীদের অধিকাংশেরই এ রাতটি পাওয়ার সৌভাগ্য হয়ে থাকে।\nইতেকাফের গুরুত্বপূর্ণ মাসায়িল\n> মুমিন বান্দাদের জন্য ২০ রমজান সূর্যাস্তের আগে অর্থাৎ ইফতারের আগেই ইতেকাফের নিয়তে মসজিদে উপস্থিত হওয়া আবশ্যক।\n> ইতেকাফের জন্য নিয়্ত করা আবশ্যক। এক সঙ্গে দশদিনের জন্য নিয়্ত না করলে সুন্নাত ইতেকাফ আদায় হবে না, বরং তা নফলে পরিণত হবে।\n> মাসনুন ইতেকাফের নিয়ত করলে অবশ্যই তা পূর্ণ করা আবশ্যক। ওজর ব্যতিত তা ভঙ্গ করা বৈধ নয়।\n> ইতেকাফকারীর জন্য ইতেকাফ অবস্থায় স্ত্রী সহবাস করা হারাম। আল্লাহ বলেন, ‘আর যতক্ষণ তোমরা এতেকাফ অবস্থায় মসজিদে অবস্থান কর, ততক্ষণ পর্যন্ত স্ত্রীদের সাথে মিশো না। এই হলো আল্লাহ কর্তৃক বেঁধে দেয়া সীমানা।’ (সুরা বাক্বারা : আয়াত ১৮৭) এমনকি স্ত্রীকে চুমু খাওয়া, আলিঙ্গন করাও বৈধ নয়।\n> মাসনুন ইতেকাফ শুরু করার পর কোনো ব্যক্তির যদি দু’একদিন ভঙ্গ হয়ে যায়, তখন ভঙ্গ দিনের ইতেকাফ পরে কাযা করে নিতে হবে।\n> পারিশ্রমিক বা ইফতার-সাহরির বিনিময়ে ইতেকাফ করা ও করানো কোনোটিই বৈধ নয়।\n> ইতেকাফকালীন সময়ে কুরআন তেলাওয়াত, তাসবিহ তাহলিল করা, দ্বীনি মাসআলা-মাসায়েল আলোচনা করা, নিজের শিক্ষা অর্জন করা এবং অন্যকে শিখানো উত্তম এবং বৈধ।\n> ইতেকাফে বসে চুপচাপ থাকাকে ইবাদাত-বন্দেগি মনে করলে সে চুপচাপ থাকা ইতেকাফ মাকরূহ হবে। তবে মুখের গোনাহসমূহ থেকে বিরত থাকতে চুপ থাকাও অনেক বড় ইবাদাত।\n> ইতেকাফের স্থানকে ব্যবসাস্থল বানানো মাকরূহ। ওয়াজিব ইতেকাফ ফাসিদ বা বাতিল হয়ে গেলে তার কাযা আদায় করা ওয়াজিব। ইতেকাফকারী নিজের কারণে ফাসিদ/বাতিল হোক অথবা হায়েজ (ঋতুস্রাব) বা নিফাসের (রক্তস্রাব) কারণে বাতিল হোক। পরবর্তীতে তা আদায় করা ওয়াজিব।\n> নারীরা নিজেদের ঘরে ইতেকাফের স্থানকে কাপড় দিয়ে পর্দা টেনে নিবে, যাতে বেগানা পুরুষসহ যে কেউ আসলে ইতেকাফের স্থান ত্যাগ না করতে হয়।\nইতেকাফের শর্ত ও গুরুত্বপূর্ণ তথ্য\nইতেকাফ সহিহ হওয়ার শর্ত-\n> মুসলমান হওয়া;\n> জ্ঞানবান হওয়া; প্রাপ্ত বয়স্ক হওয়া ইতেকাফের জন্য শর্ত নয় বরং জ্ঞানবান নাবালিগের জন্যও ইতেকাফ সহিহ হবে।\n> জানাবাত (অপবিত্রতা), হায়েজ (ঋতুস্রাব) ও নিফাস থেকে পবিত্র হওয়া।\n> নারীদের ইতেকাফের জন্য স্বামীর অনুমতি শর্ত। স্বামী অনুমতি দেয়ার পর ইতেকাফ থেকে বারণ বা বিরত রাখা যাবে না।\n> ইতেকাফ এমন মসজিদে করা, যেখানে নামাজের জামাআত হয়।\n> ইতেকাফের জন্য সর্বোত্তম স্থান হলো মসজিদুল হারাম (বাইতুল্লাহ)।\n> অতঃপর মসজিদে নববি (মদিনা)।\n> তারপর বাইতুল মুকাদ্দাস (মসজিদে আকসা)।\n> যে মসজিদে মুসল্লির সংখ্যা বেশি হয়।\n> যে কোনো জামে মসজিদ।\n> নারীরা নিজ গৃহের নির্দিষ্ট স্থানে ইতেকাফ করবে। মসজিদে নারীদের জন্য ইতেকাফ করা বৈধ নয়।\nইতেকাফে বসার আদব-\n> ইতেকাফ করাকালীন সময়ে ভালো কথা ও কাজ ছাড়া অপ্রয়োজনীয় কথা ও কাজ থেকে বিরত থাকা। শ্রেষ্ঠ মসজিদকে ইতেকাফের জন্য নির্ধারিত করা।\n> ইতেকাফ অবস্থায় কুরআন তেলাওয়াত ও অধ্যয়ন, হাদিস অধ্যয়ন, দ্বীনি ইলম শিক্ষা করা এবং শিক্ষা দেয়া।\n২৫ রমজানে আল্লাহর নৈকট্য অর্জনের দোয়া


ফুলবাড়ী ও মধ্যপাড়া পাথরখনিতে যথাযোগ্য মর্যাদায় জাতীয় শোক দিবস পালিত – বিডি সংবাদ টোয়েন্টিফোর ডটকম\nপ্লাবন শুভ, ফুলবাড়ী (দিনাজপুর) প্রতিনিধি : দিনাজপুরের ফুলবাড়ীতে যথাযোগ্য মর্যাদা ও ভাবগম্ভীর পরিবেশে জাতির পিতা বঙ্গবন্ধুর শেখ মুজিবুর রহমানের ৪৫ তম শাহাদাত দিবস ও জাতীয় শোক দিবস পালন করা হয়েছে।দিবসটি পালনের জন্য উপজেলা প্রশাসনের পক্ষ থেকে সকালে অর্ধনমিতভাবে জাতীয় পতাকা উত্তোলন, সকাল সাড়ে ৮ টায় উপজেলা পরিষদ চত্বরে বঙ্গবন্ধুর প্রতিকৃতিতে শ্রদ্ধাঞ্জলি অর্পণ করা হয়।\nসেখানে ভারপ্রাপ্ত উপজেলা নির্বাহী কর্মকর্তা ও সহকারী কমিশনার (ভূমি) কানিজ আফরোজের সভাপতিত্বে এক স্মরণ সভা অনুষ্ঠিত হয়। এতে প্রধান অতিথি হিসেবে বক্তব্য রাখেন উপজেলা পরিষদের চেয়ারম্যান মো. আতাউর রহমান মিল্টন, বিশেষ অতিথি হিসেবে বক্তব্য রাখেন উপজেলা আওয়ামী লীগের সভাপতি মো. হায়দার আলী শাহ, সাধারণ সম্পাদক মো. মুশফিকুর রহমান বাবুল, থানার অফিসার ইনচার্জ (ওসি) মো, ফখরুল ইসলাম, প্রাথমিক শিক্ষা কর্মকর্তা মোসাম্মৎ হাসিনা ভূঁইয়া, সাবেক মুক্তিযোদ্ধা কমান্ডার মো. লিয়াকত আলী, ইউপি চেয়ারম্যান মো. মানিক রতন প্রমুখ।\nএদিকে সকাল সাড়ে ৯ টায় ফুলবাড়ী প্রেসক্লাব ও দৈনিক দেশ মা পত্রিকার পক্ষ থেকে উপজেলা পরিষদ চত্বরে জাতির পিতার প্রতিকৃতিতে শ্রদ্ধাঞ্জলি অর্পণ করা হয়। সেখানে ফুলবাড়ী প্রেসক্লাবের উদ্যোগে এক সংক্ষিপ্ত স্মরণ সভা অনুুষ্ঠিত হয়।\nফুলবাড়ী প্রেসক্লাবের সভাপতি দৈনিক ইত্তেফাক সংবাদদাতা প্রভাষক অমর চাঁদ গুপ্ত অপু’র সভাপতিত্বে আয়োজিত স্মরণ সভায় প্রধান অতিথি হিসেবে বক্তব্য রাখেন প্রধান অতিথি হিসেবে বক্তব্য রাখেন উপজেলা পরিষদের চেয়ারম্যান মো. আতাউর রহমান মিল্টন, বিশেষ অতিথি হিসেবে বক্তব্য রাখেন উপজেলা আওয়ামী লীগের সভাপতি মো. হায়দার আলী শাহ ও সাধারণ সম্পাদক মো. মুশফিকুর রহমান বাবুল।\nএছাড়াও বক্তব্য রাখেন ফুলবাড়ী প্রেসক্লাবের জ্যেষ্ঠ সহ-সভাপতি মো. হারুন উর রশীদ, সাধারণ সম্পাদক ওয়াহিদুল ইসলাম ডিফেন্স, সাংগঠনিক সম্পাদক ফিজারুল ইসলাম ভুট্টু, সহ-সাংঠনিক সম্পাদক রাশেদুজ্জামান রাশেদ, কোষাধ্যক্ষ আনন্দ কুমার গুপ্ত, তথ্য ও প্রযুক্তি সম্পাদক প্লাবন শুভ, দপ্তর সম্পাদক আল আমিন, কার্যকরী সদস্য আশরাফ পারভেজ, সদস্য সুখিল চৌধুরী, বাদশা মন্ডল প্রমুখ।\nঅপরদিকে মধ্যপাড়া পাথরখনির উৎপাদন ও উন্নয়ন কাজে নিয়োজিত ঠিকাদারী প্রতিষ্ঠান জার্মানীয়া ট্রেষ্ট কনর্সোটিয়ামের (জিটিসি) উদ্যোগে স্মরণসভা, মিলাদ ও দোয়া মাহফিল অনুষ্ঠিত হয়েছে।\nজার্মানীয়া ট্রেষ্ট কনর্সোটিয়ামের (জিটিসি) নির্বাহী পরিচালক মো. জাবেদ সিদ্দিকীর সভাপতিত্বে আয়োজিত স্মরণ সভায় প্রধান অতিথি হিসেবে বক্তব্য রাখেন মধ্যপাড়া গ্রানাইট মাইনিং কোম্পানী লিমিটেডের ব্যবস্থাপনা পরিচালক (এমডি) এবিএম কামরুজ্জামান। এতে বিশেষ অতিথি হিসেবে বক্তব্য রাখেন ইউপি চেয়ারম্যান মাসুদুর রহমান শাহ, ইউনিয়ন আওয়ামী লীগের সভাপতি সাহাবুদ্দিন শাহ। এ সময় উপস্থিত ছিলেন, গ্রানাইট মাইনিং কোম্পানী লিমিটেডের মহাব্যবস্থাপক (অর্থ ও হিসাব) মাহাবুবুল আলম, মহাব্যবস্থাপক (ইউজিওএন্ডএম) মো. আবু তালেব ফারাজী প্রমুখ। সভার শুরুতে ১৫ আগস্টের শহীদদের প্রতি শ্রদ্ধা ও তাঁদের রুহের মাগফেরাত কামনা করে এক মিনিট নিরবতা পালন করা হয়।


Common drug found effective against mild and moderate Covid: চতুর্থ ঢেউয়ের আশঙ্কায় কাঁটা? কোভিড রুখতে এক সাধারণ ওষুধের কামাল সম্পর্কে জানুন | Indian Express Bangla\ncommon drug found effective against mild and moderate covid\nআইআইটি মাদ্রাজের পানিমালার মেডিক্যাল কলেজ অ্যান্ড রিসার্চ ইনস্টিটিউট, চেন্নাইয়ের গবেষকরা কোভিডের এই ওষুধটির ক্লিনিকাল ট্রায়াল চালিয়েছেন।\nUpdated: April 23, 2022 11:04:46 pm\nসংক্রমণ প্রতিরোধকারী সাধারণ একটি ওষুধ কোভিডের বিরুদ্ধে কার্যকর। কোভিডের মৃদু এবং মাঝারি সংক্রমণের ক্ষেত্রে যা কাজ করছে। ওষুধটির নাম, ইনডোমেথাসিন। আইআইটি মাদ্রাজের এক গবেষণায় ইনডোমেথাসিনের এই কোভিড প্রতিরোধী ক্ষমতাটি জানা গিয়েছে। গবেষণাপত্রটি প্রকাশিত হয়েছে নেচার সায়েন্টিফিক রিপোর্টসে। করোনার নয়া ঢেউ আসার আশঙ্কা যখন গাঢ় হচ্ছে, রোমগুলিও ফের সেই ভয়ে দাঁড়িয়ে যাওয়ার জোগাড়, তখন এই ওষুধ-খবর রীতিমতো স্বস্তির।\nওষুধটি সম্পর্কে কয়েকটি কথা\nইনডোমেথাসিন হল নন-স্ট্রেরয়েডাল ও সংক্রমণ-বিরোধী ওষুধ, ক্যাপসুল এবং লিক্যুইড হিসেবে পাওয়া যায়। মার্কিন যুক্তরাষ্ট্রের ন্যাশনাল লাইব্রেরি অফ মেডিসিন বলছে, ব্যথা, জ্বর এবং সংক্রমণ রুখতে এই ওষুধটি কাজে লাগে। আর্থারাইটিসের ফলে মৃদু থেকে মাঝারি ব্যথা, ফোলা, স্টিফনেসের সমস্যায় এই ওষুধটি দিয়ে থাকেন ডাক্তারবাবুরা।\nকী সামনে এসেছে?\nআইআইটি মাদ্রাজের পানিমালার মেডিক্যাল কলেজ অ্যান্ড রিসার্চ ইনস্টিটিউট, চেন্নাইয়ের গবেষকরা কোভিডে এই ওষুধটির ক্লিনিকাল ট্রায়াল চালিয়েছেন। কোভিড আক্রান্ত ২১০ জন রোগীর মধ্যে ১০৭ জনকে প্যারাসিটামল এবং সাধারণ দেখভাল করা হয়েছে এবং ১০৩ জনকে ইনডোমেথাসিন দিয়ে সাধারণ দেখভাল করা হয়েছে। প্রেস বিবৃতিতে জানানো হয়েছে, ১০৩ জনের মধ্যে এক জন রোগীরও অক্সিজেনের মাত্রা কমেনি, কিন্তু যাঁদের ইনডোমেথাসিন দেওয়া হয়নি, তাঁদের মধ্যে ২০ জনের অক্সিজেন স্যাচুরেশন কমে গিয়েছে, অক্সিজেন স্যাচুরেশন কমা বলতে বোঝানো হচ্ছে তা ৯৩ শতাংশের নীচে নেমে যাওয়াকে। ইনডোমেথাসিন দেওয়া হয়েছে যাঁদের, তাঁরা কোভিডের সমস্ত রকম উপসর্গ থেকে মুক্তি পেয়েছেন তিন থেকে চার দিনে। যাঁদের দেওয়া হয়নি, তাঁদের ক্ষেত্রে সময় লেগেছে দ্বিগুণ। লিভার এবং কিডনি পরীক্ষা করে দেখা গিয়েছে যে, কোনও জটিলতা নেই। এঁদের নিরীক্ষণে রাখা হয়েছিল তার পর, ১৪তম দিনের ফলো-আপে দেখা যাচ্ছে যাঁদের ইনডোমেথাসিন দেওয়া হয়নি, তাঁদের অর্ধেকের মতো রোগীর ক্ষেত্রে কিছু অস্বস্তি দেখা গিয়েছে। কিন্তু ওই ওষুধটি খাওয়া রোগীদের থেকে ক্লান্তি ছাড়া কোনও অভিযোগ সামনে আসেনি।\nআগের গবেষণা থেকে কী ফল পাওয়া গিয়েছিল?\nআগে আর একটি গবেষণা চালিয়েছিল ওই একই গবেষক দল। তাঁরা ৭২ জন রোগীকে ইনডোমেথাসিন দিয়েছিলেন, ৭২ জন অন্য রোগীকে দেওয়া হয়েছিল প্যারাসিটামল। ইনডোমেথাসিন দেওয়া রোগীদের মধ্যে এক জনের মাত্র হাইপক্সিয়া অর্থাৎ অক্সিজেনের অভাব দেখা গিয়েছিল। প্যারাসিটামল দেওয়া রোগীদের মধ্যে ২৮ জনের দেখা গিয়েছিল এই সমস্যা। এর থেকে স্পষ্ট হচ্ছে যে, কোভিডের উপসর্গ থাকা রোগীদের যদি ইনডোমেথাসিন দেওয়া হয়, তা হলে ভেন্টিলেশনের আশঙ্কা থাকে না।\nপ্রোফেসর রাজন রবিচন্দ্রন বলেছেন, ইনডোমেথাসিন কোভিডের সব রকম ভ্যারিয়েন্টের বিরুদ্ধে কাজ করে। আমরা দুটি পরীক্ষা চালিয়েছি। প্রথম তরঙ্গে একটি পরীক্ষা করা হয়েছে, দ্বিতীয়টিতে আর একটি। দুটির ফল মিলেছে একই।\nCommon drugcovidNew Research\nWeb Title: Common drug found effective against mild and moderate covid\nExplained: আত্মসম্মানই এগিয়ে নিয়ে যায়, তা হারানো মানেই বিরাট বিপদ, ফল গবেষণায়


Jhargram Tourism: পুজোয় পর্যটকে ঠাসা ঝাড়গ্রাম! বুকিং শেষ ৭৫ শতাংশ রিসর্টেই - West Bengal - Aaj Tak Bangla\nJhargram Tourism: পুজোয় পর্যটকে ঠাসা ঝাড়গ্রাম! বুকিং শেষ ৭৫ শতাংশ রিসর্টেই\nআর ক’টা দিন পরেই দুর্গাপুজো। উৎসবে মেতে উঠবে সারা বাংলা ও বিশ্বের নানা প্রান্তে ছড়িয়ে থাকা লক্ষ লক্ষ বাঙালি। এখন পুজো মানেই অধিকাংশ মানুষের কাছে নিরিবিলিতে একটু ছুটি কাটানো, দৈন্দিন ব্যস্ততা থেকে ছুটি নিয়ে কাছে-পিঠে কোথাও ঘুরে আসা।\nতবে এখন আর বাঙালি ছুটি কাটাতে শুধু গতে বাঁধা দিঘা, পুরি, দার্জিলিংয়ে ছুটে যায় না। খুঁজে বেড়ায় বাজেটের মধ্যে কোনও ‘অফবিট ডেস্টিনেশন’! আর এই ‘অফবিট ডেস্টিনেশন’ হিসেবেই আম বাঙালির কাছে অত্যন্ত প্রিয় ঠিকানা এখন ঝাড়গ্রাম।\nকী নেই এখানে! বেলপাহাড়ীতে ঘাঘরা, ঝাড়গ্রামের রাজবাড়ি, খাঁদারানি, কাঁকড়াঝোড় গাড়রাসিনি, লাল জল গুহা, চিল্কিগড়, শালবনী, হাতিবাড়ি-সহ একাধিক জায়গা, যেখানে পর্যটকরা চোখ, মনের তৃপ্তির খোঁজে ভিড় করেন।\nপর্যটকদের থাকার জন্য ঝাড়গ্রামের বিভিন্ন জায়গায় গেস্ট হাউস, হোম স্টে আর সরকারি ঝাড়গ্রাম রাজবাড়ি রিসোর্ট তো রয়েছেই। এছাড়াও জেলার বিভিন্ন প্রান্তে পর্যটকদের জন্য ছোট ছোট রিসর্ট চালু হয়েছে, যেগুলির হাত ধরে গ্রামীণ পর্যটন শিল্পের উন্নতির আশা করছেন স্থানীয় মানুষ।\nতবে এবার যাঁদের পুজোয় ঝাড়গ্রামে বেড়াতে বা ছুটি কাটাতে যাওয়ার পরিকল্পনা রয়েছে, অথচ এখনও পর্যন্ত কোনও গেস্ট হাউস বা হোম স্টে বুক করেননি, তাঁরা কিন্তু বিপদে পড়বেন! কারণ, ইতিমধ্যেই ঝাড়গ্রামের প্রায় ৭৫ শতাংশ রিসর্টে পুজোর বুকিং সারা হয়ে গিয়েছে।\nপড়ে রয়েছে হাতে-গোনা কয়েকটা। তাই, পছন্দ মতো ঘর বেছে নেওয়ার তেমন কোনও উপায় থাকবে না পর্যটকদের কাছে। তাই এ বারের ঝাড়গ্রামে পর্যটকদের আনাগোনা গিয়ে পুজোয় বুকিং নিয়ে বেশ খুশি জেলা প্রশাসন ও ঝাড়গ্রাম ইকো ট্যুরিজম, ট্রাভেল এজেন্ট অ্যাসোসিয়েশন অব বেঙ্গল।\nসূত্রের খবর, এ বছরের পুজোয় বুকিং গত বারের তুলনায় অনেকটাই বেশি হয়েছে। তবে পর্যটকরা এখানে কোভিড বিধি যথাযথ ভাবে মেনে চলছেন কিনা, সে দিকে কড়া নজরদারি থাকবে প্রশাসনের।\nছবিগুলি পশ্চিমবঙ্গ সরকারের ঝাড়গ্রাম পর্যটনের ওয়েবসাইট থেকে সংগৃহিত।


ওসি প্রদীপের কাঠগড়ায় ফোনালাপ ঘটনায় ৪ পুলিশ প্রত্যাহার\nপ্রচ্ছদ/বাংলাদেশ/ওসি প্রদীপের কাঠগড়ায় ফোনালাপ ঘটনায় ৪ পুলিশ প্রত্যাহার\nঅবসরপ্রাপ্ত মেজর সিনহা মোহাম্মদ রাশেদ খান হত্যা মামলার সাক্ষ্যগ্রহণের সময় মুঠোফোনে কথা বলছিলেন টেকনাফ থানার বরখাস্ত ওসি প্রদীপ কুমার দাশ। এ ঘটনায় আদালতে দায়িত্ব অবহেলার কারণে এক এসটিআইসহ চার পুলিশ সদস্যকে প্রত্যাহার করা হয়েছে। সেইসঙ্গে ওসি প্রদীপকেও সতর্ক করা হয়েছে।\nএর আগে, গতকাল (২৪ আগস্ট) বিভিন্ন গণমাধ্যমে কাঠগড়ায় ফোনালাপ সংক্রান্ত সংবাদ প্রকাশ হলে দেশজুড়ে সমালোচনা শুরু হয়।\nকক্সবাজার জেলা ও দায়রা জজ আদালতে সাক্ষ্য দিচ্ছিলেন মামলার বাদী শারমিন শাহরিয়া ফেরদৌস। কীভাবে ভাইকে হত্যা করা হয়, সেই বর্ণনা আদালতে উপস্থাপন করছিলেন তিনি। বিচারের কাঠগড়ায় দাঁড়িয়ে তখন ১৫ আসামি। তাদের মধ্যে রয়েছেন টেকনাফ থানার বহিষ্কৃত ভারপ্রাপ্ত কর্মকর্তা (ওসি) প্রদীপ কুমার দাস।\nওই সময় দেখা যায় আসামি প্রদীপ কুমার কাঠগড়ায় বসে মোবাইল ফোনে কথা বলছেন!\nউল্লেখ্য, বাংলাদেশ সেনাবাহিনীর অবসরপ্রাপ্ত মেজর সিনহা মো. রাশেদ খানকে গুলি করে হত্যা মামলার অন্যতম প্রধান আসামি এই প্রদীপ কুমার দাস।


বাংলাদেশ ও ভারতের পররাষ্ট্রমন্ত্রী পর্যায়ে বৈঠক শুরু\nবৃহস্পতিবার, ০৪ মার্চ, ২০২১ (১৪:৫৯)\nবাংলাদেশ ও ভারতের পররাষ্ট্রমন্ত্রী পর্যায়ে বৈঠক বৃহস্পতিবার (৪ মার্চ) সাড়ে ১১টায় রাষ্ট্রীয় অতিথি ভবন পদ্মায় শুরু হয়েছে।\nপররাষ্ট্রমন্ত্রী ড. এ কে আব্দুল মোমেন ও ভারতের পররাষ্ট্রমন্ত্রী ড. এস জয়শঙ্কর নিজ নিজ দেশের পক্ষে এ বৈঠকে নেতৃত্ব দিচ্ছেন।\nবৃহস্পতিবার (৪ মার্চ) সকালে ঢাকায় এসেছেন ভারতের পররাষ্ট্রমন্ত্রী । সন্ধ্যায় তিনি দিল্লি ফিরে যাবেন।\nভারতের প্রধানমন্ত্রী নরেন্দ্র মোদি বাংলাদেশের স্বাধীনতার ৫০তম বার্ষিকীতে আগামী ২৬ মার্চ বাংলাদেশে আসবেন। তার এ সফর নিয়ে আলোচনা করতেই ভারতের পররাষ্ট্রমন্ত্রী ঢাকা সফর করছেন বলে জানা গেছে। দশটায় বিশেষ উড়োজাহাজে বিমান বাহিনী ঘাঁটি বঙ্গবন্ধু-তে পৌঁছার পর তাকে স্বাগত জানান পররাষ্ট্রমন্ত্রী ড. এ কে আব্দুল মোমেন। / বার্তা\nহেফাজত নেতা মাওলানা কাসেমী গ্রেপ্তার\nনুরের বিরুদ্ধে শাহবাগের পর এবার পল্টনে মামলা\nদেশের সবচেয়ে বড় করোনা হাসপাতাল চালু হচ্ছে আজ\nহাসপাতালের ছাদ থেকে ঝাঁপ দিয়ে আত্মহত্যা করল রোগী


চার নম্বর প্ল্যাটফর্ম। মেল ট্রেন। একাদশতম যাত্রা। ১লা মার্চ, ২০১৮। — ৪ নম্বর প্ল্যাটফর্ম\nMarch 1, 2018 চার নম্বর প্ল্যাটফর্ম স্টেশন মাস্টারের টেবিল 4\nবাংলা বইয়ের বাজার বলতে ঠিক কী বোঝায়? বইমেলার মাঠে ঘুরতে-ঘুরতেই আমাদের মাথায় নতুন করে এসেছিল প্রশ্নটা। বাংলায় মুদ্রণশিল্পর ইতিহাস খুব অর্বাচীন নয়, তার প্রায় সোয়াদু’শো বছরের একটা জবরদস্ত ইতিহাস আছে। হুগলির অ্যান্ড্রুজ কোম্পানির ছাপাখানা থেকে আঠারো শতকের সপ্তম-অষ্টম দশকে কিছু কিছু মুদ্রণকাজ শুরু হয়েছিল, হ্যালহেডের ‘এ গ্রামার অফ দ্য বেঙ্গল ল্যাঙ্গুয়েজ’-ও সেখান থেকেই আত্মপ্রকাশ করে। গ্রাহাম শ’ তাঁর গবেষণায় দেখিয়েছেন, ১৭৭২ থেকে ১৭৯৯-এর মধ্যে শুধু কলকাতা শহরেই বেশ কিছু ইংরেজি মুদ্রাযন্ত্র স্থাপিত হয়েছিল। তারপর উনিশ শতকের একেবারে গোড়া থেকেই উইলিয়ম কেরি সাহেবের শ্রীরামপুর মিশন ও ১৮১৮ সালের পর থেকে কলকাতার ব্যাপটিস্ট মিশন প্রেসের উদ্যোগে বাংলা বই ছাপাইয়ের কাজ পুরোদস্তুর শুরু হয়ে যায়। সেখান থেকে এই ২০১৮ পর্যন্ত দুশো বছরের পথ পাড়ি দিয়ে বাংলা বইয়ের বাজার ঠিক কোথায় এসে পৌঁছল, সেটাই আমরা বুঝতে চাইছিলাম।\nভাবতে-ভাবতে এরপর আরও কিছু প্রশ্ন তৈরি হতে শুরু করে। এই যে কলেজস্ট্রিট চত্বর জুড়ে এত বড়-মেজ-সেজ প্রকাশক ও বইবিক্রেতার রমরমে ব্যবসা, এই যে মেলার ক’দিন ধরে এত মানুষ এসে বইপত্র খুঁজছেন, নেড়েচেড়ে উলটেপালটে দেখছেন, কিনছেন – এসবই কি একটি দুর্দান্ত প্রাণবন্ত বাজারের চিহ্ন নয়? কিন্তু বইপ্রকাশের সঙ্গে জড়িয়ে থাকা বন্ধুস্থানীয়রা প্রায় কখনওই স্বীকার করেন না যে ব্যবসা দারুণ চলছে। চোখের সামনে দেখছি কোনও কোনও প্রকাশকের শান্তিনিকেতনে দিব্যি বাংলোবাড়ি হচ্ছে, বাগানে পিটুনিয়া ফুটছে, কলকাতা পেরিয়ে জেলার মেলায় এবং সীমান্ত পেরিয়ে বাংলাদেশে গাঁটরিবোঝাই বই যাচ্ছে – সেসব তা হলে কিছু নয়? মায়াপ্রপঞ্চ? এরই বিপরীতে চোখ পড়ে মেলার মাঠের মাছিতাড়ানো স্টলের দিকে, বই কেনার চেয়ে ফুডকোর্টে যেতে বেশি আগ্রহী পুস্তকপ্রেমীদের দিকেও। দেখি যত লোক আসছেন, তত লোক বই দেখছেন না, কিনছেন আরও কম, পড়ছেন ক’জন কে তার খবর রাখে? তা হলে এত আয়োজনের অন্তিম ফলটা কী হচ্ছে? বইয়ের বাজার কী সত্যি বাড়ছে? নাকি এ কেবলই বাইরের চাকচিক্য, প্রসাধনীর আড়ালে ভেতরের রুগ্নতাকে আড়াল করার করুণ চেষ্টা?\nএইসব ভাবনা থেকেই মাথায় আসে, চারনম্বর প্ল্যাটফর্মের মার্চ সংখ্যার বিষয় হতে পারে বাংলা বইয়ের বাজারই। সেখানে থাকবে তার অন্দর-বাহিরের বহুমাত্রিক উন্মোচন। সেই ভাবনা থেকেই আমরা বেশ কিছু প্রকাশকের সঙ্গে, বইবাজার বিষয়ে তাঁদের অভিজ্ঞতা ও মতামত চেয়ে যোগাযোগ করি। অনেকেই উত্তর দেননি, কেউ কেউ দিয়েছেন। সেইসব উত্তর ও অনুত্তর থেকেই এই সংখ্যার রিজার্ভ্‌ড বগির লেখাগুলি তৈরি হয়ে উঠেছে। এই বিভাগে আমরা পেয়েছি অন্যধারার প্রকাশনা নিয়ে সদ্যপ্রয়াত কবি মণীন্দ্র গুপ্তর একটি বহুমূল্য রচনা। পূর্বপ্রকাশিত হলেও, সেটি অত্যন্ত প্রাসঙ্গিক ও সমকালীন ভাবনার এক আকর বলে আমাদের মনে হয়েছে। ব্যস্ততার মধ্যেও আমাদের লেখা দিয়েছেন মিত্র ও ঘোষ প্রকাশনীর ইন্দ্রাণী রায়। এছাড়া এই বিভাগে লিখেছেন এই সময়ের দুই তরুণ ও প্রতিশ্রুতিমান প্রকাশক, লিরিক্যাল-এর সুমেরু মুখোপাধ্যায় ও অভিযান প্রকাশনের মারুফ হোসেন। বাজারের হালহকিকত জানতে আমরা কথা বলেছি বইবিক্রেতা সুনীল করের সঙ্গেও। একেবারে শেষ মুহূর্তে এসে পৌঁছেছে অভীক ভট্টাচার্যের আরও একটি লেখা। কিন্তু তার পরেও মনে হচ্ছে বাংলা বইবাজারের অতি সামান্য একটি ভগ্নাংশকেই আমরা ধরতে পারলাম। বিন্দুতেই সিন্ধুর পরিচয় ধরা থাকে বলে শুনেছি – এ-ক্ষেত্রে সত্যিই তা ধরা পড়ল কি না, সে বিষয়ে আপনাদের বহুমূল্য মতামতের অপেক্ষায় রইলাম।\nগত একমাসে আমাদের ছেড়ে গিয়েছেন বাংলা ও এস্পানিওল ভাষার দুই প্রবাদপ্রতিম কবি মণীন্দ্র গুপ্ত ও নিকানোর পার্‌রা; পাকিস্তানে গণতন্ত্রের জাগ্রত বিবেক, বিশ্রুত মানবাধিকার কর্মী তথা আইনজীবী আসমা জাহাঙ্গির; দরবারি ঝুমুরের অন্যতম প্রাণপুরুষ মিহিরলাল সিংদেও; এবং আমাদের বাংলার প্রথিতযশা পরিবেশবিদ তথা পূর্ব কলকাতার জলাভূমি রক্ষা আন্দোলনের পুরোধাপুরুষ ধ্রুবজ্যোতি ঘোষ। এ-সংখ্যায় আমরা যথোচিত শ্রদ্ধায় স্মরণ করলাম তাঁদের। এ-ছাড়া রইল গল্প, কবিতা, প্রবন্ধ, অন্যগদ্য, অণুগল্প, হুইলার্স স্টল-সমেত অন্যান্য সমস্ত নিয়মিত বিভাগ।\nএ-সংখ্যা যখন আপনাদের হাতে গিয়ে পৌঁছেছে তখনও হাওয়ায় ফাগুয়ার রং, গাছে-গাছে পলাশ শিমুলের বর্ণময় বসন্ত-উদ্‌যাপন। এই বর্ণাঢ্যতার মধ্যেও আমাদের মনে থাকুক গৃহযুদ্ধে আক্রান্ত সিরিয়ার রক্তমাখা শৈশব – সে-দেশের গৃহহারা নিরপরাধ মানুষের আর্ত মুখগুলি আমাদের রঙের উৎসবকে আর একটু সংযমী হতে শেখাক।\nশুধু উৎসবে গা না ভাসিয়ে সিরিয়ার বাচ্চাদের কথা মনে করিয়ে দেবার জন্য ধন্যবাদ। এই সংযম ও মাত্রাজ্ঞান চার নম্বর প্ল্যাটফর্ম-এর কাছ থেকে আশা করাই যায়।\nChar Number Platform\nআপনাদের থেকে এই যে আশা-টা তৈরি করা গেছে, এটাকেই এই স্বল্প জীবনের সবচেয়ে বড় সাফল্য মনে করি। অনেক ধন্যবাদ অসিতবাবু। ভালো থাকবেন, সাথে থাকবেন…\nআপনাকেও। ধন্যবাদ… ক.ব.


ফেনী প্রতিনিধি | ২ জুন ২০২০, মঙ্গলবার, ৭:১৭\nদক্ষিণ আফ্রিকার কৃষ্ণাঙ্গ সন্ত্রাসীদের হামলায় জসিম উদ্দিন (৩৫) নামে এক বাংলাদেশি যুবক নিহত হয়েছেন। বাংলাদেশ সময় রোববার বিকেলে দক্ষিণ আফ্রিকার আমটাটা শহর এলাকায় এ ঘটনা ঘটে। নিহত জসিম সোনাগাজী উপজেলার মতিগঞ্জ ইউনিয়নের পালিগিরি গ্রামের মুন্সি সারেং বাড়ির আবদুর রবের ছেলে।\nনিহতের বাবা আবদুর রব জানান, গত ১৪ বছর ধরে তার দুই ছেলে জসিম উদ্দিন ও নাছির উদ্দিন দক্ষিণ আফ্রিকায় বসবাস করছে। জসিম উদ্দিন আমটাটা শহরে ও নাছির উদ্দিন অন্য একটি শহরে মুদি দোকান করে জীবিকা নির্বাহ করতো। রোববার বিকেলে জসিম দোকান থেকে বের হয়ে বাসায় যাওয়ার পথে ৪/৫ জন কৃষ্ণাঙ্গ সন্ত্রাসী রাস্তায় গতিরোধ করে ছিনতাইয়ের চেষ্টা চালায়। এসময় জসিম তাদের বাধা দিলে সন্ত্রাসীদের সাথে হাতাহাতি ও ধস্তাধস্তি হয়। এক পর্যায়ে সন্ত্রাসীরা তাকে শ্বাসরোধ করে হত্যা করে জসিমের সাথে থাকা নগদ অর্থ লুট করে লাশ রাস্তার পাশে ফেলে রেখে চলে যায়। পরে স্থানীয়রা তাকে উদ্ধার করে পার্শ্ববর্তী একটি হাসপাতালে নিলে কর্তব্যরত চিকিৎসক জসিমকে মৃত ঘোষণা করে।\nসোনাগাজী মডেল থানার অফিসার ইনচার্জ (ওসি) সাজেদুল ইসলাম জানায়, আফ্রিকায় সন্ত্রাসীদের হামলায় সোনাগাজীর মতিগঞ্জ ইউনিয়নের পালিগিরি গ্রামের এক যুবক নিহত হয়েছে বলে শুনেছি।\nপ্রসঙ্গত, চলতি বছরের প্রথম ৫ মাসে দক্ষিণ আফ্রিকা কৃষ্ণাঙ্গ সন্ত্রাসীদের গুলি ও নির্যাতনে ফেনীর দাগনভূইয়ার তিন যুবকসহ জেলার চারজন নিহত হয়েছে। গত ১৩ই জানুয়ারি দক্ষিণ আফ্রিকার পোর্ট এলিজাবেথে জেলার দাগনভূইয়া উপজেলার পূর্বচন্দ্রপুর মডেল ইউনিয়নের ঢেউলিয়া গ্রামের আবদুল করিম হারুন (২৮), ৮ই ফেব্রুয়ারি দক্ষিণ আফ্রিকার প্রিটুরিয়া শহরে দাগনভূইয়া উপজেলার পূর্বচন্দ্রপুর মডেল ইউনিয়নের বৈঠারপাড় গ্রামের মো. নুরুল হুদা ছুট্টু (২৮) ও ১৯ ফেব্রুয়ারি দক্ষিণ আফ্রিকার কুইন্সটাউন শহর এলাকায় দাগনভূইয়ার মাতুভূঞা ইউনিয়নের হীরাপুর গ্রামের মো. দুলাল (৩৫) নিহত হয়েছিলো।


প্রতিবেদকঃ আবুল বারকাত তারিখঃ 2016-12-09 সময়ঃ 23:21:48 পাঠক সংখ্যাঃ 772\nড. আবুল বারকাত ‘গণমানুষের অর্থনীতিবিদ’ হিসেবে খ্যাত। বাংলাদেশের প্রগতিশীল অর্থনীতিবিদদের অন্যতম। ঢাকা বিশ^বিদ্যালয়ের অর্থনীতি বিভাগের শিক্ষক। বাংলাদেশ অর্থনীতি সমিতির সাবেক সভাপতি ও রাষ্ট্রীয় মালিকানাধীন জনতা ব্যাংক লিমিটেড এর পরিচালনা পর্ষদের সাবেক চেয়ারম্যান। বাংলাদেশে বৈদেশিক সাহায্যের ব্যবহার, কালো টাকা, মৌলবাদ-জঙ্গিবাদের অর্থনীতি, কৃষি সংস্কার ইত্যাদি বিষয়ে তার রয়েছে ব্যতিক্রমী গবেষণা। বিশ^ব্যাংক-আইএমএফ তথা সা¤্রাজ্যবাদের বিরুদ্ধে তার কলম ও কণ্ঠ বিরতিহীন সোচ্চার। ২০০৯ সালে আওয়ামী লীগের ‘দিন বদলের সনদ’ শীর্ষক নির্বাচনী ইশতেহার প্রণয়নে তিনি অন্যতম প্রধান ভূমিকা পালন করেন। সম্প্রতি তিনি যশোরে স্থানীয় দৈনিক সত্যপাঠ এবং বাংলাদেশ অর্থনীতি সমিতির যৌথ আয়োজনে একটি সেমিনারে যোগ দিতে গেলে তার মুখোমুখি হন ওই সেমিনারের আয়োজক কমিটির অন্যতম সদস্য মোস্তাফিজুর রহমান কাবুল। সাক্ষাৎকারে ড. আবুল বারকাত বাংলাদেশের উন্নয়ন কৌশল, সরকারের ভূমিকা এবং চলমান বিভিন্ন ইস্যুর উপর কথা বলেন। সাক্ষাৎকারটি সাহেব-বাজার২৪.কমের পাঠকদের জন্য প্রকাশিত হলো। মোস্তাফিজুর রহমান কাবুল : মধ্যম আয়ের দেশ বা দিন বদলের স্লোগানের সাথে আমাদের সরকার যে উন্নয়ন কৌশল অনুসরণ করছে সেখানে সঙ্গতি এবং অসঙ্গতি সম্পর্কে বলুন। ড. আবুল বারকাত : এমনি ইনফ্রা স্ট্রাকচার রিলেটেড বা অবকাঠামো যা আছে, শিল্প সম্পর্কে যা বলা ছিলো, দিনবদলের অঙ্গীকার বা মধ্যম আয়ের দেশ হওয়ার জন্য যা লাগে ব্রিজ, কালভার্ট, বিদ্যুৎ, রাস্তা– এই নিরিখে খারাপ না। কিন্তু মূল কথা যেটা ছিলো, ‘মধ্যম আয়ের দেশ’– কথাটা কিন্তু ছিলো না, ছিলো ‘কম বৈষম্যের মধ্যে মধ্যম আয়ের দেশ’। শুধু মধ্যম আয় না। মধ্যম আয় তো সোজা কথা, টোটাল জিডিপিকে পপুলেশন দিয়ে ভাগ করা। এই পপুলেশনের কার কাছে কতোটুকু পৌঁছালো সেটা এর মধ্যে নেই। সেই কারণে দিন বদলের সনদের মধ্যে খুব সচেতনভাবেই লেখা হয়েছিলো ‘কম বৈষম্যপূর্ণ মধ্যম আয়ের দেশ’। বৈষম্য কমছে না। এটা হচ্ছে মূল কথা। অবকাঠামোগত দিক থেকে অনেক কিছুই ঘটছে, যেটা উন্নয়নের জন্য প্রয়োজন। কিন্তু বৈষম্য হ্রাসের জন্য যা যা করণীয় সেগুলোর অনেক কিছুই বলা আছে, অনেক কিছুই প্লানিং কমিশনের ডকুমেন্টে… অনেক জায়গায় বলা আছে, কিন্তু সেগুলো হচ্ছে না। কাবুল : এজন্য কোথায় কোথায় হাত দিতে হবে? বারকাত : এখানে বড় ধরনের শিল্পায়ন এবং কৃষিভূমি ও জলা সংস্কার– নিঃসন্দেহে এটা করতেই হবে। না হলে হবে না। বৈষম্য কমবে না এগুলো না করলে। তৃতীয়ত, বাংলাদেশে কম্পারেটিভ এ্যাডভ্যান্টেজ যেগুলোতে আছে, তাতে তুলনামূলক সুবিধা অন্যদের তুলনায় কারণ বিশ্বায়নের এই যুগে কমপিট করতে হবে। হোলসেল প্রাইভেটাইজেশান উত্তর না কিন্তু। যা পাওয়া যাবে তাই বিরাষ্ট্রীয়করণ করা– তা নয়। বরঞ্চ রাষ্ট্রীয় মালিকানাধীন যেসব বড় বড় প্রতিষ্ঠান আছে, যেমন- পাটকল ইত্যাদি রাষ্ট্রের নিয়ন্ত্রণে নিয়ে এ্যাকটিভলি পরিচালনা করা উচিত। কাবুল : এখান থেকে একটা প্রশ্ন আসতে পারে যে, যেটা সেমিনারে আপনার বক্তব্যে আপনি বলেছেন, কৃষি সংস্কার সম্পর্কে খুব কম বলা হয়েছে, ভূমি সংস্কার সম্পর্কে বলা হয়েছে বেশি– এটা ঠিক আছে। একই সময়ে আমরা যেটা লক্ষ্য করি… বারকাত : (থামিয়ে দিয়ে) ভূমি সংস্কার সম্পর্কে কথা হয়েছে, কিন্তু কাজ হয় নি। কৃষি সংস্কার নিয়ে তো কোনো কথাই তেমন হয় নি। কিন্তু ভূমি সংস্কার নিয়ে কথা হয়েছে, কাজ হয় নি। যেমন ‘দিন বদলের সনদে’ ভূমি সংস্কার নিয়ে কথা ছিলো এরকমÑ ভূমি সংস্কার কমিশন গঠন করা হবে। সময়টা ২০০৯। সব কমিশনই হয়েছে, এই একটা কমিশন কিন্তু হয় নি। এটা কী সচেতনভাবেই হয় নি নাকি… সচেতনও হতে পারে, কারণ ভূমি সংস্কার কমিশন গঠন করলে কাজটাও করতে হবে। আর ভূমিতে হাত দেয়া, আমি আগেও বলেছি, আগুনে হাত দেয়া– একই রকম জিনিস। ক্যাডার বেজড্ পলিটিক্স ছাড়া ভূমি সংস্কার সম্ভব না, কৃষি সংস্কার সম্ভব না। কাবুল : আমরা দেখেছি, আশির দশক থেকে প্রধানত ‘কাঠামোগত সংস্কারের’ নামে বিশ্বব্যাংক-আইএমএফ এর পরামর্শে আমাদের দেশে ব্যাপক বি-শিল্পকরণ হয়েছে। এই গভর্নমেন্ট বলেছিল, এইগুলো তারা আবার স্থাপন করবে, কিন্তু সেটা আমরা লক্ষ্য করছি না। তাহলে কৃষিখাতের এই অবস্থা, শিল্পের এই অবস্থা, সে ক্ষেত্রে ‘ডেভেলমেন্ট’ বলতে আমরা যেটা বুঝি, যেটা আপনি বললেন, সবার শেয়ারিং সেটা আসলে হবে কী না? বারকাত : হবে না। আমি উত্তর দিয়েছি, সেটা হবার জন্য একটি রাজনৈতিক কাঠামো দরকার। যদি তাই হতো, তাহলে যশোর বিজ্ঞান ও প্রযুক্তি বিশ্ববিদ্যালয়ের ভাইস চ্যান্সেলর তো একথা বলতেন না যে, ‘সরকার কই? রাজনীতি কই? এটা কোন সরকার আছে?’ বলতে বলতে তিনি বললেন, ‘সরকার আওয়ামী লীগের না, শেখ হাসিনার সরকার।’ তার মানে কী? গুরুতর কথাবার্তা বললেন তিনি। কাবুল : আপনি যেটাকে বলছেন যে, ‘ফ্রি ইকোনমি’ বলতে যেটা বোঝায় ঠিক সেটা হয়নি– বিকৃত… বারকাত : মুক্তবাজার অর্থনীতি বললে যা বোঝায়, প্রথমত মুক্ত বাজার অর্থনীতি ইতিহাসে কখনোই কোনোদিনও মুক্তও ছিলো না, দরিদ্রবান্ধবও ছিলো না। নেইদার ফ্রী নর পুওর ফ্রেন্ডলি। সেই মুক্তবাজারের মধ্যে আবার, আমি যেটা দেখাতে চেষ্টা করেছি, ‘রেন্ট সিকাররা’ (অবৈধ সম্পদ আহরণকারী) সব করে। সেটা তো হাইলি ডিসপুটেড। আবার রেন্ট সিকারদের বস হচ্ছে আন্তর্জাতিক মুদ্রা তহবিল, আন্তর্জাতিকভাবে একদম সাম্রাজ্যবাদকে যারা হ্যান্ডল করে তাদের এজেন্ট হিসাবে। এতো কিছু চুঁইয়ে পড়ে লাস্টে গিয়ে আমি ভূমি সংস্কার করবো, বৈষম্যহীন করবো– একটুও হবে না। যেখানে পেলা হিসাবে তারা অনেক জিনিস তৈরি করে, যেমন গ্রামীণ ব্যাংক– এরকম অনেক পেলা আছে তাদের। কাবুল : প্রাকটিক্যালি আপনি যে কথা বলেছেন যে, ফ্রি ইকোনমি কখনোই ফ্রি ছিলো না। গত শতকের গ্রেট ডিপ্রেশনের সময় জেএম কেইনস যখন গভর্নমেন্ট ইন্টার ফেয়ারন্সের (সরকারি হস্তক্ষেপ) কথা বলেন, তখন অনেকেই তাকে মার্কসবাদী বলে ‘গালি’ দিয়েছিলেন। বারকাত : না, ইতিহাসে কখনোই ছিলো না। … হ্যাঁ, বলা হয়ে থাকে যে, দেয়ার আর টু মার্কর্স। ওয়ান ইজ কার্ল মার্কর্স যিনি ক্যাপিটালিজম ধ্বংস করার কাজ করেছেন, এ্যানাদার ইজ জন মেনার্ড কেইনস– সেকেন্ড মার্কস যিনি ক্যাপিটালিজমকে ধ্বংসাবস্থা থেকে উদ্ধার করেছেন এবং ডিটারমিনেশান্স পলিসি দিয়েছেন। কাবুল : তাহলে আমরা কি একথা বলতে পারি, সেই সূচনা থেকেই এ পর্যায় পর্যন্ত মুক্তবাজার অর্থনীতির চরিত্রে মৌলিক কোনো পরিবর্তন হয় নি? বারকাত : না, না কোনো পরিবর্তন হয় নি। কাবুল : যে কৃষি ও শিল্পের কথা আমরা বললাম জাতীয় আয়ে তার অবদান তো কম। বারকাত : না, না। কৃষির কম এটা ভুল। এটা হচ্ছে সরকারি কথা। আমাকে সঠিক কথাটাই বলতে হবে। কৃষি পণ্যের মূল্যটা হিসাব করেই তো জিডিপিতে যোগ করে। বাংলাদেশে কৃষি পণ্যের মূল্য সবসময় ইন্ডাস্ট্রিয়াল কমোডিটির তুলনায় সচেতনভাবে তলার দিকে রাখা হয়। তো মূল্যটা যদি এ্যাডজাস্ট করা হয়, কৃষি পণ্যের রিয়াল মূল্য যতো হবে, সেইটা এ্যাডজাস্ট করে যদি জিডিপি হিসাব করা হয় তাহলে কৃষিতে জিডিপির যে অবদান দেখানো হয় তা দ্বিগুণ বাড়বে। কাবুল : কিন্তু আমরা এখানে দেখি যে, গার্মেন্টস ইন্ডাস্ট্রি এবং আমাদের…। বারকাত : (আবার থামিয়ে দিয়ে) এটা তো সরকারি তথ্য… সরকারি তথ্য! আমি তথ্যটাকেই চ্যালেঞ্জ করছি। কৃষির অবদান বলতে যে পার্সেন্টেজটা দেখানো হয়, মিনিমাম তার দ্বিগুণ হবে যদি কৃষিপণ্যের প্রাইস কম্পেয়ার টু শিল্প পণ্য। কারণ কৃষক তো শিল্প পণ্য কেনে। কৃষক তো সার কেনে। এটা তো কৃষি পণ্য না। কৃষক তো সেচের যন্ত্র কেনে, এটা তো কৃষি পণ্য না। সেইগুলোর দাম কেন বেশি? আর তা দিয়ে যে পণ্যসেবা কৃষকরা দেয় তার দাম কেন তুলনামূলকভাবে কম? দামের সমীকরণ যদি আমি ধরি, তাহলে কৃষিপণ্যের দামটা যা হয় সেই দামটা তার দাম না। তার অন্তর্নিহিত মূল্যে দ্বিগুণ বেশি। তাই যদি হয়, কৃষিপণ্যের জিডিপিতে যে শেয়ার দেখানো হয় সে শেয়ার তো দ্বিগুণ বেশি। কাবুল : সেমিনারের বক্তব্যে আপনি যে ‘ট্রায়ঙ্গলের’ কথা বলেছেন সেখান থেকে এটা পরিষ্কার যে, করাপশান নির্মূল বা গুড গভর্নেন্সের যে কথা আমরা বলি সেটা আসলেই এ অবস্থায় সম্ভব না। বারকাত : এ ট্রায়ঙ্গল রেখে হবে না। দুটিকে ভাঙতে হবে। ভেঙ্গে ‘সরকার-রাষ্ট্র’ এবং ‘রাজনীতি’ মাথায় নিয়ে ‘রেন্টসিকা’তলায় নিতে হবে। ট্রায়ঙ্গলটা এরকম আছে– উপরে রেন্টসিকার, নিচে স্টেট ও সরকার এবং পলিটিক্স। এই ট্রায়ঙ্গলটা এরকম হতে হবে, স্টেট-সরকার ও রাজনীতি এখানে (উপরে) থাকবে আর রেন্টসিকাররা তার অধীনস্ত থাকবে। এখন রেন্টসিকারদের অধীনস্ত সবাই, ওরা যা বলে তাই-ই হয়। কাবুল : তাহলে তো যে পলিটিক্স এখন আছে তা রিপ্লেস করে অন্য পলিটিক্স আনতে হবে। বারকাত : এখন প্রশ্ন যদি এমন হয়, যারা রাজনীতি করছেন এবং যারা রাষ্ট্র পরিচালনা করছেন তারা এটা পারবে কি না– এই তো ? আমার মতে, পারবেন না। তারা যেটা পারবেন, বিভিন্ন রকম ছোটখাটো পেলা-টেলা দিতে পারবেন। যেমন বলা হয়ে থাকে যে, বাংলাদেশে দারিদ্র্য হ্রাসের জন্য সোশ্যাল সেফটি প্রোগ্রাম আছে ৯৪টা। বয়স্ক ভাতা, বিধবা ভাতা, অমুক তমুক ইত্যাদি। আমি হিসাব করে দেখেছি যে, এইসব ভাতা ওই যে বিধবা বা বয়স্কদের দেয়া হয় তার যা আয় সেই আয়ে এই ভাতাগুলো যোগ করলে তার দারিদ্রবস্থার তেমন কোনো উন্নতি হয় না, কাছাকাছিও যায় না। কাবুল : আপনি জনতা ব্যাংকের চেয়ারম্যান ছিলেন পাঁচ বছর প্রায়। আমাদের দেশে পাবলিক সেক্টর এবং প্রাইভেট সেক্টরে অনেকগুলো ব্যাংক আছে। অনেকেই সরকারি ব্যাংকগুলোর বিরুদ্ধে যে অভিযোগগুলো ঢালাওভাবে করেন, যেগুলো আপনার জানা আছে। আপনার অভিজ্ঞতায় কী বলে? বারকাত : যারা সরকারি ব্যাংকের বিরুদ্ধে অভিযোগ করেন এবং যারা করান, অভিযোগ তো আসে মিডিয়া থেকে। তাই তো? ওই মিডিয়ার মালিক যারা তারা সবাই সরকারি ব্যাংকের টাকা মেরে মালিক হয়েছেন বেশিরভাগ। লিখে দেন, আমার নাম দিয়েই লিখে দেন। যারা অভিযোগগুলো করেন, মিডিয়ার মাধ্যমে অভিযোগগুলো আপনাদের কাছে আসে। পত্রিকা বা টেলিভিশন থেকে আপনাদের কাছে আসে। এটা তো আকাশ থেকে আসে না, এইসব কিছু এবং মিডিয়াগুলোর যারা মালিক তারা প্রায় সবাই সরকারি ব্যাংকের টাকা মেরে মালিক। এখন এই সেন্স-এ যদি হয় তাহলে সরকারি ব্যাংকের তুলনায় ওরা এফিসিয়েন্ট, টাকাটা মেরে দিতে পারেন। এইটার বিরুদ্ধে আমরা বলতে পারি। দ্বিতীয়ত সরকারি ব্যাংকের বিরুদ্ধে বলার নাই, তার কারণ হলো– ৫৬টি ব্যাংক। এই ৫৬টি ব্যাংকের মধ্যে যদি সরকারি ব্যাংক ইনএফিসিয়েন্ট হয়, অদক্ষ হয় তাহলে জনতা ব্যাংক কী করে ২০১২-১৩ সালে সর্বোচ্চ অপারেটিং প্রফিট এবং নেট প্রফিট করলো? এটা তো রাষ্ট্র-মালিকানাধীন ব্যাংক। তার মানে, পারে। হয়তো করে না। কথাটা এই জায়গায়, আমার ধারণা, পারে কিন্তু করে না। জনতা ব্যাংক কেন পারলো ৫৬টা ব্যাংকের মধ্যে সর্বোচ্চ অপারেটিং প্রফিট, নেট প্রফিট, সিএসআর– তার কারণ ব্যাংকের টপে যারা থাকেন– একজন না, একাধিক ব্যক্তি, চেয়ারম্যান থেকে শুরু করে ম্যানেজমেন্ট। আমি মনে করি ব্যাংকের একেবারে টপ যিনি থাকেন, তার ব্যক্তিগত কোনো ইন্টারেস্ট যদি না থাকে, চেয়ারের প্রতি যদি মোহ না থাকে এবং তার যদি স্বকীয়তা থাকে এবং তিনি যদি অনেস্ট হন এবং তিনি যদি একটু জ্ঞানসমৃদ্ধ হন, ভাল হয়। এতোগুলো গুণ একসঙ্গে পাওয়া কঠিন, হলে ভাল। কাবুল : ব্যাংক সম্পর্কিত আরেকটি প্রশ্ন– সারা দুনিয়াব্যাপী যে আলোচিত ঘটনা, আমাদের সেন্ট্রাল ব্যাংকের টাকা আত্মসাতের ঘটনা, ড. ফরাসউদ্দীনের নেতৃত্বে তার যে তদন্ত রিপোর্ট তা প্রকাশ হচ্ছে না কেন? বারকাত : বিষয়টি সারা দুনিয়াব্যাপী আলোচিত হচ্ছে না। এটা বাংলাদেশে হচ্ছে, বাইরে কোথাও হচ্ছে না। কারণ সারা দুনিয়াতে এটা ঘটছে। আমি যেটা শুনেছি, সেটা হচ্ছে যে, ড. ফরাসউদ্দীন সাহেবের রিপোর্টের মধ্যে যা আছে তাতে সেন্ট্রাল ব্যাংকের অনেককে অভিযুক্ত করা হয়েছে, এদের মধ্যে অনেকেই আছেন যারা আদৌ কোনোভাবে জড়িত না। পাশাপাশি সিআইডি যে রিপোর্টটা করেছে, সেই রিপোর্টের মধ্যে ফরাসউদ্দীন সাহেব যেসব নাম দিয়ে অভিযোগ করছেন, সেই অভিযোগগুলো ওখানে নেই। এখন সিআইডির রিপোর্টটা গ্রহণযোগ্য হবে না ফরাসউদ্দীন সাহেবেরটা হবে। আমার মতে, দুইটার কোনোটাই গ্রহণ না করে দুটো রিপোর্টই বাংলাদেশ ব্যাংকের বোর্ডে দিয়ে দেয়া উচিত। বোর্ড জনগণকে জানিয়ে দিক, ঘটনাটা কী। আর ফরাসউদ্দীন সাহেবের রিপোর্টে যদি অভিযুক্ত করা হয়ে থাকে বাংলাদেশ ব্যাংকের লোকজনদেরকে তা হলে বাংলাদেশ ব্যাংক টাকা ফেরত পাবে না, বাংলাদেশ ফেরত পাবে না। কারণ বিদেশি সুইফট এবং রিজাল কমার্শিয়াল ব্যাংক যারা আছে, তারা বলবে, তোমাদের লোকজনই জড়িত, আগে এদের ঠিক কর। কাবুল : এই মুহূর্তের বার্নিং ইস্যু রামপাল বিদ্যুৎ কেন্দ্র নিয়ে যে বিতর্ক হচ্ছে এক্ষেত্রে আপনার অবস্থান বা মনোভাব কোন দিকে? বারকাত : রামপাল নিয়ে দুটি এক্সট্রিম পক্ষ তৈরি হয়েছে। সরকার এবং তেল-গ্যাস-বিদ্যুৎ-বন্দর রক্ষা জাতীয় কমিটি– শহীদুল্লাহ ভাই-আনু ভাইয়েরা, কেউই স্পষ্ট করে বুঝাতে পারছেন না– এখানে বিদ্যুৎ কেন্দ্র হলে সুন্দরবনের কী ক্ষতি হবে। কারণ বাতাসের যে গতি– এ গতির ৯ মাস বাতাসটা সুন্দরবনের দিকে যায় না, অন্যদিকে যায়। ৩ মাস সুন্দরবনের দিকে যায়। তো ১২-১৪ কিলোমিটার পথ। ১০০ সেন্টিগ্রেড ওই চিমনির মাথায়। বিজ্ঞানীরা বলেন যে, এক কিলোমিটার-দুই কিলোমিটার যাওয়ার পর ওটা ৫০, ৩০, ২০ সেন্টিগ্রেড হয়। এটা কতদূর ঠিক-বেঠিক আমরা জানি না। কিন্তু এ কথাগুলো শুনছি। এখন বেস্ট হতো প্রধানমন্ত্রী প্রায়ই যেগুলো করেন, যদি প্রতিপক্ষ সবাইকে ডেকে বলতেন, উন্মুক্ত কনভেনশনে আমরা একদিন আলাপ করবো। আমার লোকজনেরা, আপনারা যারা– আসেন আমরা বাহাস করি এবং এ বাহাসটা (মিডিয়ায় এতোকিছু দেখান) সারাদিন দেখাতেন। দেখিয়ে একটা জায়গায় পৌঁছাতেন। জনগণও একটা জিনিস পেতো। জনগণও তো বুঝতে পারছে না, আসলে ঘটনা কী। রামপাল নিয়ে যে বিষয়টা আমি কোনো কিছুই পাচ্ছি না, সেটা হলো, পশুর নদী দিয়ে দেড়শ’ দু’শ ট্রলার যায়, জাহাজ যায়। রুজভেল্ট সেতু পর্যন্ত আসে। কয়লা আনার প্রসঙ্গ যখন আসবে, তখন তো এই সংখ্যাটা দ্বিগুণ হয়ে যাবে। দুইশ’ ট্রলার-জাহাজ যদি আসে তার সমস্যা আছে। ট্রলার-জাহাজের সাউন্ড আছে। এগুলো সুন্দরবন দিয়েই আসবে। এগুলো সুন্দরবনকে কিভাবে এ্যাফেক্ট করবে, তার জীববৈচিত্র্যের কী হবে না হবে, এই নিয়ে খুব সিরিয়াস কোনো কথাবার্তা কিন্তু নেই। সেটা সম্ভবত ইউনেস্কো তার রিপোর্টে বলছে যে, এনভায়রনমেন্ট নিয়ে আ্যাসেসমেন্টে যা বলা হয়েছে তা অসম্পূর্ণ এবং তাতে কোনো কিছু নেই। সুন্দরবন তো প্রোক্রিয়েট করা যাবে না, পুনরায় তৈরি, বিনির্মাণ করা সম্ভব না। এটা ওয়ার্ল্ড হেরিটেজ। অতএব, সুন্দরবনের মিনিমাম ক্ষতি হয় এমন কোনো কিছু সে অঞ্চলে না করা বেটার। বিতর্কেই যাওয়ার দরকার নেই। যদি অন্য কোনো জায়গায় (বাংলাদেশে জায়গার অভাব নাকি?)…। অনেকেই সুন্দরবন থেকে দশ কিলোমিটার দূরে যাবার কথা বলছেন। বদরুদ্দীন উমরের পত্রিকায় দেখলাম সুন্দরবন থেকে দশ কিলোমিটার দূরে যাবার কথা বলছেন। এদিকেই বা কেন ? আর এ অঞ্চলে তো দেখা যাচ্ছে অনেক জায়গা আছে। কোল-বেজড্ পাওয়ার প্লান্ট নিয়েও কথাবার্তা হতে হবে। কারণ কোল-বেজড্ পাওয়ার প্লান্ট ক্লিন কি না। ইন্ডিয়াতেও কোল-বেজড্ পাওয়ার প্লান্ট অনেক জায়গায় বন্ধ হয়ে গেছে। এটা সামগ্রিকভাবে ভাবা দরকার। দ্রুত ৩ হাজার মেগাওয়াট, ২ হাজার মেগাওয়াট বিদ্যুৎ আনা দরকার– এটা যেমন সত্য, এ্যাট দ্যা সেম টাইম এটা আনার ফল কী ঘটবে, নেকস্ট জেনারেশন… সেটা তো ভাবতে হবে। সেই ভাবনাগুলোই তো এনভায়রনমেন্ট এ্যাফেক্ট এ্যাসেসমেন্টে আসে। সেগুলো প্রো-পাবলিক তো করা হয় নি তেমন। দুই পক্ষের মূল প্রসঙ্গ প্রো-পাবলিক করা, দুই পক্ষ বসে মারামারি না করে, এমন যদি হয়, সরকারের বিপক্ষে যে পক্ষ, রামপালে বিদ্যুৎ কেন্দ্র করা যাবে না, তাদের পয়েন্টগুলোও পরিষ্কার করা দরকার। তাদের অনেক পয়েন্টে স্লোগানিস্টিক। এতে স্লোগান স্লোগান ভাব বেশি। মানুষ গ্রহণও করছে। মানুষ স্লোগান তাড়াতাড়িই গ্রহণ করে। যুক্তির কথা গ্রহণ করতে একটু দেরি হয়। প্রধানমন্ত্রী যেটা করছেন, সেটা হলো এক ধরনের একগুয়েমি যে, এখানে করবোই– এরকম একটা ভাব। এইটারও খুব প্রয়োজন নেই। আপনি যখন দেশের প্রাইম মিনিস্টার হন, আপনার দেশপ্রধান হওয়া উচিত। কে আপনাকে কী বললো, কে গালি দিলো– এগুলো বিষয় হওয়া উচিত না। এখানে অনেকটা এরকম হয়ে গেছে। এক পর্যায়ে তো প্রশ্নই করছেন– ‘আপনারা এই যে স্লোগান দিচ্ছেন, মিটিং করছেন, টাকা কই পান?’ এটার আবার তারা উত্তরও দিয়ে দিয়েছেন– ‘আমরা ’৬৯ এর গণঅভ্যুত্থানে টাকা যেখানে পেয়েছি, ’৭১ এর মুক্তিযুদ্ধে টাকা যেখানে পেয়েছি… আমরা জনগণের টাকায় করি। আমরা এরশাদবিরোধী আন্দোলনে টাকা যেখান থেকে পেয়েছি, টাকা সেখান থেকে পাই’– এটাও বলছেন। তো এই প্রশ্নও করার দরকার ছিলো না, এই উত্তর শোনাবারও দরকার ছিলো না।


ইভিএম আধুনিক ভোট চুরির ম্যাকানিজম! | Ajker Bangladesh\nHome শিক্ষা ইভিএম আধুনিক ভোট চুরির ম্যাকানিজম!\nইভিএম আধুনিক ভোট চুরির ম্যাকানিজম!\nবাংলাদেশ প্রতিবেদক: ঘনিয়ে আসছে ঢাকার দুই সিটি করপোরেশনের নির্বাচন। উত্তপ্ত হচ্ছে পরিস্থিতি। কিছু সংঘাতের ঘটনাও ঘটেছে। তবে ভোটারদের মধ্যে শঙ্কা রয়েই গেছে, শেষ পর্যন্ত ভোট কেমন হবে। এ নিয়ে হতাশা ব্যক্ত করে ফেসবুকে স্ট্যাটাস দিয়েছেন কোটা সংস্কার আন্দোলনের দুই শীর্ষ নেতা ডাকসু ভিপি নুরুল হক নুর এবং মুহাম্মদ রাশেদ খাঁন।\nPrevious articleমুন্সীগঞ্জে জ্বরে চাচী-ভাতিজার মৃত্যু, পরিবারের শঙ্কা ‘করোনা ভাইরাস’\nNext articleমাহবুব তালুকদার ঘরের বিষয় বাইরে নিয়ে আসছেন: কাদের


“জামাতের নেতাদের অন্যায়ভাবে ফাঁসি দিছি” – একথা বলেছেন সিনহা? | Fact-Watch\nJahirul Islam January 28, 2022\tNo Comments ইন্টারনেট গুজবগুজবরাজনীতি\nজামাতের নেতাদের আমি অন্যায় ভাবে ফাঁসি দিছি! সাবেক বিচারপতি সিনহা কি বলে!- এমন ক্যাপশন সহযগে একটি ভিডিও ফেসবুকে ভাইরাল হয়েছে। এই ভিডিওতে সাবেক প্রধান বিচারপতি সুরেন্দ্র কুমার সিনহাকে সংবিধানের ষোড়শ সংশোধনী বাতিল এর ঘটনাপ্রবাহ নিয়ে কথা বলতে শোনা গিয়েছে। ১০ মিনিটের পুরো ভিডিও ক্লিপ এর কোথাও জামায়াতে ইসলামীর নেতাদের বিচার কিংবা ফাঁসি নিয়ে কোনো আলোচনা হয়নি ।\n২৩শে জানুয়ারি রাত ১০ টা ২২ মিনিটে ইলিয়াস হোসাইন নামক ফেসবুক পেজ থেকে ১০ মিনিট ৫৬ সেকেন্ডের এই ভিডিওটি আপলোড করা হয়েছিল।\nপেজের পক্ষ থেকে ফলোয়ারদের এই ভিডিওটা বেশি বেশি শেয়ার করতে অনুরোধ করা হয়।\nফলশ্রুতিতে বিভিন্ন গ্রুপে এই ভিডিওটা পরবর্তী কয়েকদিন ধরে শেয়ার হতে দেখা যাচ্ছে। যেমন দেখুন এখানে, এখানে, এখানে।\nতবে এই ভিডিও ক্লিপটি বছরখানেক ধরেই ফেসবুকে দেখা গিয়েছে। সাম্প্রতিক সময়ে ইলিয়াস হোসেন ভিডিওটিকে নতুন করে ভাইরাল করেছে।\n২০১৮ সালের ২২শে সেপ্টেম্বর নিউ ইয়র্কভিত্তিক টাইম টেলিভিশন এর ফেসবুক পেজে সাবেক বিচারপতি সুরেন্দ্র কুমার সিনহা’র একটি দীর্ঘ সাক্ষাৎকার লাইভ সম্প্রচার করা হয়।\nইউটিউবেও এই সাক্ষাৎকারটা জোবায়েন সন্ধি (Zobaen Sondhi) নামক চ্যানেলে দেখা যাচ্ছে।\n২ ঘন্টা ৫৫ মিনিটের দীর্ঘ এই সাক্ষাৎকার এর ১ ঘন্টা ২০ মিনিট থেকে ১ ঘন্টা ৩০ মিনিট পর্যন্ত অংশটুকু ইলিয়াস হোসেনের পেজে আপলোড করা হয়েছে বলে দেখা যাচ্ছে।\nসুদীর্ঘ এই সাক্ষাৎকারের ৪৬ তম মিনিট থেকে এস কে সিনহা সংবিধানের ষোড়শ সংশোধনী বাতিল এর রায়, এই রায়ের বিরুদ্ধে আপিল এবং আপিল খারিজ এর রায় এর বিভিন্ন ঘটনাপ্রবাহ আলোচনা করছিলেন।\nপ্রসঙ্গত উল্লেখ্য, বিচারপতিদের অপসারণের ক্ষমতা সংসদের কাছে ফিরিয়ে নিতে ২০১৪ সালের ১৭ সেপ্টেম্বর সংবিধানের ষোড়শ সংশোধনী জাতীয় সংসদে পাস হয়। ওই সংশোধনীর বৈধতা চ্যালেঞ্জ করে ২০১৪ সালের ৫ নভেম্বর সুপ্রিম কোর্টের নয়জন আইনজীবী হাইকোর্টে রিট আবেদন করেন। চূড়ান্ত শুনানি শেষে ২০১৬ সালের ৫ মে হাইকোর্টের তিনজন বিচারপতির সমন্বয়ে গঠিত বিশেষ বেঞ্চ সংখ্যাগরিষ্ঠ মতামতের ভিত্তিতে ষোড়শ সংশোধনী অবৈধ ঘোষণা করে রায় দেন। এই রায়ের বিরুদ্ধে রাষ্ট্রপক্ষ ২০১৭ সালের ৪ জানুয়ারি আপিল করে। এরপর ২০১৭ সালের ৩ জুলাই আপিল খারিজের রায় ঘোষণা করেন তৎকালীন প্রধান বিচারপতি সুরেন্দ্র কুমার সিনহা।\nআলোচিত এই ভিডিওর প্রথম মিনিট থেকেই শোনা যায়, সুরেন্দ্র কুমার সিনহা ২০১৭ সালের ২ রা জুলাই এর ঘটনা বর্নণা করছেন। ষোড়শ সংশোধনী বাতিলের আপিলের মামলার জন্য এজলাসের ৭ জন বিচারপতির প্রত্যেকের মতামত শুনছিলেন তিনি। প্রথম অবস্থায় বিচারপতিরা দ্বিধাবিভক্ত মতামত এলেও পরে আলোচনার মাধ্যমে সবাই সর্বসম্মত ভাবে (unanimously) এই আপিলের বিরুদ্ধে মতামত দেন।\n১০ মিনিটের এই ভিডিও ক্লিপসে সেই ২০১৭ এর জুলাই মাসের ঘটনাই বর্ণনা করে গেছেন সুরেন্দ্র কুমার সিনহা। এখানে ষোড়শ সংশোধনী বাতিলের রায় ছাড়া অন্য কোনো বিষয় আলোচিত হয়নি।\nভুল তথ্য সম্বলিত ক্যাপশন যোগ করার কারণে অনেকেই বিভ্রান্ত হচ্ছেন। পুরা ভিডিও না দেখে, কিংবা ভিডিও ক্লিপ এর কথোপকথনের প্রসঙ্গ বুঝতে না পেরে অনেকেই ধারণা করছেন, যুদ্ধাপরাধ এর দায়ে জামায়াতে ইসলামীর নেতাদের বিচারের প্রসঙ্গে এখানে কথা বলা হচ্ছে। এমন কয়েকজন বিভ্রান্ত পাঠকের মন্তব্য দেখুন এখানে।\nএস কে সিনহা কি কোনো যুদ্ধাপরাধী বা জামায়াত নেতার ফাসির আদেশ দিয়েছেন ?\n১৯৭১ এর যুদ্ধাপরধীদের বিচারের লক্ষে ২০১০ সালের ২৫শে মার্চ আন্তর্জাতিক অপরাধ ট্রাইবুনাল গঠন করা হয়। পরবর্তীতে ২০১২ সালের ২২শে মার্চ আন্তর্জাতিক অপরাধ ট্রাইবুনাল -২ গঠন করা হয় । এসব ট্রাইবুনালে বিচারক হিসেবে বিভিন্ন সময়ে ১২ জন দায়িত্ব পালন করেন । এরা হলেন- বিচারপতি মোঃ নিজামুল হক, এ টি এম ফজলে কবীর, এ কে এম জহির আহমেদ, বিচারপতি আনোয়ারুল হক , বিচারপতি ওবায়দুল হাসান , বিচারপতি মোঃ শাহিনুর ইসলাম , বিচারপতি জাহাঙ্গীর হোসেন , বিচারপতি মোঃ মজিবুর রহমান মিয়া, বিচারপতি এম এনায়েতুর রহিম, বিচারপতি মোঃ সোহরাওয়ার্দী, বিচারপতি আমির হোসেন, বিচারপতি মোঃ আবু আহমেদ জমাদার। লক্ষণীয় , এদের মধ্যে সুরেন্দ্র কুমার সিনহা কখনোই বিচারক ছিলেন না ।\nবিভিন্ন যুদ্ধাপরাধ এর মামলায় এই দুইটা ট্রাইবুনাল থেকে জামায়াতে ইসলামীর নেতা আব্দুল কাদের মোল্লা, মোহাম্মদ কামারুজ্জামান , আলি আহসান মোহাম্মদ মুজাহিদ , মতিউর রহমান নিজামী সহ জনের ফাসির আদেশ দেওয়া হয়।\nঅন্যদিকে ১৮ই জানুয়ারি ২০১৫ থেকে নভেম্বর,২০১৭ পর্যন্ত সুরেন্দ্র কুমার সিনহা প্রধান বিচারপতির দায়িত্ব পালন করেছেন।\nতবে যেহেতু সুরেন্দ্র কুমার সিনহা কখনোই আন্তর্জাতিক অপরাধ ট্রাইবুনাল এর বিচারক ছিলেন না, তাই তার বিরুদ্ধে “জামায়াত নেতাদের ফাসি দেওয়ার” অভিযোগ ধোপে টেকে না।\nসুরেন্দ্র কুমার সিনহার ক্যারিয়ার এর আরেকটি উল্লেখযোগ্য অর্জন হচ্ছে, বঙ্গবন্ধু হত্যা মামলার চূড়ান্ত রায় দেওয়া বেঞ্চেও সদস্য হিসাবে ছিলেন তিনি । ২০১০ সালের এই আপিলে ১২ জনের ফাসির আদেশ। দেওয়া হয়, যাদের সবাই ছিলেন সেনাবাহিনীর সদস্য। জামায়াতে ইসলামী কিংবা কোনো রাজনৈতিক দলের নেতা ছিলেন না কেউই।\n‘ইলিয়াস হোসেন’ পেজ থেকে অপপ্রচার\nঅতীতে বিভিন্ন সময়ে ‘ইলিয়াস হোসেন’ ফেসবুক পেজ থেকে অপপ্রচার চালানো হয়েছিল। ২০২০ সালের আগস্ট মাসে ওসি প্রচীপ কুমার দাসকে ভারতীয় নাগরিক বলে দাবি করেছিল ইলিয়াস হোসেন। এই দাবিটিকে সেই সময়ে বুম বিডি মিথ্যা হিসেবে সনাক্ত করেছিল।\nসঙ্গত কারণে বর্তমানে ভাইরাল হওয়া ভিডিওটির শিরোনামের দাবিকে ফ্যাক্টওয়াচ মিথ্যা সাব্যস্ত করছে।\nPrevious Previous post: ৩৫ বছর পূর্তি উপলক্ষে আড়ং কি পাঁচ হাজার করে টাকা দিচ্ছে?\nNext Next post: ঢাকার রাস্তায় ভয়ঙ্কর মাইন্ড-কন্ট্রোল ড্রাগ স্কোপোলামিন – ভূয়া খবর


নোরুজ ঘোরাঘুরি - শিরাজ নগরী দর্শন - ২ - মুহাম্মদ জহিরুল ইসলাম এর বাংলা ব্লগ । bangla blog | সামহোয়্যার ইন ব্লগ - বাঁধ ভাঙ্গার আওয়াজ\nসাজিদের সাথে দেখা হয়েছিল তেহরানে গত বছর। ইরানের বিভিন্ন বিশ্ববিদ্যালয়ে বিভিন্ন দেশের ছাত্ররা পড়াশোনা করেন। প্রতি বছর ইরান সরকার আন্তর্জাতিক ছাত্রদের জন্য সমাবর্তন এর আয়োজন করে এবং সে উপলক্ষে কোন একটি বিশ্ববিদ্যালয়ে বিদেশী ছাত্রদের জন্য প্রদর্শনীর আয়োজন করে। ছাত্ররা স্টল বরাদ্দ পায় আর সেখানে তাদের নিজ দেশের সংস্কৃতি, ইতিহাস, ঐতিহ্যকে তুলে ধরার চেষ্টা করে। যেমন, এবছর এই অনুষ্ঠানটি হয়ে গেল শিরাজে। আর গত বছর সেটা হয়েছিল তেহরান বিশ্ববিদ্যালয়ে। ঢাকা বিশ্ব বিদ্যালয়ের ফারসি ভাষা এবং সাহিত্য বিভাগের শিক্ষক মুমিত আল রশিদ, যিনি এখন এখানে তারবিয়াত মোদাররেস বিশ্ববিদ্যালয়ে পিএইচডি করছেন, তার আমন্ত্রণে আমরা সেই প্রদর্শনীতে গিয়েছিলাম। সাজিদের সাথে সেখানেই দেখা। বিভিন্ন শহর থেকে বাংলাদেশী ছাত্ররা এসেছে এবং সবাই মিলেই ঐ স্টলটা চালাচ্ছে। আমার স্ত্রী ঐ প্রদর্শনীর জন্য পুডিং তৈরী করে দিয়েছিল গেল বছর।\nএ বছরের অনুষ্ঠানটি হয় শিরাজ বিশ্ববিদ্যালয়ে\nপ্রদর্শনীতে বাংলাদেশের স্টল\nএই খাবারগুলোর মধ্যে ৫ টি আইটেম আমার স্ত্রী তৈরী করে দিয়েছিল\nউপরের এই তিনটি ছবি মুমিত আল রশিদ ভাই এর সৌজন্যে।\nযাহোক, ফিরে আসি মূল কথায়। সাজিদ আর উমায়ের এর সাথে আমরা দুই বন্ধু হোটেল খুজতে বেরিয়ে পড়লাম। এক হোটেলের রিসেপশনে আমাদের পরিবারবর্গকে রেখে গেলাম। অনেক ঘুরেও খুব কম হোটেলেই ফাকা ঘর পেলাম আর পেলেও ব্যাটে বলে মিলছিল না। শেষ পর্যন্ত আমাদের পরিবার ফোন দিয়ে জানাল, ঐ হোটেলে একটা এপার্টমেন্ট খালি আছে আর সেটা শুধু এক রাতের জন্য দিতে পারবে। আলহামদুলিল্লাহ বলে সেখানেই উঠে পড়লাম।\nকাছে হোটেলে খেতে গেলাম, রাত বারটার দিকে। কিন্তু এ কি অবস্থা ! রাস্তা ঘাটে গুলিস্তানের চেয়েও বেশী ভীড় ! ফুটপাতে বসেছে অসংখ্য দোকান, হাটাই দায় ! কি পাওয়া যায় না সেখানে ! আমার গাড়ির কাগজ, মোবাইলের চার্জার সব ছিল ল্যাপটপের ব্যাগে, যেটা আমি শেষ মুহুর্তে ভুলে ফেলে এসেছিলাম। কুবিদে (এক ধরণের কাবাব যেটা ভেড়ার মাংস থেকে তৈরী করা হয়) আর রুটি দিয়ে খাওয়া সেরে হোটেলে ফেরার পথে আমার বন্ধুকে বলছিলাম, ইস যদি একটা চার্জার পাওয়া যেত ফুটপাতে ! কারণ, আমার মোবাইলে চার্জ প্রায় শেষ ! বলতে না বলতেই দেখি সামনে এক লোক হাজার রকমের চার্জার, কার চার্জার নিয়ে বসে আছে ! স্যামসাং মডেলের চার্জার না পেয়ে সনি এরিকসনের একটা নিতে হল, দাম ৫০,০০০ রিয়াল (বাংলাদেশী ১২৫ টাকার মত) ! সে এক চার্জার, সারা রাত লাগিয়ে রেখে ১০০% চার্জ হয়েছিল !\nপরদিন সকালে উঠে প্রথমেই আবার হোটেল খোজা শুরু করলাম। রয়াল হোটেল শিরাজ নামে তুলনামূলক নতুন এক হোটেলে ঘর পেয়ে এক দৌড়ে সেখানে গিয়ে উঠে পড়লাম ! কোরান গেইটের কাছে বেশ সুন্দর একটা হোটেল। হোটেলে উঠে আর দেরি না করে মোবাইলে গুগল ম্যাপ সেট করে বেরিয়ে পড়লাম আফিফাবাদ গার্ডেনের উদ্দেশ্যে।\n১৮৬৩ সালে সাফাভিদ সময়কালে নির্মিত এই বাগানটি ১২৭,০০০ স্কয়ার মিটার এলাকা জুড়ে বিস্তৃত। বাগানে একটি প্রাসাদ আছে যেটি মির্জা আলি মোহাম্মাদ খান গাওয়াম (২) নির্মান করেন। ১৯৬২ সাল থেকে এটি আর্মিদের কব্জায় এবং এটি সামরিক জাদুঘর হিসেবে ব্যবহৃত হচ্ছে। শিরাজে গিয়ে একটা জিনিস ভাল লাগল, সব ট্যুরিস্ট স্পটের কাছেই অফিসিয়াল পার্কিং এর জায়গা আছে। গাড়ি পার্ক করে বিশাল লাইনে দাঁড়িয়ে ঢুকে পড়লাম আফিফাবাদ বাগানে। ঢোকার মুখেই দু’পাশে দু’টো ট্যাংক জানান দিল এটা সামরিক স্থাপনা। কিছু ছবি দেখুন।\nআফিফাবাদ বাগানের মূল প্রাসাদ ভবন\nপ্রাসাদের সামনে পানির পুল\nবাগানে গাছে কমলা ধরে আছে, শিরাজ এর কমলা আবার বিখ্যাত !\nএরপর চলে গেলাম বিখ্যাত কবি সা’দির সমাধি সৌধে। লোকে লোকারণ্য ! ছবিতেই দেখুন।\nসা’দি থেকে ফেরার পথে এক রেস্টুরেন্টে দুপুরের খাবার সেরে নিলাম। ক্লান্তি বা ক্ষুধার কারণেই কি না কে জানে, খাবার খেলাম সেইরকম মজা করে। আমি নিয়েছিলাম জেরেশক পোলো ব মোরগ (পোলাও এর সাথে এক পিছ মুরগী, সাথে জেরেশক নামক ছোট ছোট টক একটা ফল, এই জেরেশক না থাকলে আসলে খেতে একটুও ভাল লাগত না)। এছাড়া জুজে কাবাব (মুরগির কাবাব), কুবিদেও ছিল।\nখাওয়া দাওয়া শেষে আমরা চলে গেলাম আরেক মহাকবি হাফেজ এর সমাধি সৌধে। কাছেই ছিল জায়গাটা, যদিও ম্যাপে অনেক ঘোরা পথ দেখাচ্ছিল। এই কমপ্লেক্সটা বেশ বড়, ভিড়ও বেশী। এই কবি কোরানে হাফেয ছিলেন, মূলতঃ সেজন্যই তার নাম হাফেয। কবরের কাছে গিয়ে দেখি, লোকজন কবরে ধরে প্রার্থনা করছে!\nবেশ বড় কমপ্লেক্স\nকবি হাফেয এর কবর\nসৌধের ছাদের কারুকাজ\nসন্ধ্যার পর হোটেলে ফিরে আসলাম। আমাদের হোটেলের পাশেই অভিজাত এক রেস্টুরেন্ট, হাফত খান রেস্টুরেন্ট! আমাদের আগে যারা শিরাজ ঘুরে গেছে, তারা নাকি এখানে খেয়েছে, খাবার নাকি খুব মজার, তাই আমাদেরও খেতে হবে !\nআমাদের হোটেল রুমের জানালা থেকে দেখা হাফত খান রেস্টুরেন্ট\nহাফত খান রেস্টুরেন্ট কমপ্লেক্সের দেয়ালের কারুকাজ\nযাহোক, কালে এই হাফত খান রেস্টুরেন্টাও একটা দেখার বস্তু হবে, হোটেলের স্থাপত্য সেইরকম। মনে হবে আপনি কোন জাহাজের ইঞ্জিন রুমের মধ্যে আছে। বাহ্যিক দেয়ালে ইঞ্জিন, কলকব্জার উপস্থিতি। আমার বন্ধু পাশের টেবিলের এক খাবার দেখে দূর থেকে মনে করেছে ওটা বোধহয় বিরানী ! দিয়ে দিল অর্ডার। মুখে দিয়ে বুঝলাম, জীবনে এর চেয়ে জঘন্য স্বাদের খাবার আর মনে হয় খাই নি! দোষ হোটেলের নয়, দোষ আমাদেরই !\nফারসিতে “হাফত” শব্দের মানে সাত। এই হোটলে সাতটি তলা আছে।মহাকবি ফেরদৌসীর শাহানামে কাব্যগ্রন্থ থেকে রেস্টুরেন্ট কর্তৃপক্ষ তাদের সাতটি তলার নাম নিয়েছে। ফারসিতে “খান” শব্দের অর্থ টেবিল ক্লথ বা খাবারে ভর্তি টেবিল। এই হোটেলের সাতটি তলাতে সাত ধরণের খাবার পাওয়া যায়। আমরা “নোফেল আন্তর্জাতিক রেস্টুরেন্ট” ফ্লোরে গিয়ে আন্তর্জাতিক খাবার অর্ডার দিয়ে ধরা খেয়েছিলাম ! খাবারের বিল ছিল ২,০০০,০০০ রিয়াল যদিও আমরা খুব কম আইটেমেরই অর্ডার দিয়েছিলাম !\nহাফত খান কমপ্লেক্সের ফোরুদ রেস্টুরেন্টের ইন্টেরিওর ! এই ফ্লোরে যাওয়া হয় নি দেখে এখন আফসোস হচ্ছে ...\nশিরাজে আমাদের প্রথম দিনের ঘোরাঘুরি শেষ করে আমরা রয়াল হোটেলে রাজকীয় ঘুম দিলাম। পরের দিনের প্রথম গন্তব্য আর্গে করিম খান বা করিম খানের দুর্গ…\nসর্বশেষ এডিট : ২৬ শে জুন, ২০১৫ সকাল ১১:২৩


সর্পিল আলোকতরঙ্গ আর রঙের রায়ট! অজানা ছায়াপথের ছবি দেখিয়ে তাক লাগাল নাসা! 'Get in Loser, We're Going Stargazing': NASA's Nod to Mean Girls as it Shares Photo of Cigar Galaxy– News18 Beganli\nসর্পিল আলোকতরঙ্গ আর রঙের রায়ট! অজানা ছায়াপথের ছবি দেখিয়ে তাক লাগাল নাসা!\nনাসা-র এই ছবি থেকেই জানা গিয়েছে, এই সিগার গ্যালাক্সিটি উর্ষা মেজর নক্ষত্রমণ্ডলীতে অবস্থিত।\nLast Updated : January 18, 2021, 22:26 IST\nসিগার গ্যালাক্সির চোখ ধাঁধানো ছবি। সম্প্রতি নিজেদের সোশ্যাল মিডিয়া হ্যান্ডেলে শেয়ার করেছে ন্যাশনাল অ্যারোনটিক্স অ্যান্ড স্পেস অ্যাডমিনিস্ট্রেশন ওরফে নাসা (NASA)। যা দেখলেই চোখ জুড়িয়ে যাবে। ছবির ক্যাপশনও দেওয়া হয়েছে সেই মতোই।\nক্যাপশন দিতে গিয়ে নাসা-র তরফে মিন গার্লস (Mean Girls) সিনেমার উল্লেখ করা হয়। এই সিনেমার একটি লাইন 'গেট ইন লুসার, উই আর গোয়িং শপিং' উদ্ধৃত করে শপিংয়ের জায়গায় স্টারগেজিং শব্দটি বসানো হয়। সত্যিই, স্টারগেজিংয়ের মতোই দৃশ্য!\nক্যাপশনে এই লাইনটির উল্লেখ করার পাশাপাশি নিচে ছবিটির বিশ্লেষণও করেছে নাসা। তাদের তরফে বলা হয়েছে, এটিকে সিগার গ্যালাক্সি বা মেসিয়ার ৮২ (M82) বলা হয়। কারণ এটিতে একটি লাইটের উপরে বেশ কয়েকটি লাইন দেখতে পাওয়া যায়। এই ছবিটি কিছু দিন আগে নাসা-র হাবল স্পেস টেলিস্কোপ ও স্পিৎজার স্পেস টেলিস্কোপ থেকে দেখা গিয়েছে।\nনাসা-র এই ছবি থেকেই জানা গিয়েছে, এই সিগার গ্যালাক্সিটি উর্ষা মেজর নক্ষত্রমণ্ডলীতে অবস্থিত। গবেষকরা ইনফ্রারেড অ্যাস্ট্রোনমি ম্যাগনেটিক ফিল্ডের তথ্য সংগ্রহ করতে গিয়ে জানতে পেরেছেন যে, এর ফিল্ড স্ট্রেনথ প্রায় ২০ হাজার আলোকবর্ষ।\nসিগার গ্যালাক্সি সম্পর্কিত এই সব তথ্য দেওয়ার পাশাপাশি নাসা-র তরফে আমাদের সৌরমণ্ডলের সঙ্গে এর তুলনা করা হয়েছে। বলা হয়েছে, এই নক্ষত্রমণ্ডলীটি বিশ্লেষণ করতে সাহায্য করবে কী ভাবে গ্যাস ও ধূলিকণা গ্যালাক্সি থেকে অনেকটা দূর এসে পৌঁছয়!\nনাসা আরও জানিয়েছে, এই সিগার গ্যালাাক্সি বা M82-টি আবিষ্কার হয় ১৭৭৪ সালে। আবিস্কার করেন জার্মানির একজন মহাকাশবিদ জোহান এলার্ট বোদে (Johann Elert Bodeঃ। তিনি M82-র সঙ্গে সঙ্গে M81-ও আবিষ্কার করেছিলেন। আর এটিই পৃথিবীর সব চেয়ে কাছে অবস্থিত নক্ষত্রমণ্ডলী। পৃথিবী থেকে এপ্রিল মাস নাগাদ ভালো ভাবে দেখা যেতে পারে এটিকে।\nপ্রসঙ্গত, আবিষ্কারের পর পর অর্থাৎ প্রথমের দিকে M82-কে অনিয়মিত ছায়াপথ বা ইররেগুলার গ্যালাক্সি বলে মনে করা হত। অনেক বছর এই ধারণা প্রচলিত থাকার পর ২০০৫ সালে এটি ভুল প্রমাণিত হয়।\nএদিকে, নাসা-র তরফে ছবিটি শেয়ার করার সঙ্গে সঙ্গেই সেটি ভাইরাল হয়। ইনস্টাগ্রাম (Instagram)-এ ছবিটি প্রচুর শেয়ার হয়। বর্তমানে এই প্ল্যাটফর্মে নাসা-র ফলোয়ারের সংখ্যা ৬২.৫ মিলিয়ন। যার মধ্যে প্রায় ১১ লক্ষ মানুষ এই ছবিটি লাইক করেছে!\nFirst published: January 18, 2021, 22:26 IST\nরবিবার দিনভর ব্রিগেডমুখী মিছিলের কী ছবি ধরা পড়ল, দেখে নিন এক নজরে\nঅন্তর্বাসে মোড়া শরীর, আবেদন করে ‘খেলা’ শুরুর, দিশা-র ছবি সুপার বোল্ড\n'মোদি বাংলায় প্রচারের আগে জবাব দিন কেন সিলিন্ডারের দাম ৯০০ টাকা হল?'\nমোদিকে পাকা বাড়ি দিতে চান মমতা! কিন্তু কেন?\nPM Modi-র 'টুকে' নিয়ে এসে 'বাংলা বলা'-কে খোঁচা TMC Supremo Mamata Banerjee-র


ফিরে এলো ঐশীর স্মৃতি, JNU-তে ফের ABVP-এর বিরুদ্ধে ছাত্র নিগ্রহের অভিযোগ\nHome দেশ ফিরে এলো ঐশীর স্মৃতি, JNU-তে ফের ABVP-এর বিরুদ্ধে ছাত্র নিগ্রহের অভিযোগ\nফিরে এলো SFI নেত্রী ঐশী ঘোষের নিগ্রগ হওয়ার কলঙ্কিত স্মৃতি। ফের ছাত্র নিগ্রহের অভিযোগকে কেন্দ্র করে উত্তপ্ত হয়ে উঠলো দিল্লির জওহরলাল নেহরু বিশ্ববিদ্যালয় (JNU)। অভিযোগ স্নাতকোত্তর এক ছাত্রকে হোস্টেলের মধ্যেই ব্যাপক মারধরের অভিযোগ উঠল। তার নাম বিবেক পাণ্ডে। অভিযোগের তির অখিল ভারতীয় বিদ্যার্থী পরিষদের (ABVP) দিকে।\nবিবেকের অভিযোগ, গতকাল বুধবার রাতে আচমকা হোস্টেলে তাঁর রুমে ঢুকে একদল উগ্র পড়ুয়া। কিছু বুঝে ওঠার আগেই তাকে বেধড়ক মারা হয়। এই ছাত্ররা সকলেই এবিভিপি-র সমর্থক বকে দাবি করে বিবেক। অন্যদিকে, বাম ছাত্র সংগঠন অল ইন্ডিয়া স্টুডেন্ট’স অ্যাসোসিয়েশন (এআইএসএ)-র সক্রিয় সদস্য বলে পরিচিত বিবেক পাণ্ডে।\nআয়সার পক্ষ থেজে জানানো হয়েছে, ওই পড়ুয়াদের বিরুদ্ধে ইতিমধ্যেই পুলিশে লিখিত অভিযোগ জানানো হয়েছে। এবিভিপি অবশ্য সব অভিযোগ অস্বীকার করেছে। তাদের পাল্টা দাবি, দুই বাম ছাত্র সংগঠন আয়সা এবং এসএফআই বিশ্ববিদ্যালয়ের ক্যাম্পাসে সবসময় অশান্তি পাকিয়ে রাজনীতি চেষ্টা করে।\nJNU ভারতের সেরা ও এলিট ক্লাস বিশ্ববিদ্যালয়গুলির মধ্যে অন্যতম। এলাকার পড়ুয়াদের মেধা প্রশ্নাতীত। কিন্তু সেখানেও মাঝেমধ্যে অশান্তি ঘটে থাকে।\nউল্লেখ্য, এ বছরই JNU ক্যাম্পাসে ঢুকে ব্যাপক ভাঙচুর চালানোর অভিযোগ উঠেছিল একদল মুখোশধারী দুষ্কৃতীর। তাদের এলোপাথাড়ি আক্রমণে আহত হন SFI নেত্রী ঐশী ঘোষ-সহ একঝাঁক পড়ুয়া। সেই ঘটনায় আক্রান্ত হয়েছিলেন শিক্ষক-শিক্ষিকারাও। মাথা ফেটে ছিলো ঐশীর। সেবারও জেএনইউএসইউ প্রেসিডেন্ট ঐশী ঘোষের। এই ঘটনায় কাঠগড়ায় দাঁড় তোলা হয়েছিল এবিভিপি-কে। যে ঘটনা দেশজুড়ে আলোড়ন ফেলে দিয়েছিল শিক্ষা থেকে রাজনৈতিক মহলে। সেই টাটকা স্মৃতির মধ্যেই ফের একবার ভারতসেরা বিশ্ববিদ্যালয়ের ছাত্র নিগ্রহের এমন ঘটনায় সমালোচনার ঝড় উঠেছে।\nআরও পড়ুন- বাস্তবের বিদ্যার দেবী! দুর্গম পথ পেরিয়ে শিক্ষাদানের নজির ঊষার\nPrevious articleবাস্তবের বিদ্যার দেবী! দুর্গম পথ পেরিয়ে শিক্ষাদানের নজির ঊষার\nNext articleপিএম কেয়ার্সে স্বচ্ছতা প্রমাণে উদ্যোগ, মোদির দানের খতিয়ান পিএমও-র


Medical negligence case: ভুল চিকিত্সায় পা হারানোর পথে এটিকে জুনিয়র টিমের কিপার | Eisamay\nভুল চিকিত্সায় পা হারানোর পথে এটিকে জুনিয়র টিমের কিপার\nEi Samay | Updated: 27 Aug 2017, 12:41:00 PM\nআইএসএল না আই লিগ ? মোহন -ইস্ট, নাকি আতলেতি কলকাতা ? শহর জুড়ে বিতর্কের ঝড়৷\nদিন কয়েক আগে আইএসএলের নিলামে উড়ল টাকা৷ পাঁচতারা হোটেলে , ঘটা করে ঘোষণা হল কলকাতা টিমের কোচ -ফুটবলারের নাম৷ আর সেই শহরেই জীবনের লড়াই লড়ছেন এটিকের জুনিয়র টিমের এক ফুটবলার রাহুল দাস৷ ভুল চিকিত্সায় হারাতে বসেছেন তাঁর পা ! পাশে পাননি কাউকে৷\nকোটি টাকা বাজেটের আতলেতিকোকেও নয় !বেলঘরিয়া স্টেশন থেকে তেঁতুলতলা মোড়৷ সরু গলি ধাক্কা খাচ্ছে যে বাড়িটায় তার চারিদিক থেকে খসে পড়ছে পলেস্তারা৷ ছাদ ভেঙে পড়তে পারে যে কোনও মুহূর্তে৷ মেঝেতে ফাটল৷ জঙ্গল -আগাছা ! সেখানেই বাইরের যে ঘরে রাহুল শুয়ে , তার মাপ আট ফুট বাই আট ফুটও হয়তো হবে না ! একটা ছোট্ট খাট আর একটা স্টিলের শোকেসেই ঘর ভর্তি৷ আর ওই ছোট্ট খাটেই রাহুলের সংসার ! অপরিষ্কার বিছানাতেই সব কিছু! দরজার বাইরে রাখা জোড়া ক্রাচ৷ দিনে একবার কী দু’বার ওই ক্র্যাচে ভর করে খাট থেকে নামেন রাহুল৷ ব্যস , ওইটুকুই !\nবাবাকে হারিয়েছেন এ বছরই৷ মা সন্ধ্যা দাস জানেন না , কী হবে ছেলের ভবিষ্যত্ ! খাটে বসেই রাহুল শোনাচ্ছিলেন তাঁর স্বপ্নের কথা৷ ‘জানেন , অনেক বড় গোলকিপার হতে চেয়েছিলাম আমি৷ ভালোই খেলতাম৷ কলকাতা ময়দানে তালতলা একতা , গ্রিয়ার খেলেছি৷ ইর্স্টান রেলওয়ে অনূর্ধ্ব-১৯ টিমে ছিলাম৷ নাগপুরের অ্যাকাডেমিতেও খেলেছি৷ তারপর আতলেতিকোয় আসার পর কী যে হল !’একটা টুর্নামেন্টে ভালো খেলেছিলেন বলে আতলেতিকো কলকাতার জুনিয়র টিমে গতবার সুযোগ পেয়েছিলেন রাহুল৷ ভালোই প্র্যাক্টিস চলছিল৷ কাস্টমসের সঙ্গে একটা প্র্যাক্টিস ম্যাচে চোট লাগে হ াঁটুতে৷ সেই শুরু৷ এমআরআই করে দেখা যায় , লিগামেন্ট ছিঁড়েছে রাহুলের৷ এরপর থেকেই আস্তে -আস্তে দুরত্ব তৈরি করতে শুরু করে আতলেতিকো৷ আইএসএলে তাঁদের টিমে খেলা কোনও ফুটবলার চোট পেলে , তাঁকে নামী বেসরকারী হাসপাতালে চিকিত্সা করানো হয়৷ রাহুলের ক্ষেত্রে সে সব কিছুই করা হয়নি৷ রাহুল নিজের উদ্যোগে আরজি করে ডাক্তার দেখাচ্ছিলেন৷ সেখানে আট মাস ঘোরানো হয় তাঁকে৷ অবস্থা যখন আরও কঠিন হয়ে যাচ্ছিল , তখন প্রাক্তন মন্ত্রী মদন মিত্রর সঙ্গে যোগাযোগ করে পিজিতে ডাক্তার তন্ময় দত্তর কাছে যান রাহুল৷\nমার্চে পিজি হাসপাতালেই অপারেশন হয় ত াঁর৷ এরপরই শুরু বিপত্তি৷ রাহুলের কথায় , ‘অপারেশনের পর যখন বেডে দেওয়া হয় , তখন রাতে আমার পায়ে প্রবল যন্ত্রণা শুরু হয়৷ পরের দিন সকালে ডাক্তার এসে আমার ব্যান্ডেজ খুলে দেখেন , আমার হ াঁটুর দু’দিকে দুটো বিশাল ফোস্কা৷ সেটা পরিষ্কার করার পর দেখা যায় , আমার পায়ে পচন শুরু হয়েছে৷ একটু করে জায়গা পচছিল , অন্য পায়ের হ াঁটু থেকে মাংস তুলে নিয়ে সেখানে লাগানো হচ্ছিল৷ আবার তার তলা থেকে শুরু হচ্ছিল পচন৷ ’এই ভাবে তিন মাস হাসপাতালে থাকার পর ছাড়া হয় রাহুলকে৷ তারপর থেকে ওই ছোট্ট বিছানাতেই রাহুলের জীবন৷ বললেন , ‘এখন পায়ের পাতা আমি মাটিতে ফেলতে পারি না৷ অপারেশনের পর পুরো পায়ের পাতা অবশ হয়ে গিয়েছে৷ ’ ক্রমশ কঠোর হয়ে ওঠে রাহুলের মুখ , যখন বললেন , ‘ডাক্তারের ভুল চিকিত্সায় আমার জীবনটা শেষ হয়ে গেল৷ ওঁর বিরুদ্ধে মামলা করব আমি৷ ’যাঁর বিরুদ্ধে অভিযোগ , পিজির সেই ডাক্তার তন্ময় দত্তর সঙ্গে এ দিন রাতে যোগাযোগ করা হলে তিনি প্রথমে চিনতেই পারছিলেন না রাহুলকে৷ ফোনে প্রথমে বললেন , ‘কার কথা বলছেন , বুঝতে পারছি না !’\nপরে সেই তন্ময়বাবুই আবার বললেন , ‘ওর অপারেশন তো পিজিতে হয়েছিল৷ সেখানে তো আমি একা ছিলাম না৷ ঠিক আছে , ও যদি আমার কাছে আবার আসে , আমি দেখে দেব৷ ’কিন্ত্ত রাহুল যে মামলা যে করবেন , টাকা কোথায় ? চিকিত্সার পিছনেই তো বিশাল টাকা খরচ হয়ে গিয়েছে৷ হোমিওপ্যাথির চিকিত্সক বাবা শেখর দাস কিছুই রেখে যেতে পারেননি৷ রাহুলরা তাই বাড়ি বিক্রি করে দিয়েছেন প্রোমোটারের কাছে৷ কাকা -জ্যাঠাদের ভাগ দিয়ে যে কিছুটা টাকা পাবেন , তা মামলায় খরচ করতে চান তিনি৷ সে না হয় হল৷ কিন্ত্ত আর কী উঠে দাঁড়াতে পারবেন রাহুল ? নিজে যতই বলুন , ‘আবার মাঠে ফিরতে চাই ,’ সেটা আর হয়তো সম্ভব নয়৷ সতীর্থরা চাঁদা তুলে চার হাজার টাকা দিয়ে গিয়েছেন৷ তাতে কী হয় ? রাহুলের কথা জিজ্ঞাসা করতেই অবশ্য কলকাতা জুনিয়র টিমের কোচ বিশ্বজিত্ ঘোষাল চিনতে পারলেন৷ রাহুলের যে চোট লেগেছিল তাঁদের প্র্যাক্টিসেই সে কথা স্বীকারও করলেন৷ পরে অবশ্য দোষ চাপিয়ে দিলেন রাহুলের ঘাড়েই৷ ‘আমরা ওর চিকিত্সা করাতে চেয়েছিলাম৷ কিন্ত্ত ও -ই নিজে চিকিত্সা শুরু করে দেয়৷ আমাদের সঙ্গে যোগাযোগ রাখেনি৷ তবে , আমরা ওর পাশে আছি৷ ’আর মাস দেড়েক পরে আলোয় ভাসবে কলকাতা৷ টিম কলকাতাকে নিয়ে উত্তাল হবে শহর৷ গালে রং মেখে মাঠ ভরাবেন তরুণ -তরুণীরা৷ সেখানে আরও অন্ধকারে ডুবে যাবেন বেলঘরিয়ার এক তরুণ ! গোল বাঁচানোর বদলে এখন নিজের জীবন বাঁচানোই যাঁর কাছে সবচেয়ে বড় লড়াই!\nরাহুল দাস আতলেতিকো কলকাতা Wrong treatment Medical negligence case Football player


৪০০০ কোটি টাকার দুর্নীতি বেশি কিছু নয় | বিডি নিউজ | bdnews.com\n৪০০০ কোটি টাকার দুর্নীতি বেশি কিছু নয়\nহলমার্ক গ্রুপকে দেয়া সোনালী ব্যাংকের ঋণ কেলেঙ্কারি নিয়ে গণমাধ্যমের ভূমিকার সমালোচনা করেছেন অর্থমন্ত্রী আবুল মাল আবদুল মুহিত। তিনি বলেছেন, ব্যাংকিং খাতে আমরা ৪০ হাজার কোটি টাকা ঋণ দিই। অথচ মাত্র চার হাজার কোটি টাকার দুর্নীতি নিয়ে যা প্রচার হচ্ছে তাতে মনে হয়, পুরো ব্যাংকিং খাতেই ধস নেমেছে। এই প্রচারণা ব্যাংকিং খাতকে ক্ষতিগ্রস্ত করছে।\nগতকাল রাজধানীর রূপসী বাংলা হোটেলে ‘দুর্নীতি প্রতিরোধে তথ্যপ্রযুক্তির ব্যবহার’ শীর্ষক এক গোলটেবিল আলোচনায় প্রধান অতিথির বক্তৃতায় অর্থমন্ত্রী এসব কথা বলেন। গোলটেবিল আলোচনায় সভাপতিত্ব করেন দুর্নীতি দমন কমিশনের চেয়ারম্যান গোলাম রহমান। আলোচনায় বিশ্বব্যাংকের সততা নিয়ে প্রশ্ন তোলেন অর্থমন্ত্রী আবুল মাল আবদুল মুহিত। তিনি বলেন, বিশ্বব্যাংকের সততা বিভাগ জিহাদি মনোভাব নিয়ে কাজ করে। এই জিহাদি মনোভাব নিয়ে কাজ করা যাবে না। বিশ্বব্যাংক যা বলে, তা পুরোপুরি অগ্রহণযোগ্য ও জবাবদিহিহীন। এটি দুর্নীতি প্রতিরোধের বিরোধী হিসেবে কাজ করে। আবুল মাল আবদুল মুহিত বলেন, কালো টাকা বাংলাদেশের জন্য বড় সমস্যা। কালো টাকা থাকবেই। এটা মেনে নিয়ে আমাদের কাজ করতে হবে। গোলটেবিলের আয়োজন করে ইউএসএআইডি, দুর্নীতি দমন কমিশন (দুদক), প্রগতি ও এমআরডিআই। অর্থমন্ত্রী শেয়ারবাজার প্রসঙ্গে বলেন, শেয়ারবাজারে যে দুর্নীতি হয়েছে, এজন্য দুদকে কেউ সাক্ষী দিচ্ছে না। সাক্ষী পাওয়া যাচ্ছে না। সংবাদ মাধ্যমের সমালোচনা করে তিনি বলেন, দেশের সংবাদ মাধ্যমেরও সংস্কারের (রিফর্ম) দরকার আছে। তিনি বলেন, দুর্নীতি দূর করতে তথ্য ও যোগাযোগ প্রযুক্তি খুবই ভাল একটি উপাদান। দুর্নীতি দমনে অর্থমন্ত্রী আজ থেকে ৫০ বছর আগের মাঠ পর্যায়ের সরকারি কর্মকর্তা থাকাকালে নিজের অভিজ্ঞতা বর্ণনা করেন।\nতিনি বলেন, ওই সময় কোন একটি মহল্লা কিংবা গ্রামে একজন চোর কিংবা ডাকাতের বিরুদ্ধে জনসম্মুখে বিচার হতো। এ নিয়ে কারও কাছে সুনির্দিষ্ট প্রমাণ ছিল না। তবে সবাই জানতো কে ডাকাত কিংবা চোর। এভাবে বিভিন্ন জনের সাক্ষ্য থেকে অভিযুক্ত অপরাধীর বিরুদ্ধে শাস্তিমূলক ব্যবস্থা নেয়া হতো। আমি নিজেও এ ধরনের শাস্তি দিয়েছি। দুর্নীতি দমনে আমি এ ধরনের একটি পদ্ধতি চাই। শাস্তিস্বরূপ ওই অপরাধীকে প্রতি সপ্তাহে থানায় হাজিরা দিতো। সেই সঙ্গে মধ্যরাতে ওই ব্যক্তির বাড়িতে গিয়ে দেখা হতো সে বাড়িতে আছে নাকি চুরি করতে গেছে। তিনি বলেন, জেলায় জেলায় সরকারের কথা সবাই ভাল বলে। কিন্তু বাস্তবে সমর্থন পাওয়া যায় না। যেমন সমর্থন পাওয়া যায় না শেয়ারবাজারের ঘটনা নিয়ে দুর্নীতি দমনের সাক্ষী পাওয়ার ক্ষেত্রে। অনলাইন পেমেন্ট স্মার্ট কার্ড দুর্নীতি কমাতে সাহায্য করেছে বলে মন্তব্য করেন অর্থমন্ত্রী। গোলটেবিল আলোচনায় মূল প্রবন্ধ উপস্থাপন করেন সাবেক তত্ত্বাবধায়ক সরকারের উপদেষ্টা অধ্যাপক ড. জামিলুর রেজা চৌধুরী। এতে শুরুতে স্বাগত বক্তব্য রাখেন দুর্নীতি দমন কমিশনের চেয়ারম্যান গোলাম রহমান। ড. অনন্য রায়হানের সঞ্চালনায় এতে বিশেষ অতিথি ছিলেন বিজ্ঞান ও যোগাযোগ প্রযুক্তি প্রতিমন্ত্রী ইয়াফেস ওসমান ও মন্ত্রিপরিষদ সচিব মোশাররাফ হোসাইন ভূইঞা।\nঅর্থমন্ত্রীর বিবৃতি আজ: হলমার্ক কেলেঙ্কারির ঘটনায় আজ বুধবার গণমাধ্যমে বিবৃতি দেবেন অর্থমন্ত্রী আবুল মাল আবদুল মুহিত। গতকাল দুপুরে একনেক বৈঠকে যোগ দেয়ার জন্য অর্থ মন্ত্রণালয় থেকে বেরিয়ে যাওয়ার সময় সাংবাদিকদের এ কথা জানান তিনি। অর্থমন্ত্রী বলেন, বিবৃতির খসড়া এরই মধ্যে তৈরি হয়ে গেছে। আমি সইও করে দিয়েছি।


দিনাজপুর কারাগারে স্ত্রী হত্যায় স্বামীর ফাঁসি কার্যকর\nঢাকা, মঙ্গলবার ১৫, জুন ২০২১ ০:০৯:০৭ এএম\nকরোনা: দেশে ২৪ ঘণ্টায় ৫৪ জনের মৃত্যু মাত্র ৫০০ টাকার জন্য স্কুলছাত্রীর আত্মহত্যা! করোনায় যশোরে নতুন আক্রান্ত ৯০, মৃত্যু ৩ রাজশাহীতে করোনায় আরও ১২ জনের মৃত্যু সারাদেশে তিন দিন গ্যাস সংকট থাকবে পরীমনিকে ধর্ষণচেষ্টাকারী নাসির-অমিসহ আটক ৫\nপ্রকাশিত : ১২:১৮ পিএম, ১০ জুন ২০২১ বৃহস্পতিবার\nস্ত্রী হত্যার দায়ে স্বামী আবদুল হক নামের এক আসামির দিনাজপুর জেলা কারাগারে ফাঁসি কার্যকর হয়েছে। বুধবার (৯ জুন) দিবাগত রাত ১২টা ১ মিনিটে তার ফাঁসি কার্যকর হয়।\nএর আগে বুধবার বিকেলে আব্দুল হকের পরিবারের ১৫ জন সদস্য তার সঙ্গে শেষ সাক্ষাত করেন এবং খাবার খাইয়ে ঘণ্টাখানেক অবস্থান করে চলে যান। পরে রাতে তার ফাঁসি কার্যকর হয়। এ সময় রংপুর ডিআইজি (প্রিজন) আলতাফ হোসেন, জেলা প্রশাসক খালেদ মোহাম্মদ জাকী, পুলিশ সুপার আনোয়ার হোসেন, দিনাজপুর সিভিল সার্জন ডা. আব্দুল কুদ্দুছ, চিকিৎসকসহ প্রশাসনের কর্মকর্তা ও জেলা কারাগারের কর্মকর্তারা উপস্থিত ছিলেন।\nনিহত ব্যক্তি রংপুরের মিঠাপুকুর উপজেলার ভক্তিপুর চৌধুরীপাড়া এলাকার মৃত আছির উদ্দীনের ছেলে আব্দুল হক। ২০০২ সালের ২৮ আগস্ট থেকে আব্দুল হক কারাগারে বন্দি ছিলেন।\nমামলা সূত্রে জানা যায়, ২০০২ সালের ফেব্রুয়ারি মাসে আব্দুল হক তার স্ত্রীকে হত্যা করেন। ৯ ফেব্রুয়ারি আব্দুল হকের শাশুড়ি বাদী হয়ে মিঠাপুকুর থানায় হত্যা মামলা করেন। ৫ বছর পর সাক্ষ্য প্রমাণাদির পর ২০০৭ সালের ৩ মে রংপুর নারী ও শিশু নির্যাতন দমন ট্রাইব্যুনাল-১ আদালত আব্দুল হককে মৃত্যুদণ্ডে দণ্ডিত করেন। পরে আব্দুল হকের পরিবার হাইকোর্ট ও সুপ্রিম কোর্টে আপিল করলেও সেখানে সাজা বহাল থাকে।\nসর্বশেষ আব্দুল হক রাষ্ট্রপতির কাছে প্রাণ ভিক্ষার আবেদন করেন। গত বছরের ১৮ মে মামলাটির যাবতীয় বিবেচনায় রাষ্ট্রপতি প্রাণভিক্ষার আবেদন না মঞ্জুর করলে ফাঁসি কার্যকরের উদ্যোগ নেয় কারা কর্তৃপক্ষ। সে হিসেবেই রাজশাহী থেকে ওহিদুল ইসলাম নামে একজন জল্লাদের মাধ্যমে ৯ জুন দিবাগত রাতে আব্দুল হকের ফাঁসি কার্যকর হয়।\nদিনাজপুর জেল সুপার মোকাম্মেল হোসেন বিষয়টি নিশ্চিত করে বলেন, ‘আব্দুল হকের মরদেহ পরিবারের কাছে হস্তান্তর করা হয়েছে।’\nহত্যার দায় স্বীকার করলেন সৌমেন রায়\nঢাকা বোট ক্লাব থেকে নাসির উদ্দিন বহিষ্কার\nওই রাতের ঘটনা আর মনে করতে চাই না: পরীমনি\nকরোনা: দেশে ২৪ ঘণ্টায় ৫৪ জনের মৃত্যু\nআগামীকাল মঙ্গলবার আষাঢ়ের প্রথম দিন\nবহুরূপী মন, স্মৃতি-বিস্মৃতি ও ফেলে আসা দিন\nমাত্র ৫০০ টাকার জন্য স্কুলছাত্রীর আত্মহত্যা!\nকরোনায় যশোরে নতুন আক্রান্ত ৯০, মৃত্যু ৩\nরাজশাহীতে করোনায় আরও ১২ জনের মৃত্যু\nসারাদেশে তিন দিন গ্যাস সংকট থাকবে\nপরীমনিকে ধর্ষণচেষ্টাকারী নাসির-অমিসহ আটক ৫\nভারতে করোনার তীব্রতা কমছে, নতুন আক্রান্ত ৭০৪২১\nভারতে শিশুসহ ৭ বাংলাদেশি নারী উদ্ধার\nখালেদা জিয়ার কিডনি-লিভার ঠিকমত কাজ করছে না: ফকরুল\nঅভিধান থেকে ‘রক্ষিতা’ শব্দটির বিলোপ চাই\nকবিতা : ঈদ এলো\nরাজশাহীর দুর্ধর্ষ মুক্তিযোদ্ধা শওকত আরা\nফেসবুকে ছবি আপলোড করাই কাল হলো মুনিয়ার\nআজ বিশ্বকবি রবীন্দ্রনাথ ঠাকুরের জন্মদিন\nআমার সঙ্গে অন্যায় হয়েছে: রোজিনা ইসলাম\nফেরি থেকে নামতে গিয়ে হুড়োহুড়িতে নিহত ৬\nগ্রীষ্মে ফুটেছে নয়নাভিরাম ফুল\nআজ মা দিবস, মাগো…ওগো দরদিনী মা\nস্ত্রীকে ভারতে পাচার করে দেয়া সেই স্বামী গ্রেপ্তার\nখালেদার জন্মতারিখ ব্যবহারের বিষয়ে তথ্য চেয়েছেন আদালত\nভার্চুয়াল শুনানিতে ১ হাজার ৪৮ শিশুর জামিন


কেন্দ্র ও রাজ্যের করোনা আক্রান্তের তালিকায় ফারাক কেন? মুখ্যমন্ত্রীকে প্রশ্ন রাজ্যপালের - WB NEWS | যে খবর বাংলার কথা বলে\nকেন্দ্র ও রাজ্যের করোনা আক্রান্তের তালিকায় ফারাক কেন? মুখ্যমন্ত্রীকে প্রশ্ন রাজ্যপালের\nকরোনাভাইরাস মোকাবিলা নিয়ে শনিবার ফের রাজ্যকে আক্রমণ করলেন রাজ্যপাল জগদীপ ধনখড়। শনিবার দুপুর নাগাদ পরপর দুটি ট্যুইট করেন রাজ্যপাল।\nকরোনা ভাইরাস সংক্রমণ নিয়ে রাজ্যের পক্ষ থেকে কেন ১ মে হেল্থ বুলেটিন দেওয়া হল না, তা নিয়ে প্রশ্ন তোলেন রাজ্যপাল।\nশুধু তাই নয়, কেন্দ্র ও রাজ্যের তালিকায় কেন এত ফারাক, তাই নিয়েও সরব হন রাজ্যপাল।\nএদিন তিনি টুইট করে বলেন, ‘COVID-19 সব তথ্য স্বচ্ছ ভাবে প্রকাশ করুন মুখ্যমন্ত্রী। গত ৩০ এপ্রিলে স্বাস্থ্য দফতরের বুলেটিন জানাচ্ছে, রাজ্যে করোনা আক্রান্তের সংখ্যা ৫৭২।\nকিন্তু ১ মে কোন হেলথ বুলেটিন নেই। কেন্দ্রীয় সরকারের তথ্য বলছে এখনও পর্যন্ত রাজ্যে করোনা আক্রান্ত ৯৩১। ৫৭২ আর ৯৩১ এর মধ্যে অনেকটাই ফারাক রয়েছে। এতটা খারাপ কেন থাকবে যখন সবাই এই ভাইরাসে আক্রান্ত হচ্ছেন।’\nশনিবার আরও একদফা এগিয়ে এবার রাজ্যের স্বাস্থ্য দফতরকেই সরাসরি নিশানা করলেন রাজ্যপাল। পরপর দুটি টুইট করে রাজ্য স্বাস্থ্য দপ্তর কেন শুক্রবার করোনা সংক্রমণ নিয়ে হেলথ বুলেটিন জারি করল না তা নিয়েই প্রশ্ন তুলে দিলেন।\nপাশাপাশি কেন্দ্র ও রাজ্যের তালিকার মধ্যে ফারাক কেন থাকবে তা নিয়ে সরবও হলেন জগদীপ ধনখড়।\nTags: Bengal News, Jagdeep Dhankar twitter, Jagdeep Dhankhar, Mamata Banerjee, West Bengal News\nPrevious কেন্দ্রের লকডাউন শিথিলতায় সোমবার থেকে গ্রিন-অরেঞ্জ জোনে খুলবে সেলুন\nNext কোভিড-১৯ যোদ্ধাদের বিরাট ধন্যবাদ জ্ঞাপন করবে ভারতীয় সেনা


করোনা কালে প্রয়াত খড়গপুরের ৭জন চিকিৎসককে স্মরণ করল IMA ! চিকিৎসক দিবসে প্রশ্ন উঠল 'আমরা কতটা নিরাপদ' - The Kharagpur Post\nHomeএখন খবরকরোনা কালে প্রয়াত খড়গপুরের ৭জন চিকিৎসককে স্মরণ করল IMA ! চিকিৎসক দিবসে...\nকরোনা কালে প্রয়াত খড়গপুরের ৭জন চিকিৎসককে স্মরণ করল IMA ! চিকিৎসক দিবসে প্রশ্ন উঠল ‘আমরা কতটা নিরাপদ’\nনিজস্ব সংবাদদাতা: বৃহস্পতিবার, ১লা জুলাই চিকিৎসক দিবস উপলক্ষ্যে খড়গপুরের ৭জন প্রয়াত চিকিৎসককে স্মরণ করলেন শহরের চিকিৎসকরা। খড়গপুর মহকুমা হাসপাতাল সংলগ্ন ছোট ট্যাংরায় অবস্থিত ‘খড়গপুর সাথী সোসাইটি’র ভবনে এই অনুষ্ঠানটির আয়োজন করেছিল ইন্ডিয়ান মেডিক্যাল এ্যশোসিয়েশনের(IMA) খড়গপুর শাখা এবং সাথী সোসাইটি। যে ৭জন প্রয়াত চিকিৎসককে স্মরণ করা হল তাঁরা হলেন, ডাঃ এ.কে মাইতি, ডাঃ এম.এ চৌধুরী, ডাঃ এস মজুমদার, ডাঃ ডি.এন পাল, ডাঃ গৌরাঙ্গ বিশ্বাস, ডাঃ অঞ্জলি দে এবং ডাঃ বিশ্বজিৎ চক্রবর্তী।\nকরোনা অতিমারির দাপট শুরু হওয়ার সময় থেকে দ্বিতীয় ঢেউয়ের চলতি মরসুমের মধ্যেই এঁদের মৃত্যু হয়েছে শুধু তাই নয় অসুস্থ হওয়ার আগের দিন পর্যন্ত এঁদের সিংহভাগই মানুষের চিকিৎসা করে গেছেন। এঁদের স্মরণ করতে গিয়ে উপস্থিত চিকিৎসকরা সেই প্রসঙ্গ উত্থাপন করে বলেছেন, এঁরা যে শুধু নিজেরাই এই পেশার সঙ্গে যুক্ত ছিলেন এমনটা নয়। তারও চেয়ে বড় কথা এঁরা প্রত্যেকেই অভিজ্ঞ এবং আমাদের অভিভাবক ছিলেন। এই অতিমারির সময়ে নিজেরা চিকিৎসা করার পাশাপাশি আমাদেরও পথ প্রদর্শকের কাজ করে গেছেন। এঁদের প্রয়ানে তাই খড়গপুর শহরের সাধারণ মানুষের যেমন ক্ষতি হয়েছে তেমনই ক্ষতি হয়েছে চিকিৎসা জগতেরও।\nচিকিৎসক দিবস পালন করতে গিয়ে IMA খড়গপুর শাখার সভাপতি তথা শহরের বিশিষ্ট স্ত্রী রোগ বিশেষজ্ঞ ডাঃ অনুপ মল্লিক প্রশ্ন তুলেছেন, করোনা কালে চিকিৎসকরা অতিরিক্ত ঝুঁকি নিয়েই নিজেদের পেশার সঙ্গে যুক্ত রয়েছেন ঠিকই কিন্তু পাশাপাশি এই প্রশ্নটাও উঠে আসছে যে কতটা নিরাপত্তার সঙ্গে কাজ করতে পারছি আমরা। প্রায়ই শোনা যাচ্ছে অতিমারির সঙ্গে লড়াই করার পাশাপাশি চিকিৎসকরা আক্রান্ত হচ্ছেন রোগির আত্মীয়স্বজন, পরিবারবর্গের হাতে। হেনস্থা হতে হচ্ছে, দৈহিক আক্রমনের শিকার হতে হচ্ছে তাঁদের। যদি সরকার এ বিষয়ে কঠোর না হন, যদি দোষীরা দৃষ্টান্তমূলক শাস্তি না পায় তবে এই প্রবণতা বাড়তেই থাকবে এবং অতিমারির বিরুদ্ধে জাতির ঐক্যবদ্ধ লড়াই বাধাপ্রাপ্ত হবে।\nউল্লেখ্য অতি সম্প্রতি এই বিষয়ে উদ্বেগ প্রকাশ করেছে কেন্দ্রীয় স্বাস্থ্যমন্ত্রকও। রাজ্যগুলি চিঠি দিয়ে কেন্দ্রীয় স্বাস্থ্য মন্ত্রক নির্দেশ দিয়েছে চিকিৎসক ও চিকিৎসাকর্মীদের ওপর আক্রমণকে কড়া হাতে দমন করতে হবে এবং আক্রমনকারীদের দ্রুত গারদে ভরার পাশাপাশি কঠিন শাস্তির উদ্যোগ নিতে হবে। পরামর্শ রয়েছে এই ধরনের ঘটনায় অ-জামিন যোগ্য ধারায় মামলা দায়ের করার। পশ্চিমবঙ্গেও করোনা কালে এধরনের বেশকিছু ঘটনা ঘটেছে যেখানে চিকিৎসক, চিকিৎসাকর্মীদের মারধরের পাশাপাশি সরকারি ও বেসরকারি সম্পত্তি নষ্ট করার ঘটনাও ঘটেছে।\nআজকের এই অনুষ্ঠানে বিশেষ ভাবে আমন্ত্রণ জানানো হয়েছিল প্রয়াত চিকিৎসকদের পরিবারের সদস্যদের। তাঁদের পক্ষ থেকে উপস্থিত হয়েছিলেন জাহির চৌধুরী, ডাঃ গৈরিক বিশ্বাস, ডাঃ সংযুক্তা দাস বিশ্বাস প্রমুখরা। অন্যদিকে খড়গপুরের চিকিৎসকদের মধ্যে উপস্থিত ছিলেন ডাঃ অনুপ মল্লিক, ডাঃ গৌতম সাহা, ডাঃ এস.এস মাইতি, ডাঃ এইচ.সি রায়, ডাঃ ডি এন মোদক, ডাঃ বলরাম সাহু এবং সাথীর সদস্যরা।


Accelerometer কি? কিভাবে কাজ করে Accelerometer sensor? - Trickbd.com\nAccelerometer কি? কিভাবে কাজ করে Accelerometer sensor?\nএই সেন্সর শিক্ষার কাজে যেমন ব্যবহৃত হতে পারে, ঠিক তেমনি হতে পারে নিত্যদিনের কাজেকর্মে। যেমন ধরুন, আপনার ডিভাইস হাত থেকে প্পড়ে গেল। এই সেন্সরের সাহায্যে ব্যপারটা বুঝতে পেরে আপনার ডিভাইস হার্ডড্রাইভ বন্ধ করে দিবে, ফলে সেটি ক্ষতির হাত থেকে বেঁচে যাবে।\nএকইভাবে এই সেন্সর ব্যবহৃত হয় গাড়িতে, যা ধাক্কা শনাক্ত করে এয়ারব্যাগ ফুলিয়ে দেয়! আবার এই সেন্সর Gravitation Pull শনাক্ত করে, যা ক্যালকুলেট করে অ্যাপ বলে দিতে পারে আকাশের কোন দিকে ডিভাইসটি তাক করা।\nএই সেন্সরের সাহায্যেই কাজ করে Screen rotation, অর্থাৎ আপনার স্মার্টফোন ল্যান্ডস্কেপ মোডে থাকবে নাকি পোরট্রেট সেটা।\nএই সেন্সর মূলত সিম্পল একটি সার্কিটের মতই। কিন্তু দেখতে সরল হলেও এর অনেক গুলো অংশ থাকে, যাদের কাজও অনেক ব্যাপক। এদের মধ্যে দুটি হল Piezoelectric Effect এবং Capacitance Sensor. Piezoelectric Effect হল Accelerometer-এর সবচেয়ে বেশি ব্যবহৃত রূপ।\nএটি কাজ করে মাইক্রোস্কোপিক ক্রিস্টাল স্ট্রাকচার কাজে লাগিয়ে। ত্বরণের কারনে এই ক্রিস্টালগুল ভোল্টেজ সৃষ্টি করে এবং accelerometer এই ভোল্টেজ দ্বারা বেগ এবং অরিয়েন্টেশন শনাক্ত করে।\n4 thoughts on "Accelerometer কি? কিভাবে কাজ করে Accelerometer sensor?"\nshakibjoy.heck.in Author says:\nDipto222 Author says:


মুক্তির আগেই ‘রংবাজ’ ট্রেলার নিয়ে রংবাজি মুক্তির আগেই ‘রংবাজ’ ট্রেলার নিয়ে রংবাজি – desh1.com\nশুরু থেকেই শাকিব খান ও বুবলি অভিনীত ‘রংবাজ’ ছবিটি আলোচনায় আছে। শুটিং শুরুর আগেই সিনেমাটি নিয়ে অপু বিশ্বাসের মন্তব্য নিয়ে নতুন মোড় এনে দেয়। এদিকে মুক্তির আগে আবার আলোচিত শাকিব ও বুবলির ‘রংবাজ’। তবে এবারের আলোচনার বিষয় সিনেমার ট্রেলার ফাঁস নিয়ে। আসছে ঈদেই মুক্তি পেতে যাচ্ছে আলোচিত ছবিটি। ছবিটির শুটিং-পরবর্তী কাজও সম্পন্ন হয়ে গেছে। এখন শুধু ট্রেলার নিয়ে প্রচারণায় নামার সময়। কিন্তু আনুষ্ঠানিকভাবে প্রচারণায় নামার আগেই ইউটিউব ও ফেসবুকে ‘রংবাজ’-এর ট্রেলার ফাঁস হয়ে গেছে! আনুষ্ঠানিকভাবে প্রযোজনা সংস্থা থেকে এখনো ট্রেলার মুক্তি দেওয়া হয়নি। তবু ফেসবুক ও ইউটিউবে দেখা যাচ্ছে ছবিটির ট্রেলার। ধারণা করা হচ্ছে, যেহেতু ছবিটি নিয়ে সাধারণ মানুষের মনে দারুণ কৌতূহল, এরই সুযোগ নিয়েছে কেউ। ট্রেলারটি আনুষ্ঠানিকভাবে মুক্তি দেওয়ার আগে কোনোভাবে এর এক কপি চলে গেছে পাইরেসিবাজদের দখলে। এতে অবশ্য ছবিটির প্রচারণা বাড়তে পারে। তবে একই কায়দায় ছবিটিও পাইরেসির শিকার হতে পারে বলে আশঙ্কা সংশ্লিষ্ট ব্যক্তিদের। ৪ মিনিট ২৯ সেকেন্ড ব্যাপ্তির এই ট্রেলারটি সামাজিক মাধ্যমে ছড়িয়ে পড়তে শুরু করেছে শাকিব ভক্তদের সৌজন্যে। ট্রেলারটিতে শাকিব ও বুবলিকে আগের সিনেমাগুলো থেকে একটু ভিন্নরূপে দেখা গেছে। নতুন হেয়ার স্টাইল, শরীরে ট্যাটু, পোশাকে নতুনত্ব আর গলায় একগোছা মালা। ঢাকাই ছবিতে একদম নতুন লুকে শাকিব হাজির হচ্ছেন ‘রংবাজ’-এর ভূমিকায়। যে ট্রেলারটি দেখা যাচ্ছে, তাতে কালার গ্রেডিং বা কারেকশন কিছুই হয়নি। কীভাবে তা ইউটিউব বা ফেসবুকে চলে এল, তা জানতে ছবির নির্মাতা আবদুল মান্নানের সঙ্গে যোগাযোগ করার চেষ্টা করা হয়েছে। তবে তাঁর মন্তব্য পাওয়া যায়নি। ছবিটি নিয়ে নানা সময়ই আলোচনার জন্ম হয়েছে। ছবিটি স্বপ্ন নিয়ে শুরু করেছিলেন ‘বসগিরি’খ্যাত তরুণ নির্মাতা শামীম আহমেদ রনি। কিন্তু পরিচালক সমিতি ছবি নির্মাণের মাঝখানেই তাঁকে নিষিদ্ধ করলে ছবিটির দায়িত্ব পান আবদুল মান্নান। রূপরঙ এবং শ্রী ভেঙ্কটেশ ফিল্মসের ব্যানারে নির্মিত এই ছবিতে শাকিব-বুবলি ছাড়াও আছেন অমিত হাসান। অভিনেত্রী বুবলি আশঙ্কা প্রকাশ করেছেন, ট্রেলারের মতো ছবিটিও না পাইরেসির শিকার হয়, ‘এ নিয়ে সবাইকে বলতে বলতে ক্লান্ত। এমন হলে কীভাবে হবে? এত কষ্ট করে একটা ছবি বানানো হয়। সেখানে যদি কেউ চোরের মতো পাইরেসি করা নিয়ে ব্যস্ত থাকে, তাহলে কীভাবে হবে? অন্য কোনো দেশে এমন হয় না। কারণ, তাঁরা দেশকে ভালোবাসে। দেশের সংস্কৃতি ভালোবাসে। কিন্তু এ দেশের মানুষের কারও কারও দেশপ্রেমের অভাব।’ সম্পাদনা প্যানেল থেকে এ ধরনের পাইরেসি হচ্ছে বলে মনে করেন বুবলি। এর আগে ‘অহংকার’ ছবির গানও মুক্তির আগে ফাঁস হয়ে গিয়েছিল।


পুলিশ অ্যাসোসিয়েশনের সভাপতি আছাদুজ্জামান, সম্পাদক প্রলয় | our Islam\nপুলিশ অ্যাসোসিয়েশনের সভাপতি আছাদুজ্জামান, সম্পাদক প্রলয়\nআওয়ার ইসলাম: বাংলাদেশ পুলিশ সার্ভিস অ্যাসোসিয়েশনের ২০১৮ সালের কেন্দ্রীয় কার্যনির্বাহী কমিটি গঠিত হয়েছে। নতুন কমিটির সভাপতি পদে মো. আছাদুজ্জামান মিয়া ও সাধারণ সম্পাদক পদে প্রলয় কুমার জোয়ারদার নির্বাচিত হয়েছেন। বর্তমান কমিটির মোট সদস্য সংখ্যা ১০১ জন।\nগত বৃহস্পতিবার বাংলাদেশ পুলিশ সার্ভিস অ্যাসোসিয়েশনের ২০১৮ সালের কেন্দ্রীয় কার্যনির্বাহী কমিটি গঠিত হয়।\nবর্তমান সভাপতি মো. আছাদুজ্জামান মিয়া ঢাকা মেট্রোপলিটন পুলিশ (ডিএমপি) এর কমিশনার হিসেবে কর্মরত। তিনি তৃতীয়বারের মতো সভাপতি নির্বাচিত হন। সাধারণ সম্পাদক প্রলয় কুমার জোয়ারদার বর্তমানে কাউন্টার টেরোরিজম অ্যান্ড ট্রান্সন্যাশনাল ক্রাইম ইউনিটে (সিটিটিসি) স্পেশাল অ্যাকশন গ্রুপের উপ-পুলিশ কমিশনার হিসেবে দায়িত্ব পালন করছেন। এ কমিটি আগামী একবছরের জন্য দায়িত্ব পালন করবে। নতুন এ কমিটির সদস্য সংখ্যা ১০১ জন। সভাপতি ও সাধারণ সম্পাদক তাদের মনোনীত করবেন।\nবাংলাদেশে পুলিশ সার্ভিস অ্যাসোসিয়েশনের কার্যনির্বাহী কমিটি গঠনের লক্ষ্যে প্রধান নির্বাচন কমিশনারের দায়িত্ব পালন করেন র‌্যাবের মহাপরিচালক বেনজীর আহমেদ। অন্য দুই নির্বাচন কমিশনার ছিলেন রেলওয়ে পুলিশের অতিরিক্ত আইজিপি মোহাম্মদ আবুল কাশেম ও সিএমপি’র পুলিশ কমিশনার মো. ইকবাল বাহার।


মা’সিকের কত দিন আগে বা পরে স’হবা’স করলে বা’চ্চা হয় না! – বিডি টুডে\nমা’সিকের কত দিন আগে বা পরে স’হবা’স করলে বা’চ্চা হয় না!\nOctober 4, 2020 admin Health\nপিরি’ওডের র’ক্তক্ষ’রণ শুরু হওয়ার দিন থেকে প্রথম সাত দিন ও শেষ সাত দিন স’হবা’স করলে গ’র্ভধারণের সম্ভাবনা কম থাকে। তাই ওই সময়কে স’হবা’সের নি’রাপদ সময় হিসেবে ধরা হয়।\nতবে এই শর্ত কেবল সেই সকল না’রীদের ক্ষেত্রেই প্রযোজ্য যাদের পি’রিওড নি’য়মিত ২৮ দিন (বা নি’য়মিত ২৬ থেকে ৩১ দিন) অন্তর অন্তর হয়।\nএদের ক্ষেত্রে র’ক্তস্রা’ব শুরু হওয়ার দিনকে প্রথম দিন ধরে গুণতে থাকলে মোটামুটি ১২ থেকে ১৯ তম দিনে ডি’ম্বাণু নি’র্গমণ হয়।\nপি’রিও’ডের বাকি দিনগুলো, প্রথম থেকে সপ্তম ও ২১ তম দিন থেকে পুনরায় র’জস্রা’ব শুরু হওয়ার দিন পর্যন্ত মি’লনের নিরাপদ সময় হিসেবে গন্য করা হয়।\nমনে রাখবেন যে র’ক্তক্ষ’রণ শুরু হবার দি’নকে প্রথম দিন ধরেই কিন্তু উপরোক্ত হিসেব দেওয়া হয়েছে।\nউল্লেখযোগ্য যে পি’রিও’ডের কোন দিনই প্রকৃত নি’রাপদ দিন নয়। উপরিউল্লিখিত নি’রাপদ সময়ে মি’লন করলেও গ’র্ভধারণের স্ব’ল্প হলেও কিছুটা সম্ভাবনা থেকেই যায়। কাজেই অপর কোন জ’ন্ম নি’য়ন্ত্রণের উপায়\nPrevious Post:হঠাৎ নাক,কান বা গলায় কিছু ঢু’কে গেলে কী করবেন? জে’নে রা’খুন\nNext Post:কেউ এড়িয়ে যাবেন না, একজন প্রবাসীর ব’উ’য়ের ল’জ্জা’জনক কিছু কথা শুনুন


Dialysis: Purpose, Benefits & Risks\nডায়ালিসিস: শেষ নয়, নতুন শুরু\nPublished by: Sangbad Pratidin Digital | Posted: November 26, 2016 10:17 am| Updated: November 26, 2016 10:18 am\nসোমা মজুমদার: ডায়ালিসিস চলছে৷ শুনেই মনে হয় শেষের শুরু৷ তা নয়৷ ডায়ালিসিস জীবনকে দীর্ঘায়িত করে৷ ডায়ালিসিস হল জীবনদায়ী চিকিৎসা৷ বিশেষ ওষুধের সাহায্যে রক্তের ক্ষতিকর বর্জ্যপদার্থ, লবণ এবং অতিরিক্ত ফ্লুইড পরিশোধন করা হয় এই পদ্ধতিতে৷ মূলত কিডনির কার্যক্ষমতা হারানোয় রোগীকে ডায়ালিসিস দিতে হয়৷\nতবে ডায়ালিসিস মানেই মৃত্যু নয়৷ কিংবা ডায়ালিসিস নিলে রোগী স্বাভাবিক জীবনযাপন করতে পারবেন না, এমনটাও নয়৷ আমরাই সঠিক সময়ে ডায়ালিসিস শুরু না করে দেরি করে ফেলি৷ ভুলটা আমাদেরই৷ তাহলে কোন ডায়ালিসিস কখন প্রয়োজন?\nসঠিক সময়ে ডায়ালিসিস:\nরোগীকে ডায়ালিসিস করতে হচ্ছে মানেই তাঁর মৃত্যু আসন্ন- এ ধারণা সম্পূর্ণ ভুল৷ সঠিক সময়ে ডায়ালিসিস করলে মৃত্যুকে প্রতিরোধ করা যায়৷ বেশিরভাগ ক্ষেত্রেই ডাক্তার অনেক আগে পরামর্শ দিলেও জীবনের ঝুঁকি বেড়ে না গেলে রোগী ডায়ালিসিসের পদ্ধতি বেছে নিতে চান না৷ ডায়ালিসিস কখন করবেন তার জন্য যদি নির্দিষ্ট উপসর্গের জন্য রোগী অপেক্ষা করে থাকেন, তাহলে বিপদ বাড়বে৷ তখন যেমন ডায়ালিসিস না করে কোনও উপায় থাকে না, তেমনই ডায়ালিসিস করলেও রোগীর সুস্থ হওয়ার সম্ভাবনাও কমে যায়৷\nকখন প্রয়োজন- দীর্ঘদিন ক্রনিক কিডনি ডিজিজ (CKD) থাকার দরুন দুটি কিডনি সম্পূর্ণরূপে কর্মক্ষমতা হারালে পার্মানেন্ট ডায়ালিসিস, অ্যাকিউট কিডনি ফেলিওর হলে মূলত ক্ষণস্থায়ী (টেম্পোরারি) ডায়ালিসিসের প্রয়োজন পড়ে৷\nঝুঁকি নেবেন না:\nসাধারণত ওষুধ খেয়ে না কমলে বা অন্য কোনও বিকল্প পন্থা না থাকলে রোগী ডায়ালিসিসের পথ বেছে নেন৷ যার ফলে সেই সময় ডায়ালিসিস নিলেও ইতিবাচক ফলের প্রত্যাশা করা যায় না৷ কিন্তু আসলে যখন কোনও রোগীর ডায়ালিসিসের প্রয়োজন আছে বলে ডাক্তার পরামর্শ দেন, যদি তখনই ডায়ালিসিস নেওয়া যায় তাহলে অনেক সময় রোগী সম্পূর্ণ সুস্থ হয়ে ওঠেন৷\nডাক্তারি মতে ঠিক কোন সময়ে ডায়ালিসিস প্রয়োজন তা নির্দিষ্ট উপসর্গ দেখে রোগী বুঝতে পারেন না৷ তবে শ্বাসকষ্ট, খিদে না পাওয়া, হাত-পা ফুলে যাওয়া ইত্যাদি উপসর্গ রোগীর শরীরে দেখা দিলে ডায়ালিসিস করা ছাড়া আর কোনও উপায় থাকে না৷\nক’টা নেওয়া যায়?\nক্রনিক ডিজিজের ক্ষেত্রে যতদিন কিডনি না পরিবর্তন করা হচ্ছে ততদিন ডায়ালিসিস নিয়ে যেতে হয়৷ একজন রোগীর সপ্তাহে ২-৩টি ডায়ালিসিসের প্রয়োজন পড়ে৷ তবে অ্যাকিউট রেনাল ফেলিওরের ক্ষেত্রে কিডনির কর্মক্ষমতা পুনরায় ফিরে এলে ডায়ালিসিসের প্রয়োজন পড়ে না৷\nযখন ডায়ালিসিস শুরু হয় তখন মাসে ৮ বার নিলেই হয়৷ প্রথম তিন-চার মাস এই হারে নিতে হয়৷ তারপর কিডনির কর্মক্ষমতার উপরে ডায়ালিসিস নির্ভর করবে৷\nঅফিসে বসেও ডায়ালিসিস:\nকিডনি ডায়ালিসিস প্রধানত দু’প্রকারের হয়ে থাকে৷\nহিমোডায়ালিসিস- এক্ষেত্রে একটি ডায়ালিসিস মেশিন এবং একটি বিশেষ ফিল্টার (যা কৃত্রিম কিডনি নামে পরিচিত) বা ডায়ালাইজার ব্যবহার করা হয়৷ রক্তকে পরিশুদ্ধ করতে, অ্যাকিউট কিডনি ফেলিওরের ক্ষেত্রে টেম্পোরারি কিংবা সেমি টেম্পোরারি চ্যানেল করা হয়৷\nপেরিটোনিয়াল ডায়ালিসিস- এই ধরনের ডায়ালিসিসে পেরিটোনিয়ামের ব্লাড ভেসেলকে পরিপূর্ণ করা হয় Dialysate নামক ফ্লুইডের দ্বারা৷ এক্ষেত্রে একটি ছোট নরম প্লাস্টিক টিউব (ক্যাথেটার) পেটের মধ্যে সার্জারি করে প্রবেশ করানো হয়৷ ফিল্টারিং পদ্ধতি শেষ হওয়ার পর ক্যাথেটারের সাহায্যে ফ্লুইড শরীরের বাইরে বেরিয়ে আসে৷\nবর্তমানে প্রতিটি রোগী হিমোডায়ালিসিস নেওয়ার সময় যে কোনও জায়গায় বসে ল্যাপটপে কাজ করা, সিনেমা দেখা কিংবা গান শোনা ইত্যাদি কাজ করতে পারেন৷ এক্ষেত্রে শুয়ে ডায়ালিসিস নিতে হয় না৷\nপেরিটোনিয়াল ডায়ালিসিস রোগী নিজের বাড়িতে, অফিসে, বাসে, ট্রামে যে কোনও জায়গাতেই নিতে পারেন৷ খুব শীঘ্রই হোম ডায়ালিসিস কলকাতায় আসতে চলেছে, যেখানে হিমোডায়ালিসিস মেশিন রোগীকে দেওয়া হয়৷ যার দরুন তিনি ট্রেনিং নিয়ে নিজেই বাড়িতে হিমোডায়ালিসিস করতে পারবেন৷ তবে এটি ব্যয়বহুল৷\nআর কখন ডায়ালিসিস?\nকিডনির কর্মদক্ষতা হারানো ছাড়াও হৃদরোগের ক্ষেত্রে হৃদস্পন্দন কমে গেলে ডায়ালিসিস করতে হয়৷ এছাড়াও কোনও কারণে শরীরে কোনও বিষাক্ত ওষুধ, কীটনাশক প্রবেশ করলে তা বের করতে ডায়ালিসিস চিকিৎসা ব্যবস্থার প্রয়োজন হয়৷\nকিডনি কর্মক্ষমতা হারানোর পরও রোগী ডায়ালিসিস করতে না চাইলে একমাত্র বিকল্প পন্থা হল কিডনি প্রতিস্থাপন করা৷ অর্থাৎ অন্য কারও সচল কিডনি রোগীর শরীরে প্রতিস্থাপন করা যেতে পারে৷\nসাধারণত ডায়ালিসিস চলাকালীন খাবারের উপর সেভাবে কোনও নিষেধাজ্ঞা থাকে না, তবে ডায়ালিসিসের আগে ডাক্তার উচ্চ পটাসিয়ামযুক্ত খাবার যেমন- আম, লিচু ইত্যাদি খেতে বলেন৷ মরশুমি ফল, ডিম খেতে নিষেধ করা হয়৷ অর্থাৎ একজন রোগী যেদিন ডায়ালিসিস নেবেন, সেদিন ওইসব খাবার খেতে পারেন, কিন্তু তার আগের দিন খাবেন না৷\nআরও জানতে যোগাযোগ করুন: ডা. উপল সেনগুপ্ত, কনসালট্যান্ট নেফ্রোলজিস্ট, 9830922466। অথবা পড়ুন epaper.sangbadpratidin.in


মঙ্গলবার, ৭ ডিসেম্বর ২০২১, সকাল ০৮:৫৫\nডেস্ক: আওয়ামী লীগ সরকারের তথ্য প্রতিমন্ত্রী ডা. মুরাদ হাসান ছাত্রজীবন শুরু করেন ছাত্রদলের কর্মী হিসেবে। আর ছাত্রজীবন শেষ করেন ময়মনসিংহ মেডিকেল কলেজ (মমেক) ছাত্রলীগের সভাপতি হিসেবে। বিএনপি-আওয়ামী লীগের সব সুবিধাই ভোগ করেন মমেকের ছাত্র রাজনীতিতে।\nজানা যায়, তথ্য প্রতিমন্ত্রী ডা. মুরাদ হাসান মমেকের ৩০ ব্যাচের ছাত্র। ভর্তি হন ১৯৯৪ সালে। এর এক বছর পরই তিনি বাগিয়ে নেন মমেক ছাত্রদলের প্রচার সম্পাদকের পদ। তখন ক্ষমতায় ছিল বিএনপি। তাই মুরাদ হাসানও সরাসরি যুক্ত হন ছাত্রদলের রাজনীতির সঙ্গে। অথচ ডা. মুরাদের পিতা মতিউর রহমান তালুকদার ছিলেন জামালপুর জেলা আওয়ামী লীগের প্রতিষ্ঠাতা সভাপতি। তিনি বঙ্গবন্ধুরও ঘনিষ্ঠ সহচরও ছিলেন।\n১৯৯৮ সালে ময়মনসিংহ মেডিকেল কলেজ (মমেক) ছাত্রলীগের সাধারণ সম্পাদক ডা. বিজয় কুমার পাল জানান, ২৯ ব্যাচে একমাত্র আমি ছাত্রলীগের রাজনীতি প্রকাশ্যে করতাম। এর পরের ব্যাচে মুরাদ ছিলেন। ওই ব্যাচে ছাত্রলীগের দেখা মেলেনি। তবে ৩১ ব্যাচের অনেকেই ছাত্রলীগের রাজনীতির সঙ্গে সম্পৃক্ত হয়েছেন।\nতিনি আরও জানান, আমার কমিটির সভাপতি ছিলেন আবদুল ওয়াহাব সরকার বাদল। আর এই কমিটির সাংগঠনিক সম্পাদক ছিলেন বর্তমান সরকারের তথ্য প্রতিমন্ত্রী ডা. মুরাদ হাসান। পরবর্তীতে ২০০০ সালে ডা. মুরাদ হয়েছেন মমেক ছাত্রলীগের সভাপতি।\nডা. মুরাদের এক ব্যাচ সিনিয়র ও ৯৮’র মমেক ছাত্রদলের সাধারণ সম্পাদক ডা. মো. ইসহাক অনেকটা আক্ষেপের সুরেই জানান, বর্তমান তথ্য প্রতিমন্ত্রী ডা. মুরাদ হাসান আদর্শচ্যুত হয়ে ছাত্রলীগের পদ বাগিয়েছেন তার পিতার জোরে। মুরাদ ছাত্রদলের প্রচার সম্পাদক থাকা অবস্থায়ই ক্ষমতার পালাবদল হয়। অর্থাৎ বিএনপি-আওয়ামী লীগ দুই আমলেই তিনি ছিলেন সর্বোচ্চ সুবিধাভোগী। মুরাদ হাসান ৯৫ সালে মমেক শাখা ছাত্রদলের প্রচার সম্পাদক হয়েছেন। এর এক বছর পর আমরা মেডিকেল কলেজ ছাড়তে বাধ্য হলেও তিনি এক পদ থেকে আরেক পদে চলে যান। পার্থক্য শুধু দল আর আদর্শের।


জার্মানিতে দক্ষিণ কোরীয় শিশুদের দত্তক নেওয়ার প্রবণতা | জার্মানি ইউরোপ | DW | 30.07.2013\nজার্মানিতে দক্ষিণ কোরীয় শিশুদের দত্তক নেওয়ার প্রবণতা\nপায়ে কেডস, গায়ে টুপিওয়ালা শার্ট আর চোখে আধুনিক চশমা তাঁর৷ লম্বা কালো চুল পনিটেল-এর মতো করে বাঁধা৷ কিম স্পেরলিং এর বয়স ৩৭ বছর৷ জার্মানিতেই কেটেছে তার জীবনের অধিকাংশ সময়৷ তবে চেহারাই বলে দেয় যে, তাঁর শেকড় অন্য কোনো দেশে৷\n১৯৭৫ সালের ডিসেম্বর মাসে দক্ষিণ কোরিয়ার রাজধানী সৌলে জন্ম কিম-এর৷ তবে ঠিক পরের গ্রীষ্মেই মাত্র ছয় মাস বয়সে এক জার্মান দম্পতি কিমকে পোষ্য হিসেবে গ্রহণ করেন৷\nরপ্তানি পণ্য হিসেবে শিশু\nকিম স্পেরলিং ২৮২৯ শিশুর একজন, যাদের ১৯৬৭ থেকে ১৯৯৮ সালের মধ্যে জার্মানিতে আনা হয়৷ শিশু সাহায্য সংস্থা ‘ট্যার দে সম্' এসব শিশুকে জার্মান দম্পতিদের কাছে হস্তান্তর করে৷ এদের মধ্যে শুধু দক্ষিণ কোরিয়া থেকেই আনা হয় ১৮৯৮টি বাচ্চা৷ উন্নয়নশীল দেশগুলো থেকে শিশুদের দত্তক নেওয়ার ব্যাপারে যেসব সংস্থা এগিয়ে এসেছে, তার মধ্যে ‘ট্যার দে সম্'-ই প্রথম৷ ইতিমধ্যে সফল কর্মকাণ্ডের জন্য অ্যাডপশন এজেন্সি হিসেবে রাষ্ট্রীয় স্বীকৃতিও পেয়েছে সংগঠনটি৷\nকিম স্পেরলিং ২৮২৯ শিশুর একজন, যাদের ১৯৬৭ থেকে ১৯৯৮ সালের মধ্যে জার্মানিতে আনা হয়\nশুরুতে সংস্থাটি বিশেষ করে ভিয়েতনামি শিশুদের জার্মানিতে আনার ব্যবস্থা করতো৷ তবে ৭০-এর দশক থেকে তাদের নজর পড়ে দক্ষিণ কোরিয়ার দিকে৷ ১৯৫৩ সালে কোরিয়ান যুদ্ধ শেষ হওয়ার পর থেকে হাজার হাজার শিশুকে বিদেশে পাঠানো হয়৷ এসব শিশুর অনেকে এতিম৷ আবার অনেকের জন্ম হয়েছে যুদ্ধের সময় মার্কিন সেনাদের ঔরসে৷ এই সব শিশুর জন্ম বৈধ নয় এবং তাদের শরীরে রয়েছে ‘বিদেশি রক্ত'৷ এমনটি মনে করা হয় কনফুসিয়ান আদর্শে বিশ্বাসী কোরিয়ান সমাজে৷\nএছাড়া ৬০-এর দশকে দেশটিতে শিল্পায়ন ও অর্থনৈতিক সমৃদ্ধির কারণে নতুন পরিস্থিতির সৃষ্টি হয়৷ ‘ট্যার দে সম্'-এর মুখপাত্র মিশায়েল হয়ের জানান, ‘‘এইসময় মানুষ নগরমুখী হতে শুরু করে৷ এদের মধ্যে ছিল অনেক তরুণী, যারা কারখানাগুলোতে কাজ করত৷ সেখানে তারা অনাকাঙ্ক্ষিতভাবে গর্ভবতী হলে তাদের বাচ্চাদের বাইরের দেশে পোষ্য হিসেবে লালন-পালনের জন্য দিয়ে দিতো৷\nউপযুক্ত পিতা-মাতার সন্ধান\nএই কাজটিই এসে পড়ে ‘ট্যার দে সম্'-এর হাতে৷ প্রথমদিকে বাচ্চাদের জন্য উপযুক্ত পিতামাতা ঠিক করার ব্যাপার তেমন কোনো ধরাবাঁধা নিয়ম কানুন ছিল না৷ মিশায়েল হয়ের বলেন, ‘‘আসলে তখন বিদেশ থেকে পোষ্য গ্রহণের বিযয়টি ছিল একটি নতুন ঘটনা৷'' শুরুতে মনে করা হয়েছিল, যে যেসব বাচ্চার জন্য মা-বাবা প্রয়োজন, তাদেরকে দত্তক নিতে আগ্রহী দম্পতি পেলেই যথেষ্ট৷ কিন্তু কিছুদিনের মধ্যেই সংস্থাটি লক্ষ্য করে যে, এতে অসুবিধা হচ্ছে৷ তাই সম্ভাব্য পালক পিতা-মাতার সন্ধানে সুনির্দিষ্ট প্রক্রিয়া তৈরি করা হয়৷ এর মধ্যে রয়েছে যুব দপ্তর ও মনোবিজ্ঞানীদের সাথে আলাপ আলোচনা করে উপযুক্ত মাবাবা ঠিক করা৷ সবশেষে একটি পরিষদের মাধ্যমে প্রার্থীর যোগ্যতার ব্যাপারে চূড়ান্ত সিদ্ধান্ত গ্রহণ করা৷\nঅন্যদিকে আর একটি সমস্যা হলো কোরিয়ার আমলাতান্ত্রিক জটিলতা৷ যেমন দত্তক নেওয়ার জন্য কোনো শিশুকে পছন্দ করা হলে অনাথ আশ্রমগুলিকে বেশ কসরত করতে হয়৷ জন্মসনদ পেতে আদালত কিংবা সংশ্লিষ্ট দপ্তরে ঘোরাঘুরি করতে হয় বহুবার৷ এছাড়া দত্তক নেওয়ার প্রক্রিয়া কোরিয়ার আইন মেনে হচ্ছে কিনা, তা দেখার জন্য সেখানকার আইনজীবীদের ছাড়পত্র লাগে৷ এসব পদক্ষেপ যথাযথভাবে সম্পন্ন হলেই কোনো শিশুকে পালক নেওয়া সম্ভব৷\nশিশু জার্মানিতে পৌঁছানোর পর থেকে পালক পরিবারকে সঠিক নির্দেশনা দিয়ে থাকে টেরে ডেস হোমেস৷ সংস্থাটির মুখপাত্র মিশায়েল হয়ের জানান, ‘‘প্রথমদিকে আমাদের কর্মীরা এবং পালক পিতামাতারা মনে করতেন, শিশুটি তো জার্মানিতে চলে এসেছে, সে এখানে বড় হলে জার্মান সমাজের সাথে পুরোপুরি খাপ খাইয়ে নিতে পারবে৷'' কিন্তু পরবর্তীতে বিশেষ করে ৮০-র দশক থেকে স্পষ্ট হয় যে, এই হিসাবটা আসলে মিলছে না৷ প্রতিনিয়তই সংস্থাটি নতুন নতুন সমস্যার মুখোমুখি হচ্ছে৷\nআসল পরিচয়ের সন্ধান\n‘‘যৌবনে পৌঁছে পালিত সন্তানরা জানতে চায়, আসলে আমি কোথা থেকে এসেছি? আমাকে কেন এখানে পাঠানো হয়েছিল? আমার আসল বাবা-মা কোথায়?'' তরুণদের এসব প্রশ্নের উত্তর জানার সুযোগ দিতে চেষ্টা করে ‘ট্যার দে সম্'৷ ১৯৯০ সালে প্রথম এই সব তরুণ-তরুণীকে জন্মভূমির সঙ্গে পরিচয় করাতে দক্ষিণ কোরিয়ায় ভ্রমণের ব্যবস্থা করে সংস্থাটি৷ সেই থেকে এই ধরণের ভ্রমণের আয়োজন অব্যাহত রয়েছে৷\nকিম স্পেরলিং জন্মভূমির সাথে পরিচিত হওয়ার পর থেকেই নাড়ির টান অনুভব করেন দেশটির জন্য৷ নিজের আসল মায়ের খোঁজ পেতে অনেক চেষ্টা করেছেন তিনি৷ শিক্ষা ও পেশাগত কাজ নিয়ে বারবার ফিরে গেছেন প্রিয় জন্মভূমির বুকে৷ তবে মায়ের খোঁজ পাওয়ার সব চেষ্টায় ব্যর্থ হয়৷\nকিম কি জার্মান, নাকি কোরিয়ান? এই প্রশ্নের স্পষ্ট উত্তর তাঁর নিজেরও জানা নেই৷ তাঁর ভাষায়, ‘‘নানা দিক দিয়ে আমি আসলে একজন কোরিয়ান৷ কিংবা হয়ত বা কোরিয়ান-জার্মান দুটোই৷'' স্ত্রী কোরিয়ান হওয়াতে দৈনন্দিন জীবনের সব কর্মকাণ্ডই দুই জগতের মাঝে আবর্তিত হয় কিমের৷ তাই তো তিনি বলেন, ‘‘কোরিয়া আমার জীবনের এক অবিচ্ছেদ্য অংশ হয়ে গেছে৷ ভালোই তো৷''\n‘আমরা শুধু মানুষ হারাচ্ছি, যা আমাদের অনেক আছে’\nএক সময়ের খুব আলোচিত এই উক্তিটি সাবেক সোভিয়েত ইউনিয়নের নেতা জোসেফ স্টালিনের৷ কোরীয় যুদ্ধ চালিয়ে যাওয়ার যুক্তি হিসেবে এ কথাট বলেছিলেন তিনি৷ (26.07.2013)\nযু্দ্ধ নয়, হিসেবের ভুল নিয়ে ভয়\nপেন্টাগন ভয় পাচ্ছে, অথচ যুক্তরাষ্ট্রেরই কেউ কেউ মনে করছেন উত্তর কোরিয়ার পক্ষ থেকে যুদ্ধ শুরুর আশঙ্কা নেই৷ আণবিক অস্ত্র নয়, ভয় তাঁদের উত্তর কোরিয়ার তরুণ, অনভিজ্ঞ নেতা কিম-জং উনকে নিয়ে৷ (12.04.2013)\nলেখক এসথার ফেলডেন / আরবি\nকি-ওয়ার্ডস জার্মানি, দক্ষিণ কোরিয়া, শিশু দত্তক, প্রবণতা, কেডস, টুপিওয়ালা শার্ট, লম্বা কালো চুল, পনিটেল, শেকড়\nজার্মানিতে ডানপন্থিদের অপরাধের ঘটনা বেড়েছে 15.08.2019\nএ বছরের প্রথম ছয় মাসে নব্য নাৎসি এবং অন্য ডানপন্থি সংগঠনগুলো জার্মানিতে মোট আট হাজার ৬০৫টি অপরাধমূলক ঘটনা ঘটিয়েছে৷ স্বরাষ্ট্র মন্ত্রণালয়ের দেয়া এ তথ্য অনুযায়ী, ২০১৮ সালের তুলনায় এ বছর ডানপন্থিদের অপরাধ অনেকটা বেড়েছে৷\nতত্ত্বাবধায়ক সরকারের প্রধানমন্ত্রী হতে চান ব্রিটেনের বিরোধী নেতা 15.08.2019\nচুক্তিহীন ব্রেক্সিট এড়াতে ব্রিটেনের বিরোধী দল ও সরকারের একাংশ সক্রিয় হয়ে উঠেছে৷ বিরোধী নেতা কর্বিন অনাস্থা প্রস্তাব এনে সরকার ভেঙে তত্ত্বাবধায়ক সরকারের প্রধানমন্ত্রী হতে চান৷


দেশের পাঁচটি জেলায় গতকাল সোমবার অনুষ্ঠিত হয়েছে বসুন্ধরা খাতা-কালের কণ্ঠ জাতীয় স্কুল বিতর্ক প্রতিযোগিতা। কুড়িগ্রাম, চাঁদপুর, নীলফামারী, নাটোর ও রংপুরে অনুষ্ঠিত প্রতিযোগিতার মাধ্যমে পাঁচটি স্কুল পরবর্তী পর্বের জন্য মনোনীত হয়েছে। কালের কণ্ঠ’র শুভসংঘ আয়োজিত এ বিতর্ক প্রতিযোগিতার পৃষ্ঠপোষকতা করছে বসুন্ধরা খাতা। আমাদের নিজস্ব প্রতিবেদক ও প্রতিনিধিদের পাঠানো সংবাদে জানা গেছে বিভিন্ন স্থানে অনুষ্ঠিত বিতর্কে স্বতঃস্ফূর্ত অংশগ্রহণের চিত্র। বৃষ্টিসহ প্রাকৃতিক বৈরিতাকে পাশ কাটিয়ে প্রতিযোগীরা যথাসময়ে অবতীর্ণ হয় যুক্তির লড়াইয়ে। জেলা পর্যায় থেকে চ্যাম্পিয়ন স্কুলগুলো পরে বিভাগীয় প্রতিযোগিতায় অংশ নেবে।\nকুড়িগ্রামে গতকাল অনুষ্ঠিত প্রতিযোগিতায় চ্যাম্পিয়ন হয়েছে কুড়িগ্রাম বালিকা উচ্চ বিদ্যালয়। কালেক্টরেট স্কুল অ্যান্ড কলেজে অনুষ্ঠিত এ প্রতিযোগিতায় আটটি স্কুল অংশ নেয়। প্রতিযোগিতার উদ্বোধন করেন জেলা মহিলা পরিষদের সভাপতি রওশন আরা চৌধুরী। কালের কণ্ঠ’র জেলা প্রতিনিধি আব্দুল খালেক ফারুকের সঞ্চালনায় আলোচনায় অংশ নেন কুড়িগ্রাম সরকারি মহিলা কলেজের সহযোগী অধ্যাপক ড. আনোয়ার হোসেন মণ্ডল, কুড়িগ্রাম সরকারি কলেজের রাষ্ট্রবিজ্ঞান বিভাগের সহকারী অধ্যাপক জহুরুল হক প্রামাণিক, শিক্ষিকা শামীমা আখতার, সুলতানা আরজুমা হক, শুভসংঘের জেলা সভাপতি খন্দকার খায়রুল আনম, সাধারণ সম্পাদক হারুণ অর রশিদ মিলন প্রমুখ।\nচাঁদপুরে অনুষ্ঠিত প্রতিযোগিতায় চ্যাম্পিয়ন হয়েছে ফরক্কাবাদ উচ্চ বিদ্যালয় দল। রানার্স-আপ হয়েছে ফরিদগঞ্জ এআর মডেল পাইলট উচ্চ বিদ্যালয়। সেরা বক্তা হয়েছে এ দলের নেতা ঐন্দ্রিলা দাস তৃণা। চাঁদপুর সরকারি কলেজের শহীদ রাজু ভবন মিলনায়তনে অনুষ্ঠিত প্রতিযোগিতায় জেলার আটটি স্কুল অংশগ্রহণ করে। কালের কণ্ঠ’র চাঁদপুর জেলা প্রতিনিধি ফারুক আহম্মদের সভাপতিত্বে অনুষ্ঠানে প্রধান অতিথি ছিলেন চাঁদপুর সরকারি কলেজের উপাধ্যক্ষ অধ্যাপক অসিত বরণ দাশ। উপস্থিত ছিলেন সচেতন নাগরিক কমিটি জেলা শাখার সভাপতি কাজী শাহাদাত, সরকারি কলেজ শিক্ষক পরিষদের সাধারণ সম্পাদক অধ্যাপক মো. ওয়াহিদুজ্জামান, ফরক্কাবাদ উচ্চ বিদ্যালয়ের প্রধান শিক্ষক রুহুল আমিন হাওলাদার, শুভসংঘ চাঁদপুর শাখার সাধারণ সম্পাদক সাখওয়াত হোসেন ইমন প্রমুখ।\nনীলফামারীতে অনুষ্ঠিত প্রতিযোগিতায় চ্যাম্পিয়ন হয়েছে পঞ্চপুকুর বালিকা উচ্চ বিদ্যালয়। রানার্স-আপ হয়েছে ককই বড়গাছা পিসি সরকারি প্রাথমিক বিদ্যালয়। নীলফামারী আদর্শ উচ্চ বিদ্যালয় মিলনায়তনে গতকাল অনুষ্ঠিত প্রতিযোগিতা পরিচালনা করেন নীলফামারী ডিবেট ফেডারেশনের মডারেটর মিজানুর রহমান লিটু। উদ্বোধন করেন নীলফামারী আদর্শ উচ্চ বিদ্যালয়ের প্রধান শিক্ষক মাহফুজুল হক। শুভসংঘের জেলা সভাপতি আনোয়ার হোসেনের সভাপতিত্বে আলোচনায় অংশ নেন ককই বড়গাছা পিসি উচ্চ বিদ্যালয়ের প্রধান শিক্ষক গণপতি রায়, কালের কণ্ঠ’র নীলফামারী প্রতিনিধি ভূবন রায় নিখিল, সাংবাদিক মীর মাহমুদুল হাসান আস্তাক, কালের কণ্ঠ’র বিজ্ঞাপন প্রতিনিধি ওমর ফারুক প্রমুখ।\nরংপুরে আটটি শিক্ষাপ্রতিষ্ঠানের মধ্যে রংপুর জিলা স্কুল বিজয়ী হয়েছে। রানার্স-আপ হয়েছে রংপুর সরকারি বালিকা উচ্চ বিদ্যালয়। গতকাল প্রতিযোগিতার উদ্বোধন করেন জিলা স্কুলের সহকারী প্রধান শিক্ষক সাজেদা বেগম। শুভসংঘ রংপুর জেলার সভাপতি ইরা হকের সভাপতিত্বে অনুষ্ঠানে উপস্থিত ছিলেন শুভসংঘের উপদেষ্টা রাজ্জাক মুরাদ, বসুন্ধরা খাতার রংপুর এরিয়া ম্যানেজার জিয়াউর রহমান, কালের কণ্ঠ রংপুর অফিসপ্রধান স্বপন চৌধুরী প্রমুখ।\nনাটোরে গতকাল অনুষ্ঠিত প্রতিযোগিতায় চ্যাম্পিয়ন হয়েছে তেবাড়ীয়া উচ্চ বিদ্যালয়। রানার্স-আপ হয়েছে নাটোর সরকারি বালক উচ্চ বিদ্যালয়। প্রতিযোগীরা গতকাল তুমুল বর্ষণের মাঝে নির্ধারিত সময়েই পৌঁছে যায় নাটোর সরকারি বালক উচ্চ বিদ্যালয়ে। পরে তাদের পুরস্কৃত করেন নাটোর স্থানীয় সরকার বিভাগের উপপরিচালক গোলাম রাব্বি ও জেলা শিক্ষা কর্মকর্তা (উচ্চ মাধ্যমিক) রমজান আলী আকন্দ। উপস্থিত ছিলেন দিঘাপতিয়া এমকে কলেজের অধ্যক্ষ আব্দুর রাজ্জাক, নাটোর সরকারি বালক উচ্চ বিদ্যালয়ের প্রধান শিক্ষক খগেন্দ্র নাথ রায়, আলী আকমল বাপ্পী, ভাস্কর বাগচি, পরিতোষ অধিকারী প্রমুখ।


প্রকাশিত - নভেম্বর ৩০, ২০১৭ ১২:৪৩ পূর্বাহ্ন\nUpdated - নভেম্বর ৩০, ২০১৭ ১০:০৪ পূর্বাহ্ন\nআধুনিক যুগে পদার্পণের আগে ক্রিকেটে এক ওভারে মাঠে গড়াত আটটি বল। পরবর্তীতে সেই সংখ্যা কমে হয় ছয়টি।\nতবে চলমান বিপিএলে এক ওভারে এই দুই সংখার ‘মাঝামাঝি’ তথা সাতটি বল করার অভিযোগ উঠেছে! অভিযোগটি এসেছে টুর্নামেন্ট থেকে প্রায় ছিটকে যাওয়া দল সিলেট সিক্সার্সের পক্ষ থেকে। তাদের দাবি অনুযায়ী, মঙ্গলবার চট্টগ্রামের জহুর আহমেদ চৌধুরী স্টেডিয়ামে দিনের প্রথম ম্যাচে সিলেটের বোলার কামরুল ইসলাম রাব্বিকে দিয়ে ওভারে একটি বল বেশি করানো হয়েছে। রাব্বি আম্পায়ারকে এ ব্যাপারে অবগত করলেও আম্পায়ার অটল ছিলেন তার সিদ্ধান্তে।\nএমন অভিযোগ মৌখিকভাবে জানানোর পর কর্তৃপক্ষের কাছে চিঠিও দিয়েছে দুর্ভোগ পোহানো সিলেট সিক্সার্স। চিঠি পাওয়া প্রসঙ্গে একটি জাতীয় দৈনিককে নিশ্চিত করে বিপিএল গভর্নিং কাউন্সিলের সদস্য সচিব ইসমাইল হায়দার মল্লিক জানান, প্রয়োজনে শাস্তি প্রদান করা হবে ভুল সিদ্ধান্ত প্রদানকারী ঐ আম্পায়ারকে। তিনি বলেন, ‘আমরা সিলেট সিক্সার্সের পক্ষ থেকে একটি লিখিত অভিযোগ পেয়েছি। এখন আমরা বিষয়টি তদন্ত করবো। যদি আম্পায়ার এটি ইচ্ছে করে থাকেন তাহলে তো অবশ্যই কঠিন শাস্তি পাবেন। আর তা না হলেও আমরা এমন কিছু করবো যেন এমন ঘটনার পুনরাবৃত্তি না হয়। দোষী হলে তাকে আমরা নিষিদ্ধ করতে পারি। এছাড়া ভুলের জন্যও ছোট কোনো শাস্তি হতে পারে। পরে বিবেচনা করবো।’\nAlso Read - বিপিএল খেলে দেশে ফিরেই অধিনায়ক পেরেরা\nএদিকে আম্পায়ার্স কমিটির চেয়ারম্যান শেখ সোহেলও দোষ হয়ে থাকলে উপযুক্ত ব্যবস্থা নিতে প্রস্তুত বলে জানিয়েছেন। ঐ জাতীয় দৈনিককে তিনি বলেন, ‘আমি বর্তমানে দিল্লিতে আছি। তাই ঘটনাটি সরাসরি দেখতে পারিনি। ৭ বলে এক ওভার কিভাবে হয়! এমন প্রযুক্তির যুগে সেটি কঠিন। যদি অস্বচ্ছ কিছু হয়ে থাকে অবশ্যই তদন্ত হবে। ক্রিকেটে স্বচ্ছতা রাখতে আমরা যে কোনো কঠিন সিদ্ধান্ত নিতেও পিছপা হবো না। আমি দেশে ফিরে বিষয়টি দেখবো।’\nPrevious Postবিপিএল খেলে দেশে ফিরেই অধিনায়ক পেরেরাNext Postখুলনাকে সরিয়ে শীর্ষস্থান কুমিল্লার দখলে


বিডিটুডে.নেট:গাজীপুর সিটির প্যানেল মেয়র কিরণ, আলীম ও আয়েশা\nগাজীপুর সিটির প্যানেল মেয়র কিরণ, আলীম ও আয়েশা\nকিরণ, আলীম ও আয়েশা\nগাজীপুর সিটি করপোরেশনে তিন সদস্যের প্যানেল মেয়র গঠন করেছে সরকার। বৃহস্পতিবার স্থানীয় সরকার বিভাগ প্রজ্ঞাপনের মাধ্যমে এই প্যানেল গঠন করে। প্যানেল মেয়রের তিন সদস্য হলেন- কাউন্সিলর আসাদুর রহমান কিরণ, মো. আব্দুল আলীম মোল্লা ও মোসা.আয়েশা আক্তার।\nতাদের মধ্যে আসাদুর রহমান কিরণ এর আগেও প্যানেল মেয়র হিসেবে গাজীপুর সিটি করপোরেশনে দীর্ঘদিন দায়িত্বপালন করেন। তখন সুনির্দিষ্ট অভিযোগে বিএনপি দলীয় মেয়র আবদুল মান্নানকে বরখাস্ত করেছিল স্থানীয় সরকার বিভাগ।\nএদিকে জায়গা দখলসহ বিভিন্ন অভিযোগে বর্তমান মেয়র জাহাঙ্গীর আলমকে মেয়র পদ থেকে সাময়িকভাবে বরখাস্ত করেছে স্থানীয় সরকার বিভাগ। বৃহস্পতিবার বিকেলে সাংবাদিকদের মুখোমুখি হয়ে স্থানীয় সরকার মন্ত্রী মো. তাজুল ইসলাম এ তথ্য জানান।


ধর্ম-বর্ণ-নির্বিশেষে একটা বৃহৎ সমাজ গঠনের সব উপাদান ইসলাম ধর্মের আছে। ইসলামই একমাত্র জীবনব্যবস্থা, যার বিশ্বসমাজ গড়ে তোলার মতো ঔদার্য ও সামর্থ্য আছে।\nএই ধর্মে আহলে কিতাব, মুসলমান ও একই রাষ্ট্রে বসবাসকারী বিভিন্ন ধর্মের অনুসারীদের মধ্যে আচার-ব্যবহার ও সামাজিকতায় কোনো বৈষম্য নেই। গোশত ছাড়া অন্য খাদ্যদ্রব্যের মধ্যে আহলে কিতাব (ইহুদি-খ্রিস্টান) ও অন্য কাফিরদের মধ্যে কোনো তারতম্য নেই। অর্থাৎ পরস্পরে একে অন্যের হালাল খাবার গ্রহণ করতে পারবে। গোশতের ক্ষেত্রেও আহলে কিতাব ও মুসলমানদের মধ্যে কোনো পার্থক্য নেই। কোনো হালাল প্রাণী আহলে কিতাবের কেউ আল্লাহর নামে জবাই করলে মুসলমানদের জন্য সেটা আহার করা বৈধ। এ ছাড়া ইসলাম তাদের সঙ্গে সামাজিক অংশীদারি, সৌজন্যবোধ ও মেলামেশার সুযোগ দিয়েছে। বৈধ যে কোনো বস্তু অমুসলিমদের সঙ্গে বেচাকেনা করা বৈধ। এমনকী আহলে কিতাবের নারীদের বিয়ে করা বৈধ বলে ঘোষণা করা হয়েছে। ইরশাদ হয়েছে, ‘... মুমিন সতীসাধ্বী নারী ও আহলে কিতাবের সতীসাধ্বী নারী তোমাদের জন্য বৈধ করা হলো...।’ (সূরা : মায়েদা, আয়াত : ৫)।\nতবে এটাও স্মরণ রাখতে হবে যে ইসলাম একটি পৃথক ধর্ম। তাই আত্মীয়তা, ঘনিষ্ঠতা ও সামাজিকতার ক্ষেত্রে ইসলাম ও অন্যান্য ধর্মের মধ্যে কিছু পার্থক্য ধরে রাখা হয়েছে। যেমন- আহলে কিতাবের নারীদের বিয়ে করা মুসলমানদের জন্য বৈধ বটে; কিন্তু আহলে কিতাব কোনো পুরুষের সঙ্গে মুসলিম নারীদের বিয়ে বৈধ নয়।\nআহলে কিতাব ছাড়া অন্য ধর্মের অনুসারীদের সঙ্গে কোনো ধরনের বৈবাহিক সম্পর্ক বৈধ নয়। সুতরাং প্রচলিত হিন্দু, বৌদ্ধ, বাহায়ি, শিখ ও কনফুসীয় ধর্ম আসমানি ধর্ম হওয়ার বিষয়টি অকাট্যভাবে প্রমাণিত না হওয়ায় এসব ধর্মের অনুসারীরা আহলে কিতাব হিসেবে গণ্য হবে না। তাই তাদের সঙ্গে মুসলিম নারী ও পুরুষের কোনো ধরনের বিয়ে বৈধ নয়। এ প্রসঙ্গে মহান আল্লাহ ইরশাদ করেন, ‘ঈমান না আনা পর্যন্ত তোমরা মুশরিক (বহু স্রষ্টায় বিশ্বাসী) নারীকে বিয়ে করো না, যদিও মুশরিক নারী তোমাদের মুগ্ধ করে...। ঈমান না আনা পর্যন্ত তোমরা মুশরিক পুরুষের সঙ্গে (তোমাদের নারীদের) বিয়ে দিয়ো না, যদিও মুশরিক পুরুষ তোমাদের মুগ্ধ করে...।’ (সূরা : বাকারা, আয়াত : ২২১)\nঅন্য আয়াতে এসেছে, ‘...তোমরা কাফির নারীদের সঙ্গে দাম্পত্য সম্পর্ক বজায় রেখো না...।’ (সূরা : মুমতাহিনা, আয়াত : ১০)\nমুসলিম নারীদের জন্য অন্য ধর্মাবলম্বী পুরুষকে স্বামী হিসেবে গ্রহণের কোনো সুযোগ নেই। এ প্রসঙ্গে এক আয়াতে এসেছে, ‘হে মুমিনরা! যখন তোমাদের কাছে মুমিন নারীরা হিজরত করে আসে, তখন তোমরা তাদের পরীক্ষা করে নাও, তাদের ঈমান সম্পর্কে আল্লাহই ভালো জানেন। অত:পর যদি তাদের মুমিন বলে জানতে পারো, তাহলে তাদের কাফিরদের কাছে ফিরিয়ে দিয়ো না। মুমিন নারীরা কাফিরদের জন্য হালাল নয়। আর কাফিররাও তাদের জন্য হালাল নয়...।’ (সূরা : মুমতাহিনা, আয়াত : ১০)।\nইমাম বুখারি (রহ.) এর শিক্ষক ইমাম আবদুর রাজ্জাক (রহ.) তার গ্রন্থে লিখেছেন, আবু জুবায়ের (রা.) বলেন, আমি জাবের (রা.)-কে বলতে শুনেছি, আহলে কিতাবের নারীরা আমাদের (মুসলমানদের) জন্য হালাল। কিন্তু আমাদের নারীরা তাদের জন্য হারাম।’ (মুসান্নাফে আবদুর রাজ্জাক : ৬/৪৩)।\nএ বিষয়ে খলিফা ওমর (রা.) এর কর্মপন্থা কী ছিল- সে সম্পর্কে জায়েদ বিন ওয়াহাব (রা.) বলেন, ‘ওমর (রা.) এই মর্মে পত্র পাঠিয়েছেন যে মুসলিম পুরুষ খ্রিস্টান নারীকে বিবাহ করতে পারবে। কিন্তু কোনো খ্রিস্টান পুরুষ কোনো মুসলিম নারীকে বিবাহ করতে পারবে না।’ (কানযুলউম্মাল : ১৬/৫৪৮)।\nকুয়েতের ওয়াকফ্ মন্ত্রণালয় থেকে প্রকাশিত ইসলামী আইন বিশ্বকোষে রয়েছে, ‘মুসলমানের জন্য এমন নারীকে বিবাহ করা হারাম, যার কোনো কিতাব নেই (অর্থাত্ যে কোনো আসমানি গ্রন্থে বিশ্বাসী নয়)।’ (আল মাওসুআতুল ফিকহিয়্যা আল কুয়েতিয়্যাহ : ৩৫/২৬)।\nকেন এই বিধান? কেন মুসলিম নারীকে অন্যত্র বিয়ে দেয়ার অনুমতি দেয়া হয়নি? এর জবাবে উপমহাদেশের সর্বশ্রেষ্ঠ মুসলিম দার্শনিক শাহ ওয়ালি উল্লাহ মুহাদ্দেসে দেহলভি (রহ.) লিখেছেন, ‘বিশেষত বিবাহের মাধ্যমে মুসলিম ও অমুসলিমদের মধ্যে সম্পর্কধারা ধর্মীয় মূল্যবোধ বিনষ্ট করার অন্যতম কারণ। এর মাধ্যমে জ্ঞাতসারে অথবা অজ্ঞাতসারে কুফর (ইসলামবিরোধী বিশ্বাস ও রীতি-নীতি) অন্তরে প্রবেশ করে (তাই আহলে কিতাব ছাড়া অন্যদের সঙ্গে বিবাহবন্ধনে আবদ্ধ হওয়া বৈধ নয়)। কিন্তু আহলে কিতাব তথা ইহুদি ও খ্রিস্টানরা আসমানি শরিয়তে (ধর্মীয় বিধান) বিশ্বাসী। তারা শরিয়তের মৌলিক বিষয় (অর্থাৎ একত্ববাদ, নবুয়ত ও আখিরাত) স্বীকার করে। ফলে তাদের সংস্পর্শে ধর্মীয় মূল্যবোধ বিনষ্ট হওয়ার বিষয়টি অন্য ধর্মের তুলনায় কম ক্ষতিকর। কিন্তু অগ্নিপূজারি, মূর্তিপূজারি ও মুশরিকদের বিষয়টি এর ব্যতিক্রম (অর্থাৎ মৌলিক, শাখাগত ও সংস্কৃতিগত সব বিষয়ে তাদের সঙ্গে বিরোধ থাকায় তাদের সঙ্গে বিবাহবন্ধন নিষিদ্ধ করা হয়েছে। কেননা এটি জীবনাচারে আমূল প্রভাব বিস্তার করতে পারে)।’\nকেন মুসলিম পুরুষ আহলে কিতাব নারীকে বিয়ে করতে পারবে- এ প্রসঙ্গে শাহ ওয়ালি উল্লাহ (রহ.) লিখেছেন, ‘বৈবাহিক জীবনে স্বামীর ভূমিকা প্রভাব বিস্তারকারী হয়। স্ত্রীরা স্বামীদের তত্ত্বাবধানে চলে আসে। ফলে কোনো মুসলিম আহলে কিতাবের নারীকে বিয়ে করলে মুসলিম পুরুষের ধর্মীয় জীবনে প্রভাব বিস্তারের অবকাশ কম থাকে। তাই এ বিয়ের অনুমতি দেয়া হয়েছে।’ (হুজ্জাতুল্লাহিল বালেগা : ২/১৩৩)।\nশাহ ওয়ালি উল্লাহর এ বক্তব্য থেকে এ বিষয়টিও বোঝা যায় যে কেন মুসলিম নারীকে অন্য ধর্মাবলম্বীর কাছে বিয়ে দেয়া যাবে না। অর্থাৎ বৈবাহিক জীবনে স্বামীর ভূমিকা প্রভাব বিস্তারকারী ও শক্তিমান হয়ে ওঠায় মুসলিম নারীর ধর্মীয় জীবনাচারে ব্যাপক শিথিলতা আসতে পারে। তাই কোনো পরিস্থিতিতে মুসলিম নারীকে অন্য ধর্মাবলম্বীর কাছে বিয়ে দেয়া বৈধ নয়। তবে এটি একটি যুক্তি। এ যুক্তি কোথাও কার্যকর না হলেও বিয়ে বৈধ নয়। কেননা এ ধরনের বিয়ে অবৈধ হওয়ার মূল কারণ তো এটাই যে মহান আল্লাহ এমন বিয়ের অনুমতি দেননি।\nইমাম আলাউদ্দিন কাসানি (রহ.) লিখেছেন, ‘অমুসলিম নারীদের বিয়ে করা বৈধ করা হয়েছে ইসলাম গ্রহণের উদ্দেশ্যে।\nএর আগে তারা পূর্ববর্তী নবী ও আসমানি কিতাবে ঈমান এনেছে। মুসলমানের সঙ্গে তাদের বিয়ে হলে মুসলিম ব্যক্তি তাদের ইসলামের প্রতি আহ্বান করতে পারবে।’ (বাদায়িউস সানায়ি : ২/২৭০)।\nআন্তর্ধর্মীয় বিয়ের নীতিমালার সঙ্গে এটাও জানা জরুরি যে কোনো ব্যক্তি ইসলাম ধর্ম ত্যাগ করে মুরতাদ হয়ে গেলে, তার বিয়ে বাতিল বলে গণ্য হবে। মুসলমানদের জন্য কোনো মুরতাদের সঙ্গে বিবাহবন্ধনে আবদ্ধ হওয়া বৈধ নয়। এ ব্যাপারে মুসলিম জাতি একমত। মাজহাব চতুষ্টয়ের ওপর লিখিত গ্রন্থ ‘আল ফিকহ আলাল মাজাহিবিল আরবাআ’য় রয়েছে, ‘মুরতাদের পাঁচটি বিষয় সর্বসম্মতিক্রমে বাতিল। তার প্রধান ও প্রথম বিধান হলো, ‘মুরতাদের বিবাহ নি:শর্তভাবে বাতিল।’ (আল ফিকহ আলাল মাজাহিবিল আরবাআ : ৪/১০৬)।\nমিসরের জামে আজহারের ফাতওয়া হলো : ‘উলামায়ে কেরাম একমত রয়েছেন যে মুরতাদের বিবাহ বাতিল হয়ে যায়।’ (ফাতাওয়া আল আজহার : ১/৩২৪)।\nস্মরণ রাখতে হবে যে আহলে কিতাব তথা ইহুদি ও খ্রিস্টানদের বিয়েও শর্তহীন নয়। পাকিস্তানের শরিয়া বেঞ্চের সাবেক বিচারপতি ও ওআইসির ফতোয়া বোর্ডের সদস্য মুফতি তাকি উসমানি লিখেছেন, ‘ইসলামী শরিয়তের দৃষ্টিতে খ্রিস্ট ধর্মাবলম্বী নারীর সঙ্গে মুসলিম পুরুষের বিয়ে হতে পারে। তবে শর্ত হলো, নারী বাস্তবেই খ্রিস্ট ধর্মাবলম্বী হতে হবে। বর্তমান যুগের খ্রিস্টানদের মতো হলে চলবে না, যারা নামেমাত্র খ্রিস্টান। আকিদা-বিশ্বাসের দিক থেকে এরা নাস্তিক। দ্বিতীয় শর্ত হলো, বিবাহ ইসলামী শরিয়তসম্মত পন্থায় দুজন সাক্ষীর উপস্থিতিতে হতে হবে।’ (ফাতাওয়া উসমানি : ২/২৫৭)।\nএ ছাড়া আরো কিছু শর্ত আছে। যেমন- আহলে কিতাবের নারী সতীসাধ্বী হতে হবে। ইসলামবিদ্বেষী হতে পারবে না। এ বিয়ের মাধ্যমে ইসলাম ও মুসলমানের কোনো ক্ষতির সম্ভাবনা না থাকা নিশ্চিত হতে হবে। আর দারুল কুফরের আহলে কিতাবের নারীকে বিয়ে করা যাবে না ইত্যাদি।\nএ দীর্ঘ আলোচনার মূল কথা হলো- এক. ইহুদি-খ্রিস্টান নারীর সঙ্গে মুসলিম পুরুষের বিবাহ শর্তসাপেক্ষে বৈধ। দুই. মুসলিম নারীকে অন্য কোনো ধর্মাবলম্বী পুরুষের কাছে বিয়ে দেয়া কোনো অবস্থায়ই বৈধ নয়। তিন. ইহুদি-খ্রিস্টান ছাড়া অন্য ধর্মাবলম্বী যেমন- হিন্দু, বৌদ্ধ, বাহায়ি, শিখ ইত্যাদির অনুসারীদের সঙ্গে কোনো ধরনের বৈবাহিক সম্পর্ক স্থাপন করা বৈধ নয়।\nপ্রশ্ন হলো, কোনো মুসলিম নারীর যদি ইতিপূর্বে অন্য ধর্মাবলম্বীর সঙ্গে বিয়ে হয়ে গিয়ে থাকে, তার করণীয় কী? এর জবাব হলো, হয়তো স্বামীকে মুসলিম বানিয়ে নতুনভাবে বিবাহবন্ধনে আবদ্ধ হবে। সেটা সম্ভব না হলে অতিদ্রুত তারা বিচ্ছিন্ন হয়ে যাবে। (আপকে মাসায়েল আওর উনকা হল : ৬/১৪৩)\nআর ইসলাম অনুমোদিত নয়, এমন বিয়ের মাধ্যমে সন্তান জন্ম নিলে সন্তান ইসলামের পরিচয়ই বহন করবে। তবে শর্ত হলো সন্তান যদি নাবালেগ বা অপ্রাপ্তবয়স্ক হয়, তাহলেই সে মুসলিম হিসেবে গণ্য হবে। এ বিষয়ে ইসলামী আইনের গ্রন্থ ‘হেদায়া’য় রয়েছে, ‘স্বামী ও স্ত্রীর কোনো একজন যদি মুসলিম হয়, তাহলে সন্তান তাঁর ধর্ম—অর্থাত্ ইসলাম ধর্মাবলম্বী বলে গণ্য হবে।’ (হেদায়া : ২/৩৪৬)।\nকিন্তু সন্তান যদি প্রাপ্তবয়স্ক হয়, তাহলে সে নিজেই সত্যপথ খুঁজে নেবে। সে-ই তার গন্তব্য স্থির করে নেবে। পবিত্র কোরআনে এসেছে, ‘দ্বিন গ্রহণে জোর-জবরদস্তি নেই। সত্যপথ ভ্রান্তপথ থেকে স্পষ্ট হয়ে গেছে...।’ (সূরা : বাকারা, আয়াত : ২৫৬)।\nপরিশেষে একটি বিষয় স্পষ্ট হওয়া প্রয়োজন। বিষয়টি হলো, বিবাহ একটি সামাজিক ও ধর্মীয় বন্ধন। কোরআন ও হাদিস পাঠ করে আল্লাহর নামে এ বিবাহ সম্পাদিত হয়। তাই এ বিষয়ে ধর্মীয় নির্দেশনা উপেক্ষা করার সুযোগ নেই। মুসলমানদের জন্য কোরআন ও হাদিসের নির্দেশনা অনুসরণের বিকল্প নেই।\nমহানবী (সা.) ইরশাদ করেছেন, ‘বিবাহ আমার সুন্নত (আদর্শ)। আর যে ব্যক্তি আমার সুন্নতের অনুসরণ করে না, সে আমার দলভুক্ত (মুসলমান) নয়।’ (ইবনে মাজাহ, হাদিস : ১৯৪৬)।\nমহান আল্লাহ আমাদের সত্যপথের অনুগামী করুন। আমিন।


জেনে নিন কোল্ড প্যাড ব্যাচ” ডাইং বা CPB Dying সম্পর্কে – Texup RT\nmuntakim June 11, 2020 100 0\nজেনে নিন কোল্ড প্যাড ব্যাচ” ডাইং বা CPB Dying সম্পর্কে\nসাধারণত কটন এবং অন্যান্য সেলুলোজ ফাইবারসমূহ ডাইং করতে রিয়েক্টিভ ডাই ব্যবহার করা হয়ে থাকে । কিন্তু রিয়েক্টিভ ডাইংয়ে প্রচুর পরিমানে রাসায়নিক পদার্থ, পানি এবং শক্তির প্রয়োজন হয় যা একাধারে ব্যয়বহুল ও পরিবেশবান্ধব নয় । ডাইং সম্পন্ন করে, যন্ত্রপাতিসমূহ থেকে ডাইসমূহ দূর করতে প্রচুর পরিমাণ পানি ব্যবহার করা হয় যা পরবর্তীতে ডাইসমূহের সাথে মিশ্রিত হয়ে দূষিত এবং বিষাক্ত পানিতে পরিণত হয়ে পরিবেশ দূষণ করে । আর এজন্যই টেক্সটাইল ডায়িং শিল্প হচ্ছে পানি দূষণের দিক দিয়ে ২য় স্থানে । কিন্তু এ সাধারন ডাইংয়ের পরিবর্তে যদি “কোল্ড প্যাড ব্যাচ”( CPB) ডাইং পদ্ধতি ব্যবহার করা হয় তাহলে একাধারে পানি এবং শক্তির ব্যবহার কমানো যাবে । পাশাপাশি পরিবেশ দূষণের মাত্রাও কমানো যাবে ।\n🔹”CPB” ডাইংয়ে কোনো তাপ প্রয়োগ করতে হয় না । এছাড়া কোনো রকমের সল্ট বা মসৃণকারকও ব্যবহার করতে হয় না । ডাই প্যাডের সামগ্রী প্রস্তুত করা হয় ডাইং করার কিছুক্ষণ আগে, যাতে করে হাইড্রোলাইসিস প্রতিরোধ করা যায় এবং ভালো মানের ডাই ফিক্সেশন করা যায়। আর এজন্য ডাইয়ের দ্রবণ এবং ক্ষারের দ্রবণ আলাদা ভাবে পাম্প করে মিশ্রিত করা হয় ডাইয়ের পাত্রে, ডাইংয়ের কিছুক্ষন আগে । উচ্চমানের স্থায়ী রোলারের প্রয়োজন হয় ভালো মানের ডাইং পেতে এবং ফেব্রিকের ক্ষয় রুখতে ।”কোল্ড প্যাচ ডাইং “মেশিন ব্যবহার করা হয় CPB ডাইংয়ে । এই ডাইংয়ে নিম্নের রাসায়নিক পদার্থসমূহ ব্যবহার করা হয়ে থাকে :\n১. ডাই ।\n৩.কস্টিক সোডা ।\n৪.সোডা এ্যাস ।\n৫.ওয়েটিং এজেন্ট ।\n৬.এন্টি মাইগ্রেটিং এজেন্ট ।\n৭.ডিসপার্সিং এজেন্ট ইত্যাদি ।\n🔸শুধু মাত্র সেলুলোজ ফাইবারগুলো যেমন-কটন, উল, লিনেন ইত্যাদিতে এই “CPB” ডাইং করা যায় । সিল্ক, এবং কৃত্রিম ফাইবারগুলোতে এই ডাইং করা যায় না । এই পদ্ধতি ওভেন এবং নিটিংয়ে প্রাপ্ত ফেব্রিকের ওপর প্রয়োগ করা হয় । যেহেতু কোনো ক্ষয়কারী পদার্থ ব্যবহার করা হয় না ” CPB” ডাইংয়ে, তাই মসৃণ ফেব্রিক পাওয়া যায় কোনো রকম বায়োপলিশিং ছাড়াই ।\n🔹কোল্ড প্যাড ডাইং মেশিনের কার্যক্রম : প্রথমেই ডাই এবং রাসায়নিক পদার্থসমূহ কোল্ড প্যাড ডাইং(CPD) মেশিনে নেয়া হয় । ডাই এবং রাসায়নিক পদার্থের অনুপাত হয় ২:১ । যদি ১০০০ লিটার উৎপাদন করা হয় তাহলে ১০০ ভাগ হবে ডাই এবং ৫০ ভাগ হবে রাসায়নিক পদার্থসমূহ । মার্সেরাইজিংয়ের পর, ব্যাচসমূহ “CPD” মেশিনে প্রবেশ করানো হয় । এরপর ফেব্রিকসমূহ মেশিনের রোলারের মধ্যদিয়ে যায় এবং ডাইং সম্পন্ন হতে থাকে । ফেব্রিকের প্রবেশ, নির্গমন, গতি ইত্যাদি নিয়ন্ত্রণ করার জন্য একটি কম্পোনসেটর থাকে ৷ এভাবে ডাইং সম্পন্ন হয়৷\n“কোল্ড প্যাড ব্যাচ”(CPB) ডাইংয়ের সুবিধাসমূহ:\n➡প্রায় ৫০% পানির ব্যবহার কমায় ।\n➡অপেক্ষাকৃত কম শক্তির প্রয়োজন হয় ।\n➡ডাই ফিক্সেশনের হার বেশি হয় ।\n➡কোনো রকম সল্ট ব্যবহার করা হয় না যার কারণে সহজেই ওয়াশ অফ করা যায় ।\n➡প্রি-ডাই চেক করা যায় এবং ফেব্রিকের ডাইং সঠিকভাবে নিশ্চিত করা যায় ।\n➡CPD মেশিনে বেশি পরিমাণ ফেব্রিক ডাইং করা যায় জেট মেশিনের তুলনায় ।\n➡ফেব্রিক মসৃণ হয় কোনো রকম বায়োপলিশিং ছাড়াই।\n➡ফেব্রিক অপেক্ষাকৃত শক্তিশালী হয় ।\n➡স্বল্প পরিমান বিদ্যুৎয়ের প্রয়োজন হয় ।\n➡এই ডাইংয়ে সময় বেশি প্রয়োজন হয় । প্রায় ১২ ঘন্টা ব্যাচিং করতে হয় ।\n➡উচ্চমানের মেশিনারি ছাড়া এই পদ্ধতি উপযোগী নয় ।\n➡ওয়াশ অফ এবং অফ লাইন ব্লিচিংয়ের প্রয়োজন হয় যা অনেক ক্ষেত্রে সমস্যা সৃষ্টি করে ।\n➡ তাপ নিয়ন্ত্রিত কক্ষের দরকার হয় ডাই ফিক্সেশনের জন্য ।\nপরিশেষে বলা যায়, টেক্সটাইল শিল্পের দূষণ এবং উৎপাদন খরচ কমাতে “CPB” ডাইং একটি দারুণ পদ্ধতি ।\nতথ্যসূত্র: “European Resource Efficiency Knowledge Center”\nলেখক- মোহাম্মদ রাফি\nড. এম এ ওয়াজেদ মিয়া টেক্সটাইল ইঞ্জিনিয়ারিং কলেজ , পীরগঞ্জ, রংপুর


পবিপ্রবিতে ক্যারিয়ার ডেভলপমেন্ট কর্মশালা - সব খবর | Sob khobar\nপবিপ্রবিতে ক্যারিয়ার ডেভলপমেন্ট কর্মশালা\nসোহাগ হোসেন, দুমকি (পটুয়াখালী) : পটুয়াখালী বিজ্ঞান ও প্রযুক্তি বিশ্ববিদ্যালয়ে জাঁকজমকপূর্ণভাবে উদযাপিত হয়েছে থার্ড ম্যানেজমেন্ট ডে। বৃহস্পতিবার সকালে ব্যবসায় প্রশাসন ও ব্যবস্থাপনা অনুষদ থেকে বিশ্ববিদ্যালয়র উপ উপাচার্য কেক কেটে অনুষ্ঠানের উদ্বোধন করেন। পরে একটি বর্ণাঢ্য শোভাযাত্রা\nবিশ্ববিদ্যালয়ের গুরুত্বপূর্ণ সড়ক সমূহ প্রদক্ষিণ করে। এরপর ব্যবস্থাপনা বিভাগের আয়োজনে বিশ্ববিদ্যালয় অডিটোরিয়ামে ‘ক্যারিয়ার ডেভলপমেন্ট শীর্ষক আলোচনা সভা’ অনুষ্ঠিত হয়।\nবিভাগের চেয়ারম্যান ড.মোহাম্মদ মুজাহিদুল ইসলাম সভাপতিত্বে উক্ত অনুষ্ঠানে বিশেষ অতিথি হিসেবে উপস্থিত ছিলেন উপ উপাচার্য অধ্যাপক মোহাম্মদ আলী এবং অত্র অনুষদের ডিন অধ্যাপক বদিউজ্জামান।\nএছাড়াও উপস্থিত ছিলেন অত্র বিভাগের সহকারী অধ্যাপক মো. মমিন উদ্দিন, মো. তারিকুল ইসলাম প্রমুখ সহ অত্র অনুষদের বিভিন্ন বিভাগের শিক্ষক মন্ডলী। অনুষ্ঠানে উপ উপাচার্য় তাঁর বক্তব্যে ব্যবস্থাপনা বিভাগের সফলতা কামনা করেন।ক্যারিয়ার বিষয়ক সেমিনারে আলোচনা করেন টি কে গ্রুপের মার্কেটিং ডিরেক্টর মো. মোফাজ্জল হোসেন, এসিআই ফার্টিলাইজারের বিজনেস ডিরেক্টর বসির আহমেদ, টি কে গ্রুপের ডেপুটি জেনারেল ম্যানেজার (সেলস) মোহাম্মদ নুরুন নবী, বাংলাদেশ ব্যাংকের ডেপুটি ডিরেক্টর মো. কামরুল ইসলাম, হেইডেলবার্গ সিমেন্ট লি. এর কোম্পানি সেক্রেটারি ও সিনিয়র ম্যানেজার ইমদাদুল হক।\nভিভো, এসিআই লিমিটেড, সোনালী মেডিকেলের সৌজন্যে আয়োজিত এ কর্মশালায় কয়েক শতাধিক শিক্ষার্থী উপস্থিত ছিলেন।


বর্ষবরণে ফেনীতে বর্ণিল আয়োজন - দৈনিক করতোয়া - The Daily Karatoa\nঅনলাইন ডেস্ক Apr 14, 2019 118 0\nঢুলির সঙ্গে একজন দু’জন করে শরীর দুলাতে শুরু করলেন। কিছু সময় এভাবে কেটে যাওয়ার পর বাদ্যযন্ত্রের গগনবিদারী তাল টেনে আনলো পুরো শহরের আপামর মানুষকে। চারপাশ থেকে দলবলে লোকজন আসতে শুরু করলো প্রাণের শোভাযাত্রায়।\nএ চিত্র রোববার (১৪ এপ্রিল) পহেলা বৈশাখ ফেনীর বর্ষবরণের মঙ্গল শোভাযাত্রার।\nজেলা প্রশাসনের উদ্যোগে সকাল সাড়ে ৮টায় ফেনী সরকারি পাইলট উচ্চ বিদ্যালয় মাঠ থেকে বর্ণাঢ্য মঙ্গল শোভাযাত্রা বের হয়।\nএসময় উপস্থিত ছিলেন- ফেনীর জেলা প্রশাসক মো. ওয়াহিদুজ্জামান, ফেনী সরকারি কলেজের অধ্যক্ষ বিমল কান্তি পাল, কৃষি সম্প্রসারণ অধিদফতরের উপ-পরিচালক জয়েন উদ্দিন, জেলা সিভিল সার্জন ডা. নিয়াতুজ্জামান, অতিরিক্ত জেলা প্রশাসক সুজন চৌধুরী, ফেনীর সহকারী পুলিশ সুপার (ডিএসবি) মো. খালেদ হোসেন, ফেনী সদর উপজেলা পরিষদের চেয়ারম্যান আবদুর রহমার বিকমসহ জেলার গণ্যমান্য ব্যক্তিরা।\nএছাড়াও অংশ নেয় বিভিন্ন সাংস্কৃতিক, সামাজিক ও শিক্ষা প্রতিষ্ঠান। শোভাযাত্রায় বাঙালির ঐতিহ্য তুলে ধরা হয়।\nশহরের রাজাঝির দিঘীপাড়ে উৎসবমুখর পরিবেশে পাঁচ দিনব্যাপী বৈশাখী গ্রামীণ মেলার উদ্বোধন করা হয়। আয়োজন করা হয় সাংস্কৃতিক অনুষ্ঠান ও বাঙালিয়ানায় খাওয়া দাওয়া।\nএছাড়াও শহরের মহিপাল সরকারি কলেজসহ বিভিন্ন পাড়া-মহল্লায় আয়োজন করা হয় উৎসবের। শহরের বিভিন্ন শিক্ষা প্রতিষ্ঠানেও নানা আয়োজন উৎসব চলবে দিনব্যাপী।\nতবে এ বছর শহরের হোটেল-রেস্টুরেন্টে পান্তা ইলিশের আয়োজনে তেমন সাড়া মেলেনি। ইলিশের যোগান না থাকলেও ঘরে ঘরেই হয়েছে পান্তা-ভর্তা আয়োজন।\nসকাল থেকেই শহরের বিনোদন স্পটগুলোতে সাধারণ মানুষের উপচেপড়া ভিড় লক্ষ্য করা যায়। গ্রামীণ মেলা ও শিশু পার্কগুলো তরুণ-তরুণীদের আড্ডায় মুখর হয়ে উঠেছে।\nচাঁপাইনবাবগঞ্জ প্রতিনিধি : চাঁপাইনবাবগঞ্জে অস্ত্র ও সন্ত্রাসবিরোধী আইনে দায়ের হওয়া আলাদা দুটি মামলায় ৬ জেএমবি সদস্যকে ১০ বছর করে কারাদন্ডাদেশ...